1 candidate aa medhu ummeedhu kandaalan gaaiy ves nuvey: Nasheed | Mihaaru\nއެއް ކެންޑިޑޭޓާ މެދު އުއްމީދު ކަނޑާލަން އަދި ގާތްވެސް ނުވޭ: ނަޝީދު\nކުރީގެ ރައީސް މުހައްމަދު ނަޝީދު ސްކައިޕް މެދުވެރިކޮށް "މިހާރު"އާ ވާހަކަ ދައްކަވަނީ: މިނިވަން އިންސާފުވެރި އިންތިހާބަކަށް ކަންކަން ތަރުތީބުވެގެންދާނެ ކަމަށް ވިދާޅުވި. --ފޮޓޯ: ނިޝާން އަލީ/ މިހާރު\nފަޒީނާ އަހުމަދު, މިހާރު އަހުމަދު ހަމްދޫން އަދި\nގުޅިިފައިވާ އިދިކޮޅު ޕާޓީތަކުން ރިޔާސީ އިންތިހާބަށް އެއް ކެންޑިޑޭޓަކު ނުނެރޭވޭނެ ކަމަށް ދެކި، އެކަމާ މެދު އުއްމީދު ކަނޑާލަން އަދި ގާތް ވެސް ނުވާ ކަމަށާއި އިންތިހާބަށް ޕާޓީތައް ނުކުންނާނީ އެކުގައި ކަމަށް ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nސްރީ ލަންކާގައި ހުންނަވައި ސްކައިޕް މެދުވެރިކޮށް "މިހާރު" އަށް ދެއްވި ޚާއްސަ އިންޓަވިއުއެއްގައި އެމަނިކުފާނު ވިދާޅުވީ ރިޔާސީ އިންތިހާބާ މެދު ވެސް އުއްމީދު ކަނޑާލަން ޖެހޭ ހިސާބަށް ނުދާ ކަމަށެވެ. މި އިންތިހާބަކީ މިނިވަން އިންސާފުވެރި، އަދި ޕާޓީތަކުން ޚިޔާރުކުރާ ކެންޑިޑޭޓަކަށް ބައިވެރިވެވޭނެ އިންތިހާބެއް ކަމަށް ވިދާޅުވި އެވެ.\n"އަދި އޭގެ އިތުރުން އިރާދަ ކުރެއްވިއްޔާ އަޅުގަނޑުމެންނަށް، ގުޅިފައިވާ ޕާޓީތަކަށް އެއްބަސްވެވޭނެ ޖުމްހޫރީ ޕާޓީގެ ކެންޑިޑޭޓަކީ އަޅުގަނޑުމެންގެ ރަނިން މޭޓަކަށް. އަޅުގަނޑު ދެކޭ ގޮތުގައި އޮނަރަބަލް ގާސިމް އިބްރާހީމަށް ވެސް ކުރިމަތި ލެވޭނެ،" ނަޝީދު ވިދާޅުވި އެވެ.\nގާސިމަށް ކުރިމަތި ނުލެއްވޭ ގޮތަށް ގާނޫނުއަސާސީ އަށް ގެނެސްފައިވާ އިސްލާހަށް ބަދަލު ގެންނަން ޖެހޭ ކަމަށް ވެސް ނަޝީދު ވިދާޅުވި އެވެ. ގާނޫނުއަސާސީ އަށް ގެނެސްފައިވާ އިސްލާހުގެ ސަބަބުން، އުމުރުން 65 އަހަރު ވެފައިވާ މީހުންނަށް، ވެރިކަމަށް ކުރިމައްޗެއް ނުލެވޭނެ އެވެ.\nއެ އިސްލާހަކީ ވަރަށް ބޮޑަށް ސީދާ ވަކި މީހަކަށް އަމާޒުކޮށްގެން ގެނައި އިސްލާހެއް ކަމަށާއި އެ އިސްލާހު ބަދަލުކުރެވޭނެ ކަމަށް ނަޝީދު ވިދާޅުވި އެވެ.\n"އަދިި އެމްޑީޕީ އާއި ޖުމްހޫރީ ޕާޓީ އާއި އަދާލަތު ޕާޓީ އާއި ރައީސް މައުމޫންގެ ފެކްޝަނާ، އަޅުގަނޑުމެން ހުރިހާ އެންމެން ގުޅިގެން މި ރިޔާސީ އިންތިހާބަށް ނުކުމެވޭނެ. މިކަމާ އަޅުގަނޑުގެ ހިތުގައި އެއްވެސް ޝައްކެއް ނެތް،" ނަޝީދު ވިދާޅުވި އެވެ.\nސްކައިޕް މެދުވެރިކޮށް ރައީސް ނަޝީދު ވާހަކަފުޅު ދައްކަވަނީ\nއިދިކޮޅު ޕާޓީތަކަށް އެއް ކެންޑިޑޭޓަކު ނެރެވޭނެ ކަމަށް ނަޝީދު ވިދާޅުވި އިރު، އެއް ކެންޑިޑޭޓަކާ މެދު ޕާޓީތަކަށް އެއްބަސްނުވެވި އުޅެނިކޮށް އަމިއްލަފުޅަށް ކެމްޕޭން ކުރައްވާތީވެ ޖުމްހޫރީ ޕާޓީގެ އިސް ބޭފުޅުން ގެންދަވަނީ އެމަނިކުފާނަށް ފާޑުވިދާޅުވަމުންނެވެ. އެމަނިކުފާނު އިންތިހާބުގައި ވާދަކުރައްވާނެ ކަަމަށް ވިދާޅުވުމަކީ ރައްޔިތުންނަށް ލިބޭނެ މާޔޫސްކަމެއް ކަމަށް ވެސް އެ ޕާޓީން ވަނީ ބުނެފަ އެވެ.\nއެ މަނިކުފާނު ވިދާޅުވީ ބައިނަލްއަގުވާމީ މުޖުތަމައުން ރާއްޖޭގެ ކަންކަން ގާތުން ބަލަމުން އަންނަ ކަމަށާއި ރާއްޖޭގައި ހިންގާ ގޯސްތަކަށް އެ މީހުންގެ ނަޒަރު ހުއްޓުނީ ހަމައެކަނި މިދިޔަ ފެބުރުއަރީ މަހު ހިނގި ކަންކަމާ ހިސާބުން ނޫން ކަމަށެވެ. އެ މަނިކުފާނު އެ އިޝާރާތް ކުރެއްވީ ސިޔާސީ ލީޑަރުން މިނިވަން ކުރުމަށް ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުނު އަމުރު ތަންފީޒު ނުކޮށް، އުއްތަމަ ފަނޑިޔާރާއި އެ ކޯޓުގެ އެހެން ފަނޑިޔާރަކާއި ކުރީގެ ރައީސް މައުމޫން އަބްދުލްގައްޔޫމާއި ރައްޔިތުންގެ މަޖިލީހުގެ ގިނަ މެމްބަރުންތަކެއް ހައްޔަރުކޮށްފައިވާ މައްސަލަ އަށެވެ.\nފެބުރުއަރީ 1 ގެ އަމުރަކީ ރިޝްވަތު ހުށަހަޅައިގެން ސަރުކާރު ވައްޓާލަން ކުރި ބަޣާވާތެއް ކަަމަށް ސަރުކާރުން ބުނާއިރު، މިހާރު އެ ކޯޓުގައި ތިއްބެވި ތިން ފަނޑިިޔާރުން ވަނީ ފަސް ފަނޑިޔާރުންގެ އަމުރުގައި ހިމެނޭ ސިޔާސީ ލީޑަރުން މިނިވަންކުރުމުގެ ބައި ބާތިލުކޮށްފަ އެވެ.\nނަޝީދު ވިދާޅުވި ގޮތުގައި ރިޔާސީ އިންތިހާބާ ގުޅޭ ގޮތުން، ރައީސް އަބްދުﷲ ޔާމީން، ބޭރުގެ ފަރާތްތަކާ ވެސް ވާހަކަފުޅު ދައްކަވާނެ އެވެ. ރާއްޖޭގެ ހާލަތު އިތުރަށް ގޯސްވެގެން ދާނަމަ، އަމާޒުކުރެވޭ ވަކި ބަޔަކަށް ފިޔަވަޅު އަޅާނެ ކަމުގެ އިންޒާރު ޔޫރަޕިއަން ޔޫނިއަން (އީޔޫ)ގެ ކައުންސިލުން ދީފައިވާ ކަން ފާހަގަކުރައްވައި ވިދާޅުވީ، ސިޔާސީ ޕާޓީއެއްގެ ޕްރައިމަރީ އަށް ހުރަސްއަޅައި ޕާޓީ އުވާލުމުގެ އިންޒާރު ދިނުމަކީ ހާލަތު ގޯސްވުން ކަމަށެވެ.\n"ސިޔާސީ ޕާޓީތަކަށް ހަމަލާދިނުމަކީ ހާލަތު އިތުރަށް، ވަރަށް ބޮޑަށް ގޯސްވުން. އަޅުގަނޑު ދަންނަ ޔޫރަޕްގެ މުޖުތަމައުގައި ސުޕްރީމް ކޯޓެއް ރޫޅާލުމަށް ވުރެން ސިޔާސީ ޕާޓީއެއް ރޫޅާލީމާ ކަންބޮޑުވުން ބޮޑުވާނެ،" ނަޝީދު ވިދާޅުވި އެވެ.\nއެމަނިކުފާނު ވިދާޅުވި ގޮތުގައި މި ހުރިހާ ކަމެއް ތަރުތީބުވެގެން އަންނައިރު، މިނިވަން އިންސާފުވެރި، ޕާޓީތަކަށް ބައިވެރިވެވޭ އިންތިހާބަކަށް މަގު ފަހިވާނެ ކަމުގެ ޔަގީންކަން އެބައޮތެވެ.\nރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ އިދިކޮޅު ފަރާތްތައް އަދާލަތު ޕާޓީ ޖުމްހޫރީ ޕާޓީ\n40 ކޮމެންޓް, 90 ރިއެކްޝަންސް\nއޮޅުވާލައިގެން މި ބުނަނީ އެއްކެނޑިޑޭޓަކީ ތިމަންނައޭ އެހެންވީމާ ގާސިމަށް ރަނިންމޭޓްކަން ދިނުމުން ޖޭޕީ ހަމަޖެހޭނޭ ހައްހައް ނަޝީދުވެއްޖެ އެމްޑީޕީ ހިސޯރުކުރުން ދޫކޮށްލަން ހަމަ ކުރިމަތިލާނަމޭ ބުނީ އެމީހަކު ޕާޓީއިން ބޭރު ތިހާ ޑިމޮކްރަޓިކް ވެރިއެއް ނުދެކެން\nއެއީ މިރާއްޖެ ބައިބައިކުރާ ރައިސް.\nޖަޒީރާ ރައީސް އެއް ނޫނެވެ. އޮންލައިން ރައީސް އެވެ.\nކޯޑިނޭޓަރޫ........ތަމެންނައް ގެޓުވޭތަ ވާން އުޅޭ ގޮތް....\nމީނަގެ ވާހަކަ މުނިފޫހިފިލުވުމުގެ ސެކްޝަނުގައި ގެނެސްދީބަލަ\nއެއްޗެއް ވިސްނިއްޖެ ވްގުތު ކުޑަތަންވީމަ\nނަޝީދު އަކީ ދުރުވިސްނުންތެރިކަމުގެ ލާމަލީލު މިސާލެއް. އެމަނިކުފާނަށް އެނގޭ ވާންމިއުޅޭގޮތް. މަގޭ ވޯޓް މިނިކުފާނަށް\nމިވެރިކަން ބަދަލުކުރުުގެ ހުރިހާ ވިސްނުމެއް ހުރީ ނަޝީދުގެ. ގިނަ ރައްޔިތުން ތާއިދު ލިބުނު މީހެއް ކަނޑައެޅޭނެ މަގަކީ ނަޝީދު އެދާމަގު. އތަރުތީބުން ރައީސް އަދި ނައިބު ކަނޑައެލުމުން އިންސާފު ލިބުނީ.\nސްކައިޕް މެދުވެރިކޮށް ރައީސްކަން ކުރެވޭ އިސްލާހެއް ޤާނޫނު އަސާސީއަށް ގެންނަން އެބަޖެހޭ\n2012 ވަނަ އަހަރުން ފެށިގެން ދެއްކި ވާހަކައެއް ދިމަލެއްނުވޭ. އަހަރެމެން މަނިކުފާނުގެ ހާސިލުނުވާ އުންމީދުތައް އަޑުއަހާއަހާ ވަރުބަލި ވެއްޖެ. ޓަންކޮޅެއްބޮޑުވަރު ފެއިލް ވީމަ އެ ފެއިލިއަރ ގަބޫލު ނުކުރެވޭ މީހާ މަޑުމަޑުންގޮސް އެއްކޮށް ފަލީހަތް ވާނެ. ޢެއީވެސް އަހަރެމެން އެހާ އެދޭގޮތެއްނޫން. ދެން ޕާޓީ ހައިޖެކް ކޮށްގެން ތިޔައުޅުއްވާ އުޅުން ދޫކޮށްލުމަކީ މިގައުމަށް އެންމެ ރަނގަޅުގޮތް. މުރާސިލުން ބުނާގޮތުން މާ ބޮޑަށް ހަޑިވެއްޖެނަމަ މަނިކުފާނަށް ސިޔާސީ ގޮތުން ލިބޭ ގެއްލުންތަކުން އަރައި ނުގަނެވޭނެ.


SunOnline: Sirrun hekibas nagan gaanoonee huraheh nei, huras elhunee Highcourt in maadhdhaa maana kuri gothun: Dhaulaiy\nސިއްރުން ހެކިބަސް ނަގަން ގާނޫނީ ހުރަހެއް ނެތް، ހުރަސް އެޅުނީ ހައިކޯޓުން މާއްދާ މާނަ ކުރި ގޮތުން: ދައުލަތް\nނަޖާހު މަސްއޫދު 19 Jul 2020, 15:23\nޖިނާއީ އިޖުރާއާތުގެ ގާނޫނު އޮތް ގޮތުން ސިއްރުން ހެކިބަސް ނަގަން ހުރަހެއް ނެތް ކަމަށާއި، މިހާރު އެކަމަށް ހުރަސް ކުރިމަތިވެފައި ވަނީ އަބްދުﷲ ސައީދުގެ މައްސަލައިގައި ސިއްރު ހެއްކާ ބެހޭ މާއްދާ ހައި ކޯޓުން މާނަ ކުރި ގޮތުގެ ސަބަބުން ކަމަށް ދައުލަތުން ސުޕްރީމް ކޯޓުގައި މިއަދު ބުނެފި އެވެ.\nޖިނާއީ އިޖުރާއަތުގެ ގާނޫނުގެ 149 ވަނަ މާއްދާގެ (ހ)ގައި ވާ ގޮތުން ނަމަ ސިއްރުން ހެކިބަސް ނެގޭނީ ހެއްކާ ބެހޭ ގާނޫނުން ބަޔާން ކުރާ ގޮތަށެވެ. ހެއްކާ ބެހޭ ގާނޫނުގައި ބުނެފައި ވަނީ، ސިއްރުން ހެކިބަސް ނެގޭނީ، އެ ގާނޫނުގައި ބަޔާންކޮށްފައިވާ ހާލަތްތަކުގައި، އެ ގާނޫނުގައި ހެކިބަސް ދޭ މީހުން ހިމާޔަތްކޮށް ރައްކާތެރި ކުރެވޭނެ ގޮތަށް ހެކިބަސް ނެގުމަށް ކަނޑައަޅާފައިވާ ގޮތްތަކުގެ ތެރެއިން ގޮތަކަށް ކަމަށެެވެ. ނަމަވެސް، އެފަދަ ގޮތެއް، 1976 ވަނަ އަހަރު ހެދި ހެއްކާ ބެހޭ ގާނޫނުގައި ކަނޑައަޅާފައެއް ނުވެ އެވެ. އަދި އެ ގާނޫނަށް އެކަމާ ގުޅޭ އިސްލާހެއް ވެސް ގެނެސްފައެއް ނުވެ އެވެ.\nއެކެއް ފެބްރުއަރީގެ އަމުރަށް ފަހު ފުލުހުންގެ ތަހުގީގަށް އޭރުގެ އުއްތަމަ ފަނޑިޔާރު އަބްދުﷲ ސައީދު އޭނާގެ ފޯނު ނުދެއްވި ކަމަށް ބުނާ މައްސަލައިގައި އޭނާގެ މައްޗަށް އަދުލުއިންސާފު ގާއިމް ކުރުމަށް ހުރަސް އެޅިކަން ސާބިތުވާ ކަމަށް ކްރިމިނަލް ކޯޓުން ވަނީ ހުކުމްކޮށްފަ އެވެ. އެ ހުކުމް ހައިކޯޓުގައި އިސްތިއުނާފު ކުރުމުން އެ ކޯޓުން ނިންމީ އެ ހުކުމް ބާތިލު ކުރާށެވެ. ސިއްރު ހެކީގެ ވާހަކައެއް ހެއްކާ ބެހޭ ގާނޫނުގައި ނެތް ކަމަށް ބުނެފައި ވަނީ ހައިކޯޓުގެ އެ ހުކުމުގަ އެވެ. އެ ހުކުމަށް ފަހު ދަށު ކޯޓުތަކުގައި ހުރި ސިއްރު ހެކި ހުށަހަޅާފައިވާ މައްސަލަތައް މިހާރު ވަނީ މަޑުޖެހިފަ އެވެ. އެހެންކަމުން، ހައިކޯޓުގެ ނިންމުމުގައި އެހެން ބުނާ ބައި ބާތިލުކޮށް، އެކަން ހައްލު ކުރަން ދައުލަތުން ވަނީ ހައިކޯޓުގެ ނިންމުން ސުޕްރީމް ކޯޓުގައި އިސްތިއުނާފުކޮށްފަ އެވެ.\nއެ މައްސަލަ ބައްލަވާ ބެންޗުގައި ތިއްބަވަނީ ފަނޑިޔާރު މަހާޒް އަލީ ޒާހިރާއި ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދެވެ. ރިޔާސަތު ބަލަހައްޓަވަނީ ފަނޑިޔާރު މަހާޒެވެ.\nމީގެ ކުރިންވެސް އެ މައްސަލައިގައި ސުޕްރީމް ކޯޓުގައި އަޑުއެހުންތައް ބާއްވާފައިވާއިރު، މިއަދު ބޭއްވި އަޑުއެހުމަކީ ޝަރީއަތުން ދައުލަތާ ކުރަން ބޭނުންވާ ސުވާލުތަކެއް ހުރީތީ ބޭއްވި އަޑުއެހުމަކެކެވެ.\nޖިނާއީ އިޖުރާއަތުގެ ގާނޫނުގެ 149 ވަނަ މާއްދާ އޮތް ގޮތުން ސިއްރު ހެކިބަސް ނެގުމުގައި ދިމާވާ ދަތިތަކަކީ ކޮބައިތޯ ފަނޑިޔާރު މަހާޒު ސުވާލު ކުރެއްވުމުން ދައުލަތުގެ ވަކީލު އަހުމަދު ނައުޝާދު ވިދާޅުވީ، ގާނޫނުގެ އެ މާއްދާގެ ސަބަބުން ސިއްރު ހެކިބަސް ނަގަން ހުރަހެއް ނެތް ކަމަށާއި މައްސަލަ ދިމާވީ ހައި ކޯޓުން ނިންމި ގޮތުން ކަމަށެވެ.\n"ޖިނާއީ އިޖުރާއަތުގެ ގާނޫނުގެ 149 ވަނަ މާއްދާ މިހާރު އޮތް ގޮތުންވެސް ހެކިބަސް ނެގުމުގައި ދައްޗެއް ނެތް. ނަމަވެސް ދަތިވަނީ ދިވެހިރާއްޖޭގެ ހައިކޯޓުން އެ މާއްދާ މާނަ ކުރެއްވި ގޮތުން ކަމަށް ދަންނަވަން،" ނައުޝާދު ވިދާޅުވި އެވެ.\nޖިނާއީ އިޖުރާއަތުގެ ގާނޫނު އެކުލަވާލިއިރު، ހެއްކާ ބެހޭ ގާނޫނަށް ހަވާލާ ދީފައި އޮތުމުން އެއްވެސް ކަހަލަ އުނދަގުލެއްވޭތޯ ފަނޑިޔާރު މަހާޒު ސުވާލު ކުރެއްވުމުން ނައުޝާދު ވިދާޅުވީ، ޖިނާއީ އިޖުރާއަތުގެ ގާނޫނު މަޖިލީހުން ފާސްކުރި އިރުގައި ތަސައްވުރަކަށްވެރައި އޮތީ އެއާއެކު ހެއްކާ ބެހޭ ބިލެއްވެސް ފާސް ކުރުން ކަމަށެވެ. ނަމަވެސް، މަޖިލީހުގެ ދައުރު ހަމަވިއިރު، އެ ބިލު ފާސްނުކުރެވުނު ކަމަށް އޭނާ ވިދާޅުވި އެވެ.\nނައުޝާދު ވިދާޅުވީ، ޖިނާއީ އިޖުރާއަތުގެ ގާނޫނުގައި ހެއްކާ ބެހޭ ގާނޫނަށް ހަވާލާ ދެވިފައި އޮތުމަކީ ދައުލަތުން ގަބޫލު ކުރާ ގޮތުގައި އޮޅުމެއް ކަމަށެވެ.\n"ދައުލަތުން މި ދެކެނީ މި ދެންނެވި ކަންކަމަށް ރިއާއަތް ކުރާއިރު، މި ދެންނެވި ފަދައިން [ހެއްކާ ބެހޭ ގާނޫނުގެ ނަމްބަރު] ރިފާކޮށް 149 ވަނަ މާއްދާގައި ލިޔުއްވާފައި އެ އޮތީ އެއީ މިސްޓޭކެކޭ،" ނައުޝާދު ވިދާޅުވި އެވެ.\nނަމަވެސް، މިއީ ސިއްރުން ހެކިބަސް ނަގަން އޮތް ހުރަހެއް ނޫން ކަމަށް ބުނެ ހައިކޯޓުން މީގެ ކުރިން ސިއްރު ހެކިބަހާ ގުޅޭ ގޮތުން ނިންމާފައިވާ ނިިންމުންތައް ނައުޝާދު ފާހަގަކުރެއްވި އެވެ.\nނައުޝާދު ވިދާޅުވީ، ދަތިވަނީ ޖިނާއީ އިޖުރާއަތުގެ ގާނޫނުގައި ހެއްކާ ބެހޭ ބިލާ ހަވާލާދިފައި އޮތުމުން ނޫން ކަމަށެވެ. ދަތިވަނީ ހެއްކާ ބެހޭ ބިލަށް އިސްލާހު ގެންނަން އުޅުނު ގޮތަށް އިސްލާހު ނުގެނެވުމުން ކަމަށް އޭނާ ވިދާޅުވި އެވެ. ނަމަވެސް، މި މައްސަލައަށް ޖިނާއީ އިޖުރާއަތުގެ ގާނޫނަށް ގެންނަ އިސްލާހުންނާއި ހެއްކާ ބެހޭ ބިލުން ހައްލު ހޯއްދަވާނެ ކަމަށް ބަންޑާރަނައިބު އިބްރާހިމް ރިފްއަތު ވިދާޅުވެފައިވާ ކަމަށް އޭނާ ވިދާޅުވި އެވެ.\nސިއްރު ހެކިބަސް ނަގަނީ ކޮން ކަހަލަ މައްސަލަތަކެއްގައިތޯވެސް ފަނޑިޔާރު މަހާޒު ސުވާލު ކުރެއްވިއެވެ. ނައުޝާދު ވިދާޅުވީ، ސިއްރު ހެކިބަސް ނަގަނީ ޖިނާއީ ބޮޑެތި މައްސަލަތަކުގައި ކަމަށެވެ. އެގޮތުން މަރުގެ މައްސަލަތަކާއި، މަސްތުވާތަކެތީގެ ބޮޑެތި މައްސަލަތަކާއި، ގެވެށި އަނިޔާގެ މައްސަލަތަކާއި ކުޑަކުދިންނަށް ޖިންސީ ގޯނާ ކުރުމުގެ މައްސަލަތައް ފާހަގަކުރި އެވެ.\nހެކިބަސް ނެގުމުގައި ރައްކާތެރިކަން ދެނީ ކިހާވަރަކަށްތޯ ސުވާލު ކުރުމުން، ދައުލަތުން ބުނީ، އަޑު ބަދަލުކޮށްގެން ނުވަތަ، އެއް ހާޒިރެއްގައި ނުވާ ގޮތަށް އަދި ކާކުކަން ނޭނގޭ ގޮތަށް ހެކިބަސް ނަގަން ކޯޓުގައި އެދޭ ކަމަށެވެ.\nދައުލަތުން އެ މައްސަލައިގައި އެދިފައި ވަނީ، ހެކިބަސް ދޭ މީހުން ހިމާޔަތްކޮށް ރައްކާތެރި ކުރެވޭނެ ގޮތްތަކެއް ހެއްކާ ބެހޭ ގާނޫނުގައި ނެތް ކަމަށް އެނގެން އޮންނަ ކަމަށް ހައިކޯޓުގެ ނިންމުމުގައި ނިންމަވާފައި ވަނީ ޝަރުއީ އަދި ގާނޫނީ އުސޫލާ ހިލާފަށް ކަމަށް ކަނޑައަޅައިދެއްވުމަށެވެ.\nމިއަދު މި މައްސަލައިގައި އަޑުއެހުންތައް ވަނީ ނިންމާލައިފަ އެވެ. އެހެންކަމުން ދެން މި މައްސަލައިގައި އޮންނނީ ހުކުމް ކުރުމެވެ.


Muskulhin aa behunu meeha ah dhauvaa kohfi\nމުސްކުޅިންނާ ބެހުނު މީހާއަށް ދައުވާކޮށްފި\nސ. މީދޫ: ދުވަސްވީ ތިން އަންހެނަކަށް ޖިންސީ ގޯނާ ކުރި މީހަކަށް ދައުވާ ވަނީ ކޮށްފަ\nއުމުރުން ދުވަސްވެފައިވާ އަންހެނުންތަކަކަށް ޖިންސީ ގޯނާ ކުރި މީހާ އަށް ދައުވާކޮށްފި އެވެ.\nސ. މީދޫގައި ދޮށީ އުމުރުގެ ތިން އަންހެނަކަށް ޖިންސީ ގޯނާ ކުރި މައްސަލައިގެ ތަހުގީގު ފުރިހަމަ ކުރުމަށް ފަހު ދައުވާ ކޮށްދިނުމަށް އެދި ޕީޖީއަށް ފުލުހުން ފޮނުވީ އިއްޔެ އެވެ.\nމިއަދު ޕީޖީ އޮފީހުން ވަނީ އެމީހާގެ މައްޗަށް ދައުވާތައް އުފުލައި މީދޫ މެޖިސްޓްރޭޓް ކޯޓަށް ހުށަހަޅާފަ އެވެ.\nއެ އޮފީހުން ބުނި ގޮތުގައި މި މައްސަލާގައި ތުހުމަތުވާ ސ. މީދޫ، ޕްރިމްރޯސް، މުހައްމަދު ސިމްހާންގެ މައްޗަށް ގާނޫނުލްއުގޫބާތުގެ 230 ވަނަ މާއްދާގެ ދަށުން އެނގިހުރެ ހުއްދަނޫން ތަނަކަށް ވަނުމުގެ ކުށުގެ ދައުވާ އާއި، ގާނޫނުލްއުގޫބާތުގެ 120 ވަނަ މާއްދާގެ ދަށުން އަނިޔާއެއް ދިނުމުގެ ކުށުގެ ދައުވާ އާއި، ޖިންސީ ކުށުގެ ގާނޫނުގެ 40 ވަނަ މާއްދާގެ ދަށުން މީހަކަށް ޖިންސީ އަނިޔާއެއް ކުރުމުގެ ބޭނުމުގައި ހިފެހެއްޓުމުގެ ކުށުހެ ދައުވާ އާއި، ޖިންސީ ކުށުގެ ގާނޫނުގެ 19 ވަނަ މާއްދާގެ ދަށުން ޖިންސީ ގޯނާ ކުރަން އުޅުމުގެ ކުށުގެ ދައުވާ ކޮށްފައިވާ ކަމަށެވެ.\nއޭނާ ވަނީ މިދިއަ މޭ މަހު އުމުރުން 64 އަހަރުގެ އަންހެނަކަށް ޖިންސީ ގޯނާ ކޮށްފަ އެވެ. އޭނާ ހައްޔަރު ކުރުމަށް ފަހު ފުލުހުން ބުނެފައި ވަނީ އޭނާ 24 ގަޑިއިރު ތެރޭގައި 65 އަހަރު އަދި 66 އަހަރުގެ އިތުރު ދެ އަންހެނަކަށް ވެސް ޖިންސީ ގޯނާ ކޮށްފައިވާ ކަމަށެވެ.\nއެ މީހާ ބަންދުގެ މައްސަލާގައި މި މަހުގެ 16 ވަނަ ދުވަހު މީދޫ މެޖިސްޓްރޭޓް ކޯޓަށް ހާޒިރު ކުރުމުން އެ ކޯޓުން ވަނީ އެ އޭނާ ގޭބަންދަށް ބަދަލުކޮށްފަ އެވެ. އަދި އެ އަމުރު ރިވިއު ކޮށްދޭން ޕީޖީ އޮފީހުން އެ ކޯޓުގައި އަލުން އެދުމުން މިހާރު ވަނީ ގޭ ބަންދުގެ ބަދަލުގައި ހޯމް މިނިސްޓްރީން ނިންމާ ތަނެއްގައި ބަންދު ކުރަން އަންގާފަ އެވެ.\nއެ މީހާ ގޭ ބަންދަށް ބަދަލު ކުރުމުން އަނިޔާ ލިބުނު މީހުންގެ އާއިލާތަކުން ވަނީ އެކަމާ ކަންބޮޑުވުން ފާޅުކޮށްފަ އެވެ.\nމޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ޖިންސީ ގޯނާ + އައްޑޫ ސިޓީ ޖިންސީ ފުރައްސާރަ\nކުއްޖަކަށް ޖިންސީ ގޯނާކުރި މައްސަލައެއް ބަލަނީ\nތިންދަރިންނަށް އަނިޔާކުރި ދެ މީހުންނަށް ދައުވާ ކުރަނީ\nއަލީ ވަހީދަށް ދައުވާ ކުރަން ފޮނުވައިފި


Photo In Kiyadhey Vaahaka: Laigen Hunevi Gameehugai Oiy Sirru!\nރައީސް ނަޝީދު މިއަދު ވޯޓުލައްވަނީ\nފޮޓޯ އިން ކިޔާދޭ ވާހަކަ: ލައިގެން ހުންނެވި ގަމީހުގައި އޮތް ސިއްރު!\n14 މޭ 2022 - 15:21:35\nސިލޯނުގެ ކޮޅުނބުގައި އަރުވާލެވިގެންތިބެ، ނޮވެންބަރު 2003 ވަނަ އަހަރު އުފެއްދި، ޕާޓީ ރަޖިސްޓްރީ ކުރުމުގެ މަސައްކަތުގައި ދޫނުދީ، އެކަން ހަމަނުޖެހެނީސް ހޯމް މިނިސްޓްރީ އޭރު ހިންގި ހުރަވީ ބިލްޑިންއިން ނުނިކުމެ، އިށީނދެތިބެ ކުރި ހިތްވަރުން، 23 ޖޫން 2005 ގައި ރާއްޖޭގެ އެންމެ ފުރަތަމަ ސިޔާސީ ޕާޓީގެގޮތުގައި އެމްޑީޕީ ރަޖިސްޓްރީކުރެވުނެވެ.\nތިރީސް އަހަރުވަންދެން ވެރިކަން ކުރަމުން އައި ރައީސް މައުމޫންގެ ވެރިކަން ނިމުމަކަށް ގެންނަން ރާއްޖޭގައި އެންމެ ފުރަތަމަ އުފެދުނު އިދިކޮޅު ޕާޓީގެ ގޮތުގައި އޮވެ، އެމްޑީީޕީން 2008 ވަނަ އަހަރު ކުރި ވަރަގަދަ ކެމްޕެއިންތަކުގައި ރައްޔިތުންގެ ހިތާއި، ލޭނާރުތަކާއި ގުޅުވި، ދެތިން އެއްޗެއް ފާހަގަކުރެވިގެންދިޔައެވެ.\nތިރީސް އަހަރުގެ ދިގު ވެރިކަމެއް ނިމުމަކަށް ގެނެސް އެމްޑީޕީން ވެރިކަމަށް އައި އެންމެ ބޮޑު ސަބަބެއްގެ ގޮތުގައިވެސް ވެފައި އޮތީ ރަންރީދޫ ކުލައިން ފަވާލި ކެމްޕެއިންގައި އެ ޕާޓީން ގެންގުޅުނު މި ތަފާތު ދެ ތިން އެއްޗެއްގެ ސަބަބުންނޭ ބުނުން ދޮގަކަށް ނުވާނެ އެވެ.\n"ނަނާ ހުވަފެން ދުށީމޭ، ދަރަވާ ހިނދު ދުނިޔޭން ބާރަކަށް މީހަކުގެ ނުމެލާ، އާރަކަން މާމުއި ފެތޭތީޔޭ، ނަނާހުވަފެން ދުށީމޭ.....،" ހިތާކުޅެލިއެވެ.\nދިދައިގައި ޖެހި ބޮޑު ތިލަފަތް ފާހަގަ ކުރެވުނެ އެވެ. "އަނެއް ދިވެހިރާއްޖެ" ދިވެހީންގެ ވިސްނުންތަކާއި ކުޅެލި އެވެ. ވަކިން ހާއްސަކޮށް އެމްޑީޕީގެ ފަސް ވައުދެއް ރަމްޒުކޮށްދޭން ގެންގުޅުނު ހުދާއި ރީނދުލުގެ ފަސް ފިޔާގެ "ގުލް ޗަންޕާ" ފަހުގެ ޖީލަށް އެނގި މަޝްހޫރުވެގެން ދިޔައީ އެމްޑީޕީގެ ކެމްޕެއިންތަކުގެ ތެރެއިން ނެެވެ.\nނަމަވެސް "ގުލްޗަންޕާ" ގެ ގޮތުގައެެއްް ނޫނެވެ. އެ މާ ވެގެން ދިޔައީ، އެމްޑީޕީގެ ވަރުގަދަ ލީޑަރު މުހައްމަދު ނަޝީދު ރަމްޒުކޮށްދޭ "އަންނި މާ" އަށެވެ. އެމްޑީޕީގެ މެނިފެސްޓޯތަކުގެ ތެރެއިންނާއި، ކެމްޕެއިން ޕޯސްޓަރުތަކުން ވެސް މި މާ ބޮޑުކޮށް ފެނެ އެވެ. ކަރުގައި އެޅުވި މާފަތިތައް ވެސް ގަތާ ޖަރީކޮށްފައި ހުންނަނީ އެ މަލުން ނެވެ.\nމިއަދު މިވާހަކަ ދައްކަން މިޖެހުނީ ވެސް ސަބަބެއް ނެތިއެއް ނޫނެވެ. ވަރަށް ދުވަސް ވެއްޖެ އެވެ. އެމްޑީޕީ މިހާ ހިސާބަށް އާއިރު، ވަރުގަދަ "އެއް ލޭގެ ރީނދޫ ގުޅުން" ހީނަރުވެ މަރު ވެއްޖެ އެވެ. ނޭވާލަނީ ވެސް ކިރިޔާ އެވެ. މިދަނޑިވަޅުގައި އެމްޑީޕީ ސަލާމަތް ކުރުމަށް ދެބައިވެ ފަޅިވެފައި އޮތް މި ޕާޓީގެ އެންމެ މުހިންމު އެތެރޭގެ އިންތިހާބުގެ ވޯޓުލުން މިއަދު ކުރިއަށްދާއިރު، މި މާ އަލުން ފާޅުވެއްޖެ އެވެ. ޕޯސްޓަރަކުން ނޫނެވެ. ސީދާ ރައީސް ނަޝީދުގެ ގަމީސްކޮޅުން ނެވެ.\nމިއަދު 10:00 ޖެހިއިރު، ރައީސް ނަޝީދު ޖަމާލުއްދީންގައި ވޯޓުލާން ވަޑައިގެން އިންނެވީ، ރީނދޫ ގަމީހެއް ތުރުކުރައްވައިގެންނެވެ. އެއްގޮތަކަށް ވެސް ގަމީހަށް ފާޑުކިޔަނީއެއް ނޫނެވެ. އެހެން މީހަކަށް ފާހަގަވި ކަމެއް ނުވަތަ ނުވާކަމެއް ވެސް ނޭނގެއެވެ. ނަމަވެސް އަޅުގަނޑުގެ ލޯ އެންމެ ފުރަތަމަ ވެސް އަޅައިގަތީ ރީނދޫ ކުލައިން ދިއްލިފައިވާ ގަމީހަކަށް ނޫނެވެ. އެ ގަމީހުގެ ޖީބުގައި ފަނޑުފަނޑުކޮށް އެ އިނީ އެއްކަލަ "އަންނި މާ" ނުވަތަ ގުލްޗަންޕާ މަ އެވެ.\nފޯރިގަދަ ރިޔާސީ އިންތިހާބުތަކާއި، އެހެނިހެން އިންތިހާބުތަކުގައި ވެސް ރައީސް ނަޝީދު ވޯޓުލާން ވަޑައިގަންނަވަ އެވެ. ރީނދޫ ގަމީހެއް ތުރުކުރައްވާފައި ހުރެދާނެ އެވެ. ނަމަވެސް ޖީބުގައި އެމަނިކުފާނަށް ނިސްބަތްކުރި މާ ޖަހައިގެން އާ މިއީ ފުރަތަމަ ފަހަރެވެ.\nއަންނި، އަނބުރާ އައީ ބާ؟\nހަމަގައިމު ވެސް މިއަދު ވޯޓުލާން ވަޑައިގެންނެވިއިރު، އެ މާ ޖީބުގައި ޖައްސަވައިގެން އަންނަވާނީ ވަރުގަދަ މެސެޖަކާ އެކު އެވެ. ސުވާލު މި އުފެދެނީ އެ މެސެޖާ މެދު އެވެ.\nރައީސް ނަޝީދު ދޭން މިއުޅުނީ ކޮން މެސެޖެއް ބާ އެވެ؟ އިޝާރާތް އެ ކުރައްވަނީ ކޮން ކަމަކަށް ބާވަ އެވެ.\nމި ސުވާލުގެ ޖަވާބު ހޯދުމަށް އެމަނިކުފާނަށް ގުޅާލަން ނުހަނު ބޭނުންވި އެވެ. ސުވާލަށް ސާފު ޖަވާބެއް ލިބޭނީ ވެސް އޭރުން ކަމަށް ވުމުންނެވެ. ނަމަވެސް....، އެމަނިކުފާނުގެ ބަހެއް ނުލިބުނެ އެވެ.\nފަސް ފިޔައިން ފަސް ވައުދު!\nއެމްޑީޕީގެ މި މާ 2008 ވަނަ އަހަރު އޮތް ރިޔާސީ އިންތިހާބަށް ފަހު ލޮލުކޮޅަށް ފެންނަނީ ވަރަށް މަދުންނެވެ.\nރައީސް ނަޝީދު މިއަދު މި މާ ޖެހި ގަމީހެއް ތުރުކުރައްވި "ސިއްރު" ނޭނގުނަސް އެންމެ ފުރަތަމަ އެމްޑީޕީން މި މާ ބޭނުން ކުރަމުން އައި ގޮތް ހަނދާން ކޮށްލުން މުހިންމު ކަމަށް ދެކެމެވެ.\nމިއީ 2008 ވަނަ އަހަރު ރައީސް ނަޝީދު ވެރިކަމަށް އައުމަށް މުޅި އެމްޑީޕީ ވީވައުދުތައް ރަމްޒުކޮށްދޭ މަލެކެވެ. ކަރުގަނޑުގައި ރީނދޫ ކުލަ، ފިޔަތަކުގައި ހުދު ކުލަ ހުންނަ މި މަލުގެ ފަސް ފަތަކީ ރައީސް ނަޝީދުގެ ވައުދުފުޅުތަކެވެ.\nރަށްތައް ދަތުރުފަތުރުން ގުޅާލުން\nއަތްފޯރާ އަގުގައި ބޯހިޔާ ވަހިކަން\nދިރިއުޅުމުގެ އަގު ތިރިކުރުން\nމަސްތުވާތަކެއްޗަށް ހުޅުވި ދޮރު ބަންދުކުރުން\nބޭސްފަރުވާއަށް ސަލާންޖެހުން ހުއްޓާލުން\nފަސް ފިޔައިން ފަސް ވައުދު\nއެމްޑީޕީގެ ސަރުކާރު އިންތިހާބު ކުރެވުނީ އަތްފޯރާފަށުގައި ބޯހިޔާވަހިކަން ފޯރުކޮށްދިނުމާއި، ބޭސްފަރުވާއަށް ސަލާންޖެހުން ނައްތާލުމާއި، މަސްތުވާތަކެއްޗަށް ހުޅުވި ދޮރުތައް ބަންދުކުރުމާއި، ދިރިއުޅުމުގެ އަގު ތިރިކުރުމާއި، ދިވެހިރާއްޖެ ދަތުރުފަތުރުގެ ނިޒާމުން ގުޅާލުމުގެ ވައުދާ އެކުގަ އެވެ.\nފެބްރުއަރީ 2012 ގައި ފުލުހުންނާއި، ސިފައިން އިސްވެ ބަގާވާތުން ވެރިކަން ފުރޮޅާލި ކަމަށް ރައީސް ނަޝީދު ސިފަކުރައްވާ ސަރުކާރުގައި، އެވައުދުތައް ފުއްދުމަށް ކުރާންޖެހޭ ގިނަ މަސައްކަތްތައް ވަނީ ކުރެވިފަވާ ކަމަށް ރައީސް ނަޝީދު މިއަދު ވެސް ވިދާޅުވެ އެވެ.\nއެމްޑީޕީން ބުނާގޮތުން "އެމްޑީޕީއިން އެދުވަހުއްސުރެން ވެސް މަސައްކަތް ކުރަމުން ދިޔައީ ބަގާވާތުގެ ސަރުކާރުން ހަނި ކުރުމަށް ފައި ނެގި ނުހަނު ދަތިކަމާއި، ހިންމަތުން ހޯދުނު ޑިމޮކްރެޓިކް ހައްގުތަކާއި، މިނިވަން އިންސާފުވެރި އިންތިހާބުތަކުގެ ފުރުސަތު ހިމާޔަތްކުރުމަށް" ކަމަށެވެ.\nފަހަރުގައި ރައީސް ނަޝީދުގެ ގަމީހުން މިއަދު ދެއްވި މެސެޖަކީ އެއީ ކަމަށް ވުން އެކަށީގެންވެ އެވެ.\nވީޑިއޯ ރިޕޯޓު ބެއްލެވުމަށް: ލައިގެން ހުންނެވި ގަމީހުގައި އޮތް ސިއްރު!\nއެމްޑީޕީއެމްޑީޕީގެ ޗެއާޕާސަން އިންތިހާބު 2022ރައީސް ނަޝީދުރިޔާސީ އިންތިހާބް


ހަޖަމުކުރާ ނިޒާމް - ވިކިޕީޑިއާ\nހަޖަމުކުރާ ނިޒާމް ނުވަތަ (އިނގިރޭސި ބަހުން: Gastrointestinal tract) ނުވަތަ ޑައިޖެސްޓިވް ސިސްޓަމް،(އިނގިރޭސި ބަހުން: Digestive system)އަދި އެލިމެންޓަރީ ކެނަލް (އިނގިރޭސި ބަހުން: Alimentary canal)ގެ ނަންދީފައިވާ މި ނިޒާމަކީ އިންސާނާގެ ހަށިގަނޑުގައި އިންސާނާ ކާ ކާނާގެ ބާވަތްތައް ހަޖަމުކޮށްދޭ ނުވަތަ ހަޖަމުކުރުވާ ނިޒާމެވެ. ހަޖަމުކުރާ ނިޒާމްގެ މައިގަނޑު މަސައްކަތަކީ ކާތަކެތި ހަޖަމުކުރުމާއި، ހަށިގަނޑަށް ބޭނުންނުވާ ބައި ހަށިގަނޑުން ބޮޑު ކަމުދާ ތަކެތީގެ ސިފައިގައި ބޭރު ކުރުމެވެ.\nއާދައިގެ ފިރިހެނެއްގެ ހަޖަމުކުރާ ނިޒާމްގައި ހިމެނޭ ބައިތަކުގެ ދިގުމިނަކީ ގާތްގަނޑަކަށް 6.5 މީޓަރު (20ފޫޓް) އެވެ. އަދި ހަޖަމުކުރާ ނިޒާމް އެކުލެވިގެންވަނީ މައިގަނޑު ދެބައެއްގެ މައްޗަށެވެ. އެއީ ހަޖަމުކުރާ ނިޒާމްގެ މަތީބައި(އިނގިރޭސި ބަހުން: Upper gastrointestinal tract)،އަދި ހަޖަމުކުރާ ނިޒާމްގެ ތިރީބައި(އިނގިރޭސި ބަހުން: Lower gastrointestinal tract)އެވެ. އެމްބްރިޔޮލޮޖިކަލް ގޮތަށް ބަލާއިރު ހަޖަމުކުރާ ނިޒާމް3ބަޔަކަށް ބަހާލެވިދާނެއެވެ. އެއީ ކުރީބައި(އިނގިރޭސި ބަހުން: Foregut)، މެދުބައި(އިނގިރޭސި ބަހުން: Midgut)، އަދި ފަހަތު ބައި(އިނގިރޭސި ބަހުން: Hindgut) އެވެ.\nހަޖަމުކުރާ ނިޒާމްގެ ބައިތައް ދައްކައިދޭ ކުރެހުމެއް\n1 ހަޖަމުކުރާ ނިޒާމްގެ މަތީބައި\n1.3 ކާތަކެތި ހިގާ ހޮޅި\n2 ހަޖަމުކުރާ ނިޒާމްގެ ތިރީބައި\n2.1 ކުޑަ ގޮހޮރު\n2.1.1 ކުޑަ ގޮހޮރު ގެ ފުރަތަމަ ބައި ނުވަތަ ޑުއަޑީނަމް\n2.1.2 ކުޑަ ގޮހޮރު ގެ މެދުބައި ނުވަތަ ޖެޖޫނަމް\n2.1.3 ކުޑަ ގޮހޮރު ގެ ފަހުބައި ނުވަތަ އިލިއަމް\n2.2 ބޮޑު ގޮހޮރު\n2.2.2 ފަލަ ގޮހޮރު\n2.3 ފުރަގަސް ފަރާތް\n2.4 ފުރަގަސް ފަރާތު މަގު\n2.5 ފުރަގަސް ފަރާތު ދޮރު\n3 އިތުރު ގުނަވަންތައް\n4.1 ތެތް ދުލިފަށް\n4.2 ތެތްދުލިފަށުގެ ދަށުގައިވާ ފަށަލަ\n4.3 ބޭރު މަސް ފަށަލަ\n4.4 އެންމެ ބޭރު ފަށަލަ\nހަޖަމުކުރާ ނިޒާމްގެ މަތީބައިEdit\nހަޖަމުކުރާ ނިޒާމްގެ މަތީބައި ނުވަތަ (އިނގިރޭސި ބަހުން: Upper Gastrointestinal tract)އެކުލެވިގެންވަނީ އަނގަ،އަރުތެރެ ، ކާތަކެތި ހިގާ ހޮޅި،އަދި މައިދާ ނުވަތަ ބަނޑު ގެ މައްޗަށެވެ.\nމި މައުޟޫޢާ ގުޅޭ ޚާއްޞަ މަޒުމޫނު: އަނގަ\nއަނގަ ނުވަތަ (އިނގިރޭސި ބަހުން: Mouth) ލެއްޕިފައި އިންނަނީ ދެތުންފަތުގެ އެހީގައެވެ. ހަޖަމުކުރުމުގެ މަސައްކަތް ފެށިގެން އަންނަނީ އަނގައިގެ ތެރޭގައި ކާތަކެތި ހަފަން ފަށާ ހިސާބުންނެވެ. އަނގައިގެ ތެރޭގައިވާ ތެތް ދުލިފަށް(އިނގިރޭސި ބަހުން: Buccal mucosa)ގައި ކުޅުބޭރުކުރާ ގޮށް(އިނގިރޭސި ބަހުން: Salivary glands)ވެއެވެ. މީގެ އިތުރުން ދޫ(އިނގިރޭސި ބަހުން: Tongue)އަދި ދަތްތައް(އިނގިރޭސި ބަހުން: Teeth)ވެއެވެ.\nއަރުތެރެ އަކީ ހަޖަމުކުރާ ނިޒާމް އަދި ނޭވާލާ ނިޒާމް ގައި ވެސް ޝާމިލްވާ ޓިޝޫއެކެވެ. ކާނާ އަދި ވައި އަރުތެރެ ހުރަސްކޮށް ދައުރުވާތީ ކާތަކެތި ކާއިރު ވައި ނޮޅި ނިވާކޮށް ފޮރުވާލުމަށްޓަކައި އެޕިގްލޮޓިސް އޭ ކިޔޭ ކަނެކްޓިވް ޓިޝޫ ފޮއްޗެއް ވައި ނޮޅި ގެ މަތިން އިދެއެވެ. މިގޮތަށް ނިވާކޮށް ފޮރުވާލުމުން ކާތަކެތި ނޭވާލާ ނިޒާމް އަަށް ދިއުން މަނާކޮށް ދެއެވެ. އަދި މީގެ އިތުރުން ވާހަކަ ދެއްކުމުގައި ތަފާތު އަޑުތައް ލެއްވުމުގައި އަރުތެރެ މުހިއްމު ދައުރެއް އަދާކުރެއެވެ.\nކާތަކެތި ހިގާ ހޮޅިEdit\nމި މައުޟޫޢާ ގުޅޭ ޚާއްޞަ މަޒުމޫނު: ކާތަކެތި ހިގާ ހޮޅި\nކާތަކެތި ހިގާ ހޮޅި ނުވަތަ (އިނގިރޭސި ބަހުން: Esophagus) އަކީ އަރުތެރެ އިން މައިދާއަށް ކާތަކެތި ގެންގޮސްދޭ ހޮޅިއެވެ. ކާތަކެތި ހިގާ ހޮޅި ފެށިފައި އިންނަނީ އަޑުފޮއްޓާ ކައިރީ އަރުތެރެ(އިނގިރޭސި ބަހުން: Laryngopharynx)ނިމޭ ހިސާބުންނެވެ. ނުވަތަ އަރުތެރޭގެ މިބުނިބައިން ދެމިފައިވާ ހޮޅިއެއްގެ ސިފައިގައެވެ. ކާތަކެތި ހިގާ ހޮޅި އިންނަނީ ކަރު ހިމެނޭ ހިސާބުގައި ހުންނަ މައިބަދައިގެ6ނަމްބަރު ކަށިކޮޅާ ހިސާބުންނެވެ. ކާތަކެތި ހިގާ ހޮޅި އިން ފެށިގެން މައިދާ ނުވަތަ ބަނޑު އާއި ހަމައަށް ކާތަކެތި ފޯރަނީ ޕެރިސްޓަލްސިސް އޭ ކިޔޭ ހަރަކާތެއްގެ އެހީގައެވެ.\nމައިދާ ނުވަތަ (އިނގިރޭސި ބަހުން: Stomach) އަކީ ތޮޅިއެއްގެ ބައްޓަމަށް އެތެރެ ހުސްކޮށްއޮންނަ މަޑު މަސް އިން އުފެދިފައިވާ ގުނަވަނެކެވެ. ކާތަކެތި ހަފައި ދިރުވުމަށްފަހު، އަންނަ ހަޖަމުކުރުމުގެ ދެވަނަ މަރުޙަލާ ފުރިހަމަ ކުރަނީ މައިދާގެ ތެރޭގައެވެ. ބޭސްވެރިކަމުގެ ދުނިޔޭގައި ބޭނުންކުރާ ގެސްޓްރިކް، ގެސްޓްރޯ(އިނގިރޭސި ބަހުން: Gastric/Gastro)މިބަސްތަކުން ދޭހަކޮށްދެނީ ބަނޑާއި ގުޅުންހުރި، ނުވަތަ މައިދާއާ ގުޅުންހުރި މިހެންނެވެ.\nމައިދާ ނުވަތަ ބަނޑު ނިމޭ ހިސާބުން ދެން ފެށެނީ ކުޑަ ގޮހޮރު އެވެ.\nހަޖަމުކުރާ ނިޒާމްގެ ތިރީބައިEdit\nހަޖަމުކުރާ ނިޒާމްގެ ތިރީބައި ނުވަތަ (އިނގިރޭސި ބަހުން: Lower Gastrointestinal tract) އެކުލެވިގެންވަނީ ކުޑަ ގޮހޮރު(އިނގިރޭސި ބަހުން: Small intestine)، ބޮޑު ގޮހޮރު(އިނގިރޭސި ބަހުން: Large intestine)އަދި ފުރަގަސް ފަރާތު ދޮރު(އިނގިރޭސި ބަހުން: Anus)ގެ މައްޗަށެވެ.\nކުޑަ ގޮހޮރު ގެ ފުރަތަމަ ބައި ނުވަތަ ޑުއަޑީނަމް(އިނގިރޭސި ބަހުން: Duodenum)\nކުޑަ ގޮހޮރު ގެ މެދުބައި ނުވަތަ ޖެޖޫނަމް(އިނގިރޭސި ބަހުން: Jejunum)\nކުޑަ ގޮހޮރު ގެ ފަހުބައި ނުވަތަ އިލިއަމް(އިނގިރޭސި ބަހުން: Ileum)\nކުޑަ ގޮހޮރު ގެ ފުރަތަމަ ބައި ނުވަތަ ޑުއަޑީނަމްEdit\nކުޑަ ގޮހޮރުގެ ފުރަތަމަ ބައި ނުވަތަ (އިނގިރޭސި ބަހުން: Duodenum) އަކީ މައިދާ އާއި ކުޑަ ގޮހޮރުގެ މެދުބައި ޖެޖޫނަމް ގުޅުވައިދޭ ހޮޅިއެވެ. މިއީ ކުޑަ ގޮހޮރުގެ އެންމެ ކުރު އަދި އެންމެ ފުރަތަމަ ބައި ވެސް މެއެވެ. އިގިރޭސި ސީ (C) އަކުރުގެ ބައްޓަމަން އިންނަ މިބަޔަކީ ގިނަ ކެމިކަލް މާއްދާތައް ހަޖަމުކޮށް ހަށިގަނޑަށް ބޭނުން ބައި ނަގައިދޭ ތަނެވެ.\nކުޑަ ގޮހޮރު ގެ މެދުބައި ނުވަތަ ޖެޖޫނަމްEdit\nކުޑަ ގޮހޮރުގެ މެދު ބައި ނުވަތަ (އިނގިރޭސި ބަހުން: Jejunum) އަކީ ކުޑަ ގޮހޮރު ބެހިފައިވާ3ބައިގެ ތެރެއިން މެދަށް އިންނަ ބަޔެވެ. ނުވަތަ ކުޑަ ގޮހޮރުގެ ފުރަތަމަ ބައި ޑުއަޑީނަމް އާއި ފަހު ބައި އިލިއަމް އާއި ދެމެދުގައިވާ ބަޔެވެ. ފުރާ ފުރިހަމަ އިންސާނެއްގެ ކުޑަ ގޮހޮރުގެ ދިގުމިނަކީ 7-4 މީޓަރު ވަރެވެ. އޭގެތެރެއިން 2.5 މީޓަރު ހުންނަނީ ޖެޖޫނަމް ގައެވެ. ޖެޖޫނަމްގެ ޕީއެޗް ހުންނަނީ 8-7 އާއި ދެމެދުގައެވެ. ކާތަކެތި ޖެޖޫނަމްގެ ތެރޭގައި ދައުރުވުން ފަސޭހަކުރުމަށްޓަކައި ގުދުރަތީ ގޮތުން ޖެޖޫނަމްގެ ފާރުގައި މަސްފަށަލައެއް ލެވިފައި ވެއެވެ.\nކުޑަ ގޮހޮރު ގެ ފަހުބައި ނުވަތަ އިލިއަމްEdit\nކުޑަ ގޮހޮރުގެ ފަހު ބައި ނުވަތަ (އިނގިރޭސި ބަހުން: Ileum) އަކީ ކުޑަ ގޮހޮރު ބެހިފައިވާ3ބައިގެ ތެރެއިން އެންމެ ފަހު ބަޔެވެ. އިންސާނުންގެ އިލިއަމްގެ ދިގުމިނުގައި 4-2މީޓަރު ވަރު ހުރެއެވެ. ބޮޑު ގޮހޮރު ގެ ބައެއް ކަމުގައިވާ ސީކަމް އާއި އިލިއަމް ވަކިކޮށްދެނީ އިލިއޯސީކަލް ވޭލް(އިނގިރޭސި ބަހުން: Ileocecal valve) އިންނެވެ. އިލިއަމްގެ ޕީއެޗް ހުންނަނީ 8-7 އާއި ދެމެދުގައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ބޮޑު ގޮހޮރު\nބޮޑު ގޮހޮރު ނުވަތަ (އިނގިރޭސި ބަހުން: Large intestine) އަކީ ހަޖަމުކުރާ ނިޒާމްގެ ބައެކެވެ. މިޒަމާނުގައި ފަލަ ގޮހޮރު(އިނގިރޭސި ބަހުން: Colon)އަށް ބޮޑު ގޮހޮރު އޭ ވެސް ކިޔައެވެ. އެއީ ބޮޑު ގޮހޮރު ގެ މައިގަނޑު ބަޔަކީ ފަލަ ގޮހޮރު ކަމަށްވާތީ އެވެ. ބޮޑު ގޮހޮރު ގެ މައިގަނޑު މަސައްކަތަކީ ހަޖަމުނުކުރެވި ހުންނަ ބައިގައިހުރި ފެން އަބުރާ ހަށިގަނޑަށް ދެމުމާއި، ހަޖަމު ނުކުރެވި ހުރި ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމެވެ.\nބޮޑު ގޮހޮރު ފެށެނީ ކަނާތު އުނަގަނޑުގެ ތިރީބައިގައި ޅިނދުގެ އިލިއެކް ސަރަހައްދު(އިނގިރޭސި ބަހުން: Iliac region) އިންނެވެ. ބޮޑު ގޮހޮރުގައި ހިމެނޭ މައިގަނޑު ދެބަޔަކީ ސީކަމް އަދި ފަލަ ގޮހޮރު އެވެ. ބޮޑު ގޮހޮރުގެ ދިގުމިނުގައި 1.5 މީޓަރު ހުރެއެވެ.\nބޮޑު ގޮހޮރު އެކުލެވިގެންވަނީ2ބައެއްގެ މައްޗަށެވެ. އެބައިތައް ތިރީގައި މިވަނީ އެވެ.\nފަލަ ގޮހޮރު : މައިގަނޑު4ބައި ވެއެވެ.\nމައްޗަށްއަރާ ފަލަ ގޮހޮރު(އިނގިރޭސި ބަހުން: Ascending Colon)\nހުރަސް ފަލަ ގޮހޮރު(އިނގިރޭސި ބަހުން: Transverse Colon)\nތިރިއަށްފައިބާ ފަލަ ގޮހޮރު(އިނގިރޭސި ބަހުން: Descending Colon)\nސިގްމޮއިޑް ގޮހޮރު (އިނގިރޭސި ބަހުން: Sigmoid Colon)\nސީކަމް ނުވަތަ (އިނގިރޭސި ބަހުން: Cecum) އަކީ ކުޑަ ގޮހޮރުގެ ފަހުބައި އިލިއަމް އާއި މައްޗަށްއަރާ ފަލަ ގޮހޮރު ގުޅުވައިދޭ ކޮތަޅެއް ފަދަ ގުނަވަނެކެވެ. ބޮޑު ގޮހޮރު ގެ ފެށޭބައި ކަމުގައި ބެލެވިފައިވާ ސީކަމް އާއި އިލިއަމް ވަކިކޮށްދެނީ އިލިއޯސީކަލް ވޭލް(އިނގިރޭސި ބަހުން: Ileocecal valve) އިންނެވެ.\nފަލަ ގޮހޮރު ނުވަތަ (އިނގިރޭސި ބަހުން: Colon) އަކީ ބޮޑު ގޮހޮރު ގެ ބައެކެވެ. މިޒަމާނުގައި ފަލަ ގޮހޮރު (އިނގިރޭސި ބަހުން: Colon) އަށް ބޮޑު ގޮހޮރު އޭ ވެސް ކިޔައެވެ. އެއީ ބޮޑު ގޮހޮރު ގެ މައިގަނޑު ބަޔަކީ ފަލަ ގޮހޮރު ކަމަށްވާތީ އެވެ. ފަލަ ގޮހޮރުގެ މައިގަނޑު މަސައްކަތަކީ ހަޖަމުނުކުރެވި ހުންނަ ބައިގައިހުރި ފެން އަބުރާ ހަށިގަނޑަށް ދެމުމާއި، ހަޖަމު ނުކުރެވި ހުރި ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމެވެ.\nމައްޗަށްއަރާ ފަލަ ގޮހޮރު ނުވަތަ (އިނގިރޭސި ބަހުން: Ascending colon) އަކީ ފަލަ ގޮހޮރު ގައި [[ސީކަމް[[ އިން ފެށިގެން މައްޗަށް އަރަމުން ގޮސް ހެޕަޓިކް ފްލެކްޝަރ(އިނގިރޭސި ބަހުން: Hepatic flexure) އާއި ދެމެދުގައިވާ ބަޔެވެ. މައްޗަށްއަރާ ފަލަ ގޮހޮރު ގެ ދިގުމިނުގައި 12.5 ސެންޓިމީޓަރު ހުރެއެވެ. ބޮޑު ގޮހޮރު ފެށެނީ ކަނާތު އުނަގަނޑުގެ ތިރީބައިގައި ޅިނދުގެ އިލިއެކް ސަރަހައްދު(އިނގިރޭސި ބަހުން: Iliac Region)އިން ކަމަށްވުމާއި އަދި ސީކަމް އަކީ ބޮޑު ގޮހޮރު ފެށޭ ބައި ކަމަށްވުމާއި ފަލަ ގޮހޮރު އޮންނަނީ ސީކަމް އާއި ޖެހިގެންކަމަށްވާތީ މަށްޗަށްއަރާ ފަލަ ގޮހޮރަކީ ފަލަ ގޮހޮރުގެ ބަޔަކަށްވާތީ ، މިބައި އޮންނާނީ ހަށިގަނޑުގެ ކަނާތް ފަރާތުގައެވެ. މައްޗަށްއަރާ ފަލަ ގޮހޮރުގެ މަސައްކަތް ކޮންޓްރޯލްކުރަނީ ވޭގަސް ނާރު(އިނގިރޭސި ބަހުން: Vagus Nerve) ގެ ސިމްޕަތެޓިކް ނާރު ފައިބަރު ތަކުންނެވެ.\nހުރަސް ފަލަ ގޮހޮރު ނުވަތަ (އިނގިރޭސި ބަހުން: Transverse colon) އަކީ ފަލަ ގޮހޮރުގައި ހެޕަޓިކް ފްލެކްޝަރ(އިނގިރޭސި ބަހުން: Hepatic flexure)އާއި، ސްޕްލެނިކް ފްލެކްޝަރ(އިނގިރޭސި ބަހުން: Splenic flexure) އާއި ދެމެދުގައިވާ ބައެވެ. އެހެންކަމުން ހުރަސް ފަލަ ގޮހޮރު އޮންނަނީ ހަށިގަނޑުގެ ކަނާތް ފަރާތުން ވާތް ފަރާތަށް ވާގޮތަށެވެ. ހުރަސް ފަލަ ގޮހޮރު ގެ ކުރިމަތިން މައިދާއާއި ހުރަސް ފަލަ ގޮހޮރު ވަނީ ގްރޭޓަރ އޮމެންޓަމް(އިނގިރޭސި ބަހުން: Greater Omentum)ކިޔާ ޕެރިޓޯނިއަލް ފޯލްޑް އަކުން ގުޅިފައެވެ. ހުރަސް ފަލަ ގޮހޮރު އަކީ ފަލަ ގޮހޮރުގައި ހިމެނޭ އެންމެ ދިގު އަދި އެންމެ ހަރަކާތްކުރާ ބައެވެ.\nތިރިއަށްފައިބާ ފަލަ ގޮހޮރު ނުވަތަ (އިނގިރޭސި ބަހުން: Descending colon) އަކީ ފަލަ ގޮހޮރު ގައި ސްޕްލެނިކް ފްލެކްޝަރ(އިނގިރޭސި ބަހުން: Splenic flexure) އިން ފެށިގެން ތިރިއަށް ފައިބަމުން ގޮސް ސިގްމޮއިޑް ގޮހޮރު ގެ ފެށުމާއި ހަމައަށްވާ ބައެވެ. ތިރިއަށްފައިބާ ފަލަ ގޮހޮރު އޮންނަނީ ހަށިގަނޑުގެ ވާތް ފަރާތުގައެވެ.\nސިގްމޮއިޑް ގޮހޮރު ނުވަތަ (އިނގިރޭސި ބަހުން: Descending colon) އަކީ ފަލަ ގޮހޮރުގެ ފަހު ބައެވެ. ނުވަތަ ފަލަ ގޮހޮރު ގައި ތިރިއަށްފައިބާ ގޮހޮރު ގެ ނިމޭ ހިސާބުން ފެށިގެން ފުރަގަސް ފަރާތް އާއި ދެމެދުގައިވާ ބައެވެ. ސިގްމޮއިޑް ގޮހޮރު އިންނަނީ އިގިރޭސި އަކުރު އެސް(S) ގެ ބައްޓަމަށެވެ. ސިގްމޮއިޑް ގޮހޮރު ގެ ފާރުގައި މަޑު މަސް ގެ ފަށަލައެއް ވެއެވެ. މި މަސް ފަށަލަ ކުރުގެޅި ވާންވުމުން، ފަލަ ގޮހޮރުގެ އެތެރޭގެ ޕްރެޝަރު މަތިވެ، ބޮޑުކަމުދާ ތަކެތި ފުރަގަސް ފަރާތް އަށް އެޅޭގޮތް ވެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ފުރަގަސް ފަރާތް\nފުރަގަސް ފަރާތް ނުވަތަ (އިނގިރޭސި ބަހުން: Rectum) އަކީ ބޮޑު ގޮހޮރު ނިމިގެން ހަޖަމުކުރާ ނިޒާމްގައި ފުރަގަސް ފަރާތު ދޮރު އާއި ދޭތެރޭގައި އިންނަ ބައެކެވެ. ބޮޑުކަމުދާ ތަކެތި ބޭރުކުރަން ޖެހެންދެން އެތަކެތި ޖަމާވެފައި ހުންނަނީ ފުރަގަސް ފަރާތު ގައެވެ. އިންސާނުންގެ ފުރަގަސް ފަރާތުގެ ދިގުމިނަކީ 12 ސެންޓިމީޓަރު އެވެ.\nފުރަގަސް ފަރާތު މަގުEdit\nމި މައުޟޫޢާ ގުޅޭ ޚާއްޞަ މަޒުމޫނު: ފުރަގަސް ފަރާތު މަގު\nފުރަގަސް ފަރާތު ދޮރުEdit\nމި މައުޟޫޢާ ގުޅޭ ޚާއްޞަ މަޒުމޫނު: ފުރަގަސް ފަރާތު ދޮރު\nފުރަގަސް ފަރާތު ދޮރު ނުވަތަ (އިނގިރޭސި ބަހުން: Anus) އަކީ ފުރަގަސް ފަރާތް(Rectum) އިން ބޭރަށް ހުޅުވިފައި އިންނަ ދޮރެވެ. ނުވަތަ ބޮޑުކަމުދާ ތަކެތި ބޭރުވާ ލޯ ވަޅުއެވެ. ފުރަގަސް ފަރާތު ދޮރު ހުޅުވިި ފޭވެ، ކައިރިވެ، ދިއުން ކޮންޓްރޯލް ކުރަނީ ފުރަގަސް ފަރާތު ދޮރުގެ ވަށައިގެން ހުންނަ ސްފިންކްޓަރ މަސްތައް އިންނެވެ. ފުރަގަސް ފަރާތު ދޮރުގެ މައިގަނޑު ވަޒީފާ އަކީ ބޮޑު ކަމުދިއުމުގެ ތެރޭގައި ބޮޑު ކަމުދާ ތަކެތި ފުރަގަސް ފަރާތު ދޮރު ހުރަސް ކޮށް ހަށިގަނޑުން ބޭރު ކުރުމެވެ.\nހަޖަމުކުރާ ނިޒާމްގެ ބައެއް ގުނަވަންތައް\nހަޖަމުކުރާ ނިޒާމްގައި ހިމެނޭ އެހެނިހެން ގުނަވަންތަކުގެ ތެރޭގައި އަންނަނިވި ގުނަވަންތައް ހިމެނެއެވެ.\nbottom ha ha ha ha\nފުރަމޭ ނުވަތަ (އިނގިރޭސި ބަހުން: Liver)އަކީ އިންސާނާގެ ހަށިގަނޑުގައިވާ އެންމެ ބޮޑު ގުނަވަނެވެ.މިއީ ހަށިގަނޑުގައި ހިންގާ މެޓަބޮލިޒަމް(އިނގިރޭސި ބަހުން: Metabolism) ގެ މަސައްކަތުގައި މުހިއްމު ދައުރެއް އަދާކުރާ ގުނަވަނެކެވެ. މީގެ އިތުރުން ހަށިގަނޑުގައި ތަފާތު އެތައް ވަޒީފާތަކެއް މިގުނަވަނުން އަދާކުރެއެވެ. އޭގެ ތެރޭގައި ގްލައިކަޖަން(އިނގިރޭސި ބަހުން: Glycogen) ރައްކާކުރުން، ޕްލާޒްމާ ޕްރޮޓީން(އިނގިރޭސި ބަހުން: Plasma protein) އުފެއްދުން، އަދި ލޭގެ ތެރޭގައި ހުންނަ ވިހަސާފުކުރުން ހިމެނެއެވެ.\nފުރަމޭގެ ބޮޑުބައި އޮންނަނީ ކަނާތް ފަރާތުގައެވެ. މިގުނަވަން އޮންނަނީ ފުއްޕާމެޔާއި ޑައަފްރަމްގެ ތިރިން ބަނޑާއި މޭ ގުޅޭ ހިސާބުގައެވެ. ފުރަމޭ އިން ބައިލް(އިނގިރޭސި ބަހުން: Bile) ކިޔާ ދިޔައެއް އުފައްދައެވެ. މިއީ ހަޖަމުކުރުމުގައި އެހީތެރިވެދޭ ދިޔައެވެ. ބޭސްވެރިކަމުގެ ދުނިޔޭގައި ބޭނުންކުރެވޭ ހެޕަޓިކް، ހެޕަޓޯ(އިނގިރޭސި ބަހުން: Hepatic/Hepato) ފަދަ ބަސްތަކުން ދޭހަކޮށްދެނީ ފުރަމޭ އާގުޅުންހުރި މިހެންނެވެ.\nފިތް ނުވަތަ (އިނގިރޭސި ބަހުން: Gall bladder) އަކީ އިންސާނާގެ ފުރަމޭގެ ތެރޭއަށް ފެތިފައި އިންނަ ނާސްޕަތީ ބައްޓަމަށް އިންނަ ގުނަވަނެކެވެ. މި ގުވަނުވަނުގައި ހަޖަމުކުރުމަށް އެހީތެރިވެދޭ ދިޔައެއް ކަމުގައިވާ ބައިލް ރައްކާކޮށްފައި ހުރެއެވެެ.10-7 ސެންޓިމީޓަރުގެ ދިގުމިން އެވްރެޖްގޮތެއްގައި ހުންނަ ފިތް އިންނަނީ ގަދަ ފެހި ކުލައިގައެވެ. ތަފާތު ދެމަގަކުން ފިތް އިންނަނީ ފުރަމޭ އަދި ކުޑަ ގޮހޮރު ގެ ފުރަތަމަ ބަޔާއި ގުޅިފައެވެ.\nފުރަމޭ އިން ފޮނުވާ ދިޔަ(އިނގިރޭސި ބަހުން: Bile) ނުވަތަ ބައިލް ބިލިއަރީ ނިޒާމް ގެތެރެއިން ކުޑަ ގޮހޮރަށް ވާޞިލްވެއެވެ. ފުރަމޭ އިން ފޮނުވާ ދިޔަ ރައްކާކުރާ ގުދަނަކީ ފިތް އެވެ. ޗިސްމޭ އިން އުފައްދާ ދިޔަ ނުވަތަ ޗިސްމޭ ޖޫސް(އިނގިރޭސި ބަހުން: Pancreatic juice) ގެ ތެރޭގައި ބައިކާބޮނޭޓް އަދި ވަރަށް ގިނަ އެންޒައިމް ތައް ހިމެނެއެވެ. މިގޮތުން ޗިސްމޭ ޖޫހުގެ ތެރޭގައި ހިމެނޭ އެންޒައިމް ތަކުގެ ތެރޭގައި ޓްރިޕްސިން ، ކައިމަޓްރިޕްސިން ، ލިޕޭސް ، އެމެލޭސް އަދި ނިއުކްލިއޮލިޓިކް އެންޒައިމްގެ ގޮތުގައި ބެލެވޭ ޑިއޮކްސީ ރައިބޯ ނިއުކްލިއޭޒް،އަދި ރައިބޯ ނިއުކްލިއޭޒް ފަދަ އެންޒައިމްތައް ހިމެނެއެވެ. މިބުނިދިޔަ ވާޞިލްވަނީ ކުޑަ ގޮހޮރަށެވެ.\nތެތް ދުލިފަށް ނުވަތަ (އިނގިރޭސި ބަހުން: Mucosa) އަކީ އެންމެ އެތެރެއިން ލެވިފައިވާ ފަށަލަ އެވެ. ހަޖަމުކުރާ ނިޒާމްގެ ގުނަވަނެއް ހުރަހަށް ކަނޑާ ލުމަށްފަހު ނުވަތަ ބުރިކޮށްލުމަށްފަހު ހިސްޓޮލޮޖިކަލް ގޮތުން މައިކްރޮސްކޯޕެއްގެ އެހީގައި ހުރަހަށް ކަނޑާލެވުނު ބައި ބަލާނަމަ އެންމެ އެތެރެއިން ފެންނަ ފަށަލަ( މިސާލަކަށް ކާތަކެތި ހިގާހޮޅި ނަމަ ކާތަކެތި ހިގާ މަގާ އެންމެ ކައިރިއަށް ) އަކަށް ވާނީ މިފަށަލައެވެ. އިންސާނުންގެ ހަށިގަނޑަށް އެތެކުރާ ކާތަކެތި ހަޖަމުކުރާ ނިޒާމްގެ ތެރެއިން ދައުރުވާއިރު އެކާތަކެތި ބީހޭނީ އެންމެ މައްޗަށް އިންނަ މިފަށަލައިގައެވެ. ހަށިގަނޑަށް ބޭނުންވާ ކާނާގެ ބައިތައް ހަށިގަނޑަށް ނެގުން ނުވަތަ ދެމުން އަދި ހަޖަމުކުރާ ނިޒާމްގެ ބައިތަކުން ތަފާތު މާއްދާތައް ހަޖަމުކުރާ ނިޒާމްގެ މަގުގެ ތެރެއަށް ( ބަނޑު ތެރެއަށް، ގޮހޮރުގެ ތެރެއަށް ) ދޫކުރުން ފަދަ މަސައްކަތްތައް ކުރަނީ މިފަށަލައިންނެވެ. ތެތް ދުލިފަށުގެ ފަށަލަ ވެސް އަދި އިތުރު3ބަޔަކަށް ބެހެއެވެ. އެއީ އެފިތީލިއަމް، ލެމިނާ ޕްރޮޕްރިއާ، އަދި މަސްކިއުލާރިސް މިއުކޯސާ އެވެ. ނުވަތަ ތެތް ދުލިފަށުގައި ހިމެނޭ މަސްފަށަލަ އެވެ.\nތެތްދުލިފަށުގެ ދަށުގައިވާ ފަށަލަEdit\nތެތް ދުލިފަށުގެ ދަށުގައިވާ ފަށަލަ ނުވަތަ (އިނގިރޭސި ބަހުން: Submucosa) އެކުލެވިގެންވަނީ ތުނޑުތުނޑު ލާފައި ހުންނަ ކަނެޓިކްޓިވް ޓިޝޫގެ ފަށަލަ އަކުންނެވެ. މިބުނި ފަށަލައިގެ ތެރޭގައި ބޮޑެތި ލޭހޮޅިތަކާއި، ލިމްފް ހޮޅިތައް އަދި ތެތް ދުލިފަށާއި މަސް ފަށަލަ އަށް ކަފިވެގެން ގޮސްފައިވާ ނާރު ތައް ވެއެވެ. މިފަށަލައިގެ ތެރޭގައި މެއިސްނާރސް ޕްލެކްސަސް އަދި އިންޓީރިކް ނާރވަސް ޕްލެކްސަސް ހިމެނެއެވެ.\nބޭރު މަސް ފަށަލަEdit\nބޭރު މަސް ފަށަލަ ނުވަތަ (އިނގިރޭސި ބަހުން: Muscularis externa) އަކީ މަޑު މަހުން އުފެދި އޭގެ ތެރޭގައި ދެބަޔަކަށް މަސްތައް އެތުރިފައިވާ ފަށަލައެކެވެ. މިގޮތުން އެތެރޭގެ މަސް ފަށަލަ ހުންނަނީ ވަށްކޮށެވެ. ނުވަތަ ސާކިއުލާރ ކޮށެވެ. ބޭރަށް ހުންނަ މަސްފަށަލަ ހުންނަނީ ދިގަށެވެ. ނުވަތަ ލޮންޖިޓިއުޑިނަލް ކޮށެވެ. ކުރިން ބުނެވުނު ކާތަކެތި ހަޖަމުކުރާ ނިޒާމްގެ މަތީބައިތަކުން ތިރިއަށް ފޮނުވުމަށް ހިންގާ ހަރަކާތް ޕެރިސްޓަލްސިސް ފުރިހަމަ ކުރުމުގައި މިމަސްފަށަލަ ބައިވެރި ވެއެވެ. އަދި މުހިއްމު ދައުރެއް އަދާކުރެއެވެ.\nހަޖަމުކުރާ ނިޒާމްގެ ހިސްޓޮލޮޖީ ދައްކައިދޭ ކުރެހުމެއް\nއެންމެ ބޭރު ފަށަލަEdit\nއެންމެ ބޭރުފަށަލަ ނުވަތަ (އިނގިރޭސި ބަހުން: Serosa) އެޑްވެންޓިޝާ ނުވަތަ ސިރޯސާ އެކުލެވިގެންވަނީ އެޕިތީލިއަމް ގެ ބައިވަރު ފަށަލަ ތަކުންނެވެ.\nހިޔުމަން ފިޒިއޮލޮޖީ - ހަޖަމްކުރުން\nއެން.އައި.އެޗް ގައިޑް ޓު ޑައިޖެސްޓިވް ސިސްޓަމް\nދަ ޑައިޖެސްޓިވް ސިސްޓަމް އިން އެކްޝަން


Rizey ge hat-trick in Eagles ah furathama molhu | Mihaaru\nނިލަންދޫގެ ދެ ކުޅުންތެރިންގެ ދެމެދުން ރިޒޭ (މ) ގޯލަށް ބޯޅަ ފޮނުވާލަނީ. –ފޮޓޯ: ނިޝާން އަލީ/ މިހާރު\n29 ޖޫން 2019 - 20:03\nމިއީ އެންމެ ފުރަތަމަ ކުޅުނު ދެ މެޗުން ވެސް ފަހު ވަގުތު ޕޮއިންޓް ގެއްލުނު އީގަލްސް ލީގުގައި ހޯދި ފުރަތަމަ މޮޅެވެ. އަނެއްކޮޅުން މިއީ އެންމެ ފަހުން ކުޅުނު މެޗުން މާޒިޔާ އަތުން 13-0 އިން ބަލިވި ނިލަންދޫ އަށް ވެސް ޕޮޒިޓިވް މެޗެކެވެ. ކުރީ މެޗާ ބަލާއިރު، މި މެޗުގައި ނިލަންދޫގެ ފަރާތުން އޯގަނައިޒް ކުޅުމެއް ފެނި ގޯލް ޖަހާނެ ފުރުސަތު ވެސް ހޯދި އެވެ.\nއީގަލްސް އޮތީ ފަސް ޕޮއިންޓާ އެކު ތާވަލުގެ ހަތަރު ވަނައިގަ އެވެ. ނިލަންދޫ އޮތީ ޕޮއިންޓެއް ނުލިބި ފުލުގަ އެވެ. ތާވަލުގެ އެއް ވަނައިގައި މިވަގުތު އޮތީ ނުވަ ޕޮއިންޓާ އެކު ދަ ގްރާންޑޭ އެވެ.\nމެޗުގެ ކުރީކޮޅު ލަނޑު ޖަހާނެ ރަނގަޅު ދެ ފުރުސަތެއް ބޭކާރުވެފައިވަނިކޮށް، އީގަލްސް އަށް ނިލަންދޫގެ ގޯލް ހުޅުވާލަދިނީ 12 ވަނަ މިނެޓުގައި މުހައްމަދު ނާއިމެވެ. ހަސަން ރާއިފް އަހުމަދު (ހަންނަ) ދިން ބޯޅަ ނިލަންދޫގެ ގޯލްކީޕަރު އަބްދުﷲ ޒިޔަޒަންގެ އަތުގައި ޖެހިފައި ނުކުތް ވަގުތު ނާއިމް ގޯލަށް ވައްދާލީ އެވެ.\nއޭގެ ފަހުން އަނެއްކާ ވެސް އީގަލްސް އަށް ރަނގަޅު ދެ ފުރުސަތެއް ބޭކާރުވި އެވެ. ރިޒޭ 28 ވަނަ މިނެޓުގައި މުޅިން ހުހަށް އަރައި ޖެހި ބޯޅަ ކީޕަރު މަތަކުރިއިރު، އޭގެ މިނެޓެއް ފަހުން ވެސް އެހާމެ ހުހަށް އަރައި ފޮނުވާލި ބޯޅަ އަމާޒެއް ނުކުރެވުނެވެ. އެކަމަކު 37 ވަނަ މިނެޓުގައި ލިބުނު ޕެނަލްޓީއަކުން ރިޒޭ ވަނީ އީގަލްސްގެ ލީޑު ފުޅާކޮށްދީފަ އެވެ.\nދެ ވަނަ ހާފު ފަށައިގެން 53 ވަނަ މިނެޓުގައި ރިޒޭ ވަނީ އޭރިއާ ތެރެއިން ލިބުނު ބޯޅައެއް ގޯލުގެ ތިރީ ކަނަށް ވައްދާލައިގެން އީގަލްސްގެ ތިން ވަނަ ގޯލް ޖަހައިދީފަ އެވެ. އޭގެ ފަހުން 63 ވަނަ މިނެޓުގައި ނާއިމް ދިން ބޯޅައެއް، ގޯލް ކުރިމަތިން މުޅިން ހުހަށް ހުރެ ރިޒޭ ޖެހީ ބޭރަށެވެ. އެކަމަކު އޭގެ މިނެޓެއް ފަހުން، ސެންޓޭ ދިން ޕާހަކުން ހަމަ އެހާމެ ހުސްކޮށް ހުރެ ގޯލަށް ބޯޅަ ވައްދާލައި ހެޓްރިކް ހެދީ އެވެ.\nނިލަންދޫގެ އަހުމަދު އުސާމް 80 ވަނަ މިނެޓުގައި އެ ޓީމުގެ ސުން ކަނޑުވާލާފައިވަނިކޮށް، އީގަލްސްގެ ފަސް ވަނަ ގޯލް އިތުރު ވަގުތުގެ ތެރޭ ކާމިޔާބުކޮށްދިނީ އަލީ ފާސިރު (ސެންޓޭ) އެވެ.\nއީގަލްސްގެ ކޯޗު މުހައްމަދު ޝިޔާޒް (މޯހަން) މިވަގުތު ކޯޗިން ލައިސަންސް ކޯހެއްގައި ރާއްޖޭން ބޭރުގައި ހުރުމުން މެޗުގައި އިރުޝާދު ދިނީ އެސިސްޓަންޓް ކޯޗު އަހުމަދު ނިމާދެވެ. އެކަމަކު މެޗުގެ ކުރިން ވެސް އަދި މެޗަށް ފަހު އޮތް ނޫސްވެރިންގެ ބައްދަލުވުމުގައި ޓީމުގެ ކުޅުމާ ބެހޭގޮތުން ވާހަކަދައްކަން އައީ މެނޭޖަރު މުހައްމަދު އިނާން އަލީ އެވެ. އޭނާ ބުނީ މުހިއްމީ ތިން ޕޮއިންޓް ކަމަށާއި އެކަންވުމުން ހިތްހަމަޖެހޭ ކަމަށެވެ.\nނިލަންދޫގެ ކޯޗު އަހުމަދު މުޖުތަބާ (ފެސްކޯ) ބުނީ ބަލިވި ނަމަވެސް ކުޅުން ގޯހެއް ނޫން ކަމަށާއި ލަނޑު ޖަހާނެ ފުރުސަތުތައް ވެސް ލިބުމުން އެކަން ފާހަގަކުރާ ކަމަށެވެ. އަދި މިއަދު ޓީމުގެ ޓެކްޓިކަލް ޑިސިޕްލިން ވެސް ރަނގަޅު ކަމަށާއި މައްސަލައަކަށްވީ ވަދެގެން ނުވާނެ ފަދަ އާދައިގެ ގޯލްތަކެއް ވަނުން ކަމަށް ފެސްކޯ ބުންޏެވެ.\n"ހަގީގަތަކީ މިއީ އާ ޓީމެއް. ތަޖުރިބާމަދު، އެހެންވީމާ ހުރިހާ މެޗެއް އެއް ފެންވަރެއްގައި ނުކުޅެވުން އެއީ މައްސަލައަކަށްވާނީ. އެކަމަކު ދިގު މުއްދަތުގައި، ރަނގަޅުވާނެ،" ފެސްކޯ ބުންޏެވެ.


Bank ge hidhumaiy thah dheynee hoama ai budha dhuvahu\nމިހަފްތާގައި ވެސް ބޭންކްގެ ހިދުމަތްތައް ދޭނީ ހޯމަ އާއި ބުދަ ދުވަހު\nމާލެ ލޮކްޑައުންގައި އޮތުމުގެ ސަބަބުން މި ހަފްތާގައި ވެސް ބޭންކް އޮފް މޯލްޑިވްސް (ބީއެމްއެލް) އިން ހިދުމަތްދޭނީ ހޯމަ އާއި ބުދައިގައި އެވެ.\nއެ ދެ ދުވަހު ބޭންކްގެ ހިދުމަތްތައް ދޭނީ ހެނދުނު 9:30 ން 12:00 އަށެވެ. މިދިޔަ ހަފްތާ އާއި އޭގެ ކުރީ ހަފްތާގައި ވެސް ބޭންކުން ހިދުމަތް ދިނީ އެ ދެ ދުވަހު އެވެ.\nބޭންކްގެ ހިދުމަތް ދޭ މި ވަގުތުތަކުގައި ބީއެމްއެލްގެ އޮފީސްތައް ބަންދުކޮށްފައި ހުރި ނަމަވެސް އޮންލައިންކޮށް ހިދުމަތް ލިބޭނެ އެވެ. މީގެ ތެރޭގައި ރާއްޖެ އިން ބޭރަށް ފައިސާ ފޮނުވުމާއި މުވައްޒަފުންގެ މުސާރަ ޖަމާކޮށްދިނުމާއި އޭޓީއެމް މެދުވެރިކޮށް ޖަމާ ކުރާ ޗެކްތަކަށް ފައިސާ ޖަމާ ކުރުމާއި ބޭންކް ޓްރާންސްފާ ފަދަ ހިދުމަތްތައް ހިމެނެ އެވެ.\nބީއެމްއެލުން ބުނީ މި ހިދުމަތްތަކުގެ ތެރެއިން ކުންފުނިތަކާއި އޮފީސްތަކުގެ މުސާރަތައް ޖަމާކޮށްދޭން އެދި ހެނދުނު 10:00 ގެ ކުރިން ހުށަހަޅާ ފޯމުތައް އެ ދުވަހު ޕްރޮސެސް ކުރާނެ ކަމަށެވެ. އަދި ބޭރަށް ފައިސާ ފޮނުވަން ހެނދުނު 11:00 ކުރިން ފޯމު ހުށަހެޅުމުން އެއް ދުވަހުން ޕްރޮސެސް ކުރެވޭނެ ކަމަށް ބޭންކުން ބުންޏެވެ.\nބޭންކުން ބުނީ އޭޓީއެމް މެދުރިކޮށް ޖަމާ ކުރާ ކްލިއަރިންގ ޗެކްތައް ޕްރޮސެސް ކުރެވޭނީ ދެން ބޭންކް ހުޅުވޭ ދުވަހެއްގައެވެ. ނަމަވެސް ހެނދުނު 11:30 ކުރިން ޖަމާ ކުރާ ބީއެމްއެލް ޗެކެއްނަމަ އެދުވަހު ޕްރޮސެސް ވާނެ ކަމަށް ބީއެމްއެލުން ބުންޏެވެ.\nބީއެމްއެލުން ދޭ ހިދުމަތްތަކުގެ ތެރެއިން ނަގުދު ފައިސާގެ މުއާމަލާތް ކުރަން ބޭނުންވާ ކަސްޓަމަރުން އޭޓީއެމް މެދުވެރިކޮށް، އެ މުއާމަލާތް ކުރުމަށް ވަނީ އިލްތިމާސްކޮށްފަ އެވެ. އޭޓީއެމް މެދުވެރިކޮށް، ފައިސާ ޖަމާ ކުރެވޭ އަދަދު ވެސް ބީއެމްއެލުން އިއްޔެ ވަނީ އިތުރުކޮށްފަ އެވެ. މިހާރު އަމިއްލަ ފަރާތްތަކަށް 100،000ރ. އާ ހަމައަށް ފައިސާ ޖަމާ ކުރެވޭއިރު ވިޔަފާރިތަކަށް 500،000ރ. އާ ހަމައަށް ފައިސާ ޖަމާ ކުރެވޭނެ އެވެ.\nބީއެމްއެލްގެ އިތުރުން އެހެން ގިނަ ބޭންކްތަކުން ވެސް ހިދުމަތްތައް އޮންލައިންކޮށް ދޭން ނިންމައިފަ އެވެ. މީގެ އެންމެ ބޮޑު ސަބަބަކީ، މާލޭގައި ފެތުރެމުންދާ ކޮވިޑް-19 ކޮންޓްރޯލް ކުރުމަށްޓަކައި އެހީތެރިވުން ކަމަށް އެ ބޭންކުން ބުނެ އެވެ.


އެއީ ބަޣާވާތެއްނޫން!:ރައީސް ނަޝީދުގެ ތާރީޚީ އިސްތިއުފާގެ ސިޓީއާއި ބަޔާން | Sandhaanu\nއެއީ ބަޣާވާތެއްނޫން!:ރައީސް ނަޝީދުގެ ތާރީޚީ އިސްތިއުފާގެ ސިޓީއާއި ބަޔާން\nބަޣާވާތަކުން ރައީސުންނާއި ރަސްކަލުންނާއި ބޮޑުވަޒީރުން އިސްތިއުފާދޭ ހެއްޔެވެ؟\nބަޣާވާތުން ވެރިން މަގާމުން ދުރުކުރަނީ ނޫން ހެއްޔެވެ؟\nބަޣާވާތުން ވެރިން ބާރުގެ ބޭނުންކޮށްގެން މަގާމުން ދުރުކޮށް ހައްޔަރު ކުރަނީ ނޫން ހެއްޔެވެ؟\nއެކަމަކު ރައްޔިތުންގެ މަޖިލީހުގެ ބައެއް މެންބަރުންނާއި ރާއްޖޭގެ ބައެއް މީހުންނާއި ރައީސް މުޙައްމަދު ނަޝީދުވެސް، ބަޣާވާތޭ ބަޣާވާތޭ ވިދާޅުވެ، ރައީސް ނަޝީދު ހަމަހޭގައި ހުންނަވައި އެއްވެސް މީހެއްގެ ބާރެއް ނުފޫޒެއްނެތި7ފެބުރުއަރީ 2012 ވަނަ ދުވަހު މެންދުރު ދެއްވި އިސްތިއުފާއާށް ބަޣާވާތޭ ބަޣާވާތޭ އެބަ ވިދާޅުވެއެވެ. ކިތަންމެ ވަރަކަށް އަޑަށް ބާރުލައްވާފައި ވިދާޅުވިޔަސް އެއީ ބަޣާވާތަކަށް ވާނީ ކިހިނެއްހެއްޔެވެ؟ މިހާތަނަށް އެނގިފައިވާ ގޮތުގައި ރައީސް ނަޝީދު އިސްތިއުފާގެ ސިޓީ ލިއުއްވި އިރު ހުންނެވީ ހެއުހާލުކޮޅުގައި ހަމަހޭގައެވެ. ރައީސް ނަޝީދު އިސްތިއުފާ ދެއްވަން ބަޔަކު ބިރުދެއްކި ކަމެއް މަޖުބޫރުކުރުވި ކަމެއް ނުވަތަ ރައީސް އެހެން ހާލާތެއްގައި ހުންނެވިކަމެއް މިހާތަނަށް އެއްވެސް ތަހުގީގަކުން ސާބިތުވެފައެއްނުވެއެވެ.\nއިސްތިއުފާގެ ސިޓީއާއި ބަޔާން\nރައީސް ނަޝީދު އިސްތިއުފާގެ ސިޓީ ލިއުއްވީ އަމިއްލަ އަތްޕުޅުންނެވެ. ރަސްމީ ލެޓަރހެޑާއި ގަލަން ގެނެސްދެއްވީ ކެބިނެޓު ސެކްރެޓަރީއެވެ. ސިޓީ ލިއުއްވީ ރައީސް އޮފީހުގެ ޣާޒީ މާލަމުގައި ހުރި ޕޯޑިއަމެއްގެ ކައިރީގައި ހުންނަވައިގެންނެވެ.\nރައީސުލް ޖުމްހޫރިއްޔާކަމުގެ މަގާމުން ރައީސް ނަޝިދު އިސްތިއުފާ ދެއްވިކަން ކެބިނެޓުގެ ބޭފުޅުންގެ ހާޒިރުގައި، މީޑިއާގެ ކުރިމަތީގައި ލައިވްކޮށް މެންދުރު 12.57ގައި އަމިއްލަ ފުޅަށް އިއުލާނުކުރެއްވިއެވެ.\nތިރީގައި އެވަނީ ރައީސް ނަޝީދު އިސްތިއުފާދެއްވަން ދެއްކެވި ވާހަކަފުޅުގެ މުހިންމު ބައިތަކެވެ.\n“އަޅުގަނޑަށް މިއަދު ފެންނަ ފެނުމުގައި އަޅުގަނޑު އިތުރަށް ރާއްޖޭގެ ރައީސްކަމުގައި ހުރެއްޖެނަމަ، ރާއްޖޭގެ ރައްޔިތުންނަށާއި އަދި ރާއްޖެއަށް އެތައް ގިނަ ގުނަ ގެއްލުންތަކެއް ވެދާނެކަމަށް އަޅުގަނޑަށް ފެންނާތީވެ، އަޅުގަނޑު މިރާއްޖޭގެ ރައީސުލްޖުމްހޫރިއްޔާ ކަމުން މިއަދުން ފެށިގެން އިސްތިއުފާ ދީފިން. އަޅުގަނޑަކީ އެއްވެސް އިރެއްގައި، ބާރުގެ ބޭނުންކޮށްގެން، ވެރިކަން ކުރަން އެދޭ މީހެއްނޫން. އަޅުގަނޑު ދުށްގޮތުގައި، އަޅުގަނޑަށް ފެނުނު ގޮތުގައި، ސަރުކާރު ދަމަހައްޓާން ވެއްޖެނަމަ، ނުހަނު ބޮޑަށް ބާރުގެ ބޭނުންކުރަންޖެހި، އެތައް ރައްޔިތުންނަކަށް ގެއްލުންވާނެކަމަށް، އަޅުގަނޑަށް ހިތުގެ އަޑިން ގަބޫލުކުރެވޭތީވެ، އަޅުގަނޑު މި ނިންމުން ނިންމީ. ހަމައެޔާއެކުގައި، އަޅުގަނޑަށް ފެނުނުގޮތުގައި، ސަރުކާރު އިތުރަށް ދެމެހެއްޓުމަށް މަސައްކަތް ކޮށްފިނަމަ، ރާއްޖެއަށް ބޭރުގެ ނުފޫޒުތައް އައުމަކީ، ވަރަށް އެކަށީގެންވާ ކަމެއްކަމަށްވާތީވެ، މި ގައުމަށާއި މި ރާއްޖޭގެ ރައްޔިތުންނަށް އަޅުގަނޑު އަބަދުވެސް ހެޔޮ އެދޭތީވެ އަދި ކުރިއަށް އޮތް ތަނުގައި ވެސް ނުހަނު ހެއުއެދޭތީވެ، އަޅުގަނޑު މިއަދު މިނިންމީ، ވަރަށް ހެޔޮހިތުން އިޙްތިރާމާއެކު، ރާއްޖޭގެ ރައްޔިތުން އަޅުގަނޑަށް ދެއްވާފައިވާ ނުހަނު ބޮޑު ތާއީދާއި އަޣުލަބިއްޔަތު ހަނދާންކޮށް، އެ ރައްޔިތުންގެ މަންފާއާއި ލާބައަށްޓަކައި އަޅުގަނޑު މި ރާއްޖޭގެ ރައީސްކަމުން އިސްތިޢުފާ ދިނުން.\nއަޅުގަނޑު ރާއްޖޭގެ ހުރިހާ ރައްޔިތުންނަށް ވެސް ނުހަނު ޝުކުރު ދަންނަވަން. އެ ރައްޔިތުން އަޅުގަނޑާ އެކުގައި، މިދިޔަ ތިން އަހަރު ދުވަހު، ނުހަނު ބުރަ މަސައްކަތް ކުރައްވައިފި. އަދި އަޅުގަނޑަށް ފެންނަ ފެނުމުގައި، އަޅުގަނޑު ދެކޭ ގޮތުގައި، އެ މަސައްކަތްތަކުން މި ރާއްޖޭގެ ރައްޔިތުންނަށާއި، މި ރާއްޖެއަށް ނުހަނު ފައިދާ އަދި މަންފާވެސް ކޮށްފި.\nއަޅުގަނޑު އެދެނީ، ރާއްޖޭގައި އަބަދުވެސް ޑިމޮކްރެޓިކް ހަމަތައް ގާއިމުވެފައި އޮތުން. އަޅުގަނޑު އެދެނީ، ރާއްޖޭގައި އަބަދުވެސް އިންސާފު ގާއިމުވެފައި އޮތުން. އަޅުގަނޑުގެ އަބަދުވެސް ބޭނުމަކީ، މި ރާއްޖެއަށް ތަރައްގީއާއި ރާއްޖޭގެ ރައްޔިތުންގެ ކުރިއެރުން. އަޅުގަނޑު އުންމީދު ކުރަނީ، މިއަދަށްވުރެ އަދި މާ ފާގަތި މާދަމައެއް އަޅުގަނޑުމެން ރައްޔިތުންނަށް ލިބޭނެ ކަމަށް. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.”\nރައީސް ނަޝީދު އިސްތިއުފާ ދެއްވިތާ 24 ގަޑިއިރުވެސް ނުވަނީސް އެ މަނިކުފާނު އިސްތިއުފާ ދެއްވީ ސިފައިންނާއި ފުލުހުންނާއި ބައެއް ސިޔާސީ ބޭފުޅުން ބިރުދައްކައިގެން ކަމަށް، ޚުދު ރައީސް ނަޝީދު ވެސް ބަޔާންތައް ދެއްވަން ފެއްޓެވިއެވެ. އެކަމާ ގުޅިގެން މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް)އިން ނޫސްވެރިންނަށް މައުލޫމާތު ދިނުމަށްޓަކައި ބައްދަލުވުމެއް ފެބުރުއަރީ 8 ވަނަ ދުވަހުގެރޭ ބޭއްވިއެވެ.\nއެ ބައްދަލުވުމުގައި ވާހަކަފުޅު ދައްކަވަމުން އޭރު ބްރިގޭޑިއަރ ޖެނެރަލްއަކަށް ހުންނެވި، އިބްރާހީމް މުޙައްމަދު ދީދީ ވިދާޅުވީ، ރައީސް މުޙައްމަދު ނަޝީދު އިސްތިއުފާ ދެއްވީ ސިފައިންގެ އެއްވެސް މަޖުބޫރުކަމެއްނެތި ކަމަށާއި އެމަނިކުފާނު ވެރިކަމުން ބޭލުމަށް ހަތިޔާރުގެ ބޭނުންކޮށްގެން އެއްވެސް ޢަމަލެއް ސިފައިން ނުހިންގާ ކަމަށެވެ.\nބްރިގޭޑިއަރ އިބްރާހީމް ދީދީ ވިދާޅުވީ ރައީސް ނަޝީދު އިސްތިއުފާ ދެއްވީ އަމިއްލަފުޅަށް ބޭނުންފުޅުވެގެން ކަމަށެވެ.\nރައީސް ނަޝީދު އިސްތިއުފާ ދެއްވުމުން ގާނޫނީ ހަމަތަކުގެ މަތީން ރައީސްކަމާ ހަވާލުވެވަޑައިގަތީ ރައީސް ނަޝީދުގެ ނައިބު ރައީސް ޑރ. މުޙައްމަދު ވަޙީދު ޙަސަން މަނިކުއެވެ.\nޑރ. ވަޙީދު ރައީސްކަމާ ޙަވާލުވެވަޑައިގަތުމަށްފަހު “ކޮމިޝަން އޮފް ނެޝަނަލް އިންކުއަރީ” އެއް އެމްޑީޕީން ރުހި ގަބޫލުވާގޮތަށް އުފައްދަވައި 14 ޖެނުއަރީ 2012 އިން ފެށިގެން 8 ފެބްރުއަރީ 2012ގެ ނިޔަލަށް ރާއްޖޭގައި ހިނގާފައިވާ ކަންތައްތައް މިނިވަންކަމާއެކު ބަލައި ހޯދުމަށް އެ ކޮމިޝަނާ މަތިކުރެއްވިއެވެ. އެ ކޮމިޝަނުގައި ރާއްޖޭގެ ކަމާބެހޭ ތަޖުރިބާކާރުންނާއި ބައިނަލްއަގުވާމީ ތަޖުރިބާކާރުން ހިމެނިވަޑައިގެންނެވިއެވެ. އެ ބޭފުޅުންނަކީ އެމްޑީޕީން ވެސް ގަބޫލުކުރެއްވި ބޭބޭފުޅުންނެވެ.\nއެބޭފުޅުންގެ ތަހުގީގާއި ދިރާސާއަށްފަހު ނިންމެވީ ރައީސް ނަޝީދު އިސްތިއުފާ ދެއްވުމުގައި ގާނޫނާ ޚިލާފު މަޖުބޫރު ކުރުވުމެއް ނުވަތަ ބިރުދެއްކެވުމެއް ނުވަތަ ކޫޑެޓާއެއް ހިމެނިފައި ނުވާކަމަށެވެ. ކަން މިހެން އޮތް އިރު ކާޅު ގޮވާހެން “ބަގާވާތޭ، ބަގާވާތޭ” ބަޔަކު ގޮވުމުން ރައިސް ނަޝީދުގެ އިސްތިއުފާ، ބަޣާވާތަކަށް ވާނީ ކިހިނެއް ހެއްޔެވެ؟\nރާއްޖޭގެ ތާރީޚުގައި ރައީސް ނަޝީދު ލިޔެވިގެންދާނީ އިސްތިއުފާ ދެއްވި ރައީސެއްގެ ގޮތުގައެވެ.\nމޫސާ މުހައްމަދު ފެބްރުއަރީ 7, 2021 At 10:35 ޕމ\nދުނިޔޭގެ އެއްވެސް ގައުމެއްގައި މިގޮތަށް ބޮލުގައި ބަޑިޖައްސައިގެން ބަޣާވާތެއްކޮށްގެން ރައީސަކު ދުރުކޮށްފައިވޭތޯއެވެ. މިއީ ބޮލުގައި ބަޑިޖައްސައިގެން ލިޔުނު ލިޔުމެއްތޯއެވެ؟ ނަޝީދު ކުރެން އަހާލަން ބޭނުން. މިގޮތަށް ދޮންބަންޑާރައިންނާއި އަލި ރަސްގެފާނު ޢަމަލު ކުރެއްވިނަމަ ވަރަށް ފިނޑިއޭ ދިވެހިން ބުނީސްއުތަ؟ ސިފައިންގެ ބޮޑުން މިހާރު އެބަ ކިޔާ އެރޭ ކޮމާންޑަރއިން ޗީފް ކޮމާންޑް ސެންޓަރަށް އައިމާ ދަންނަވަން ޖެހުނޯ މަނިކުފާނު އިހަށް ރެސްޓެއް ނަންގަވާށޯ. އެހެން ދެންނެވީ ހުންނެވި “ޙާލު” ފެނިފަޔޯ ދެން ކޯފާ އިސްކޮށްފަ ލަޓިބުރި ހިފައިގެން ސިފައިގެ ފަހަރުން ހަޅޭލަވަމުން ރަންބުއްދިވެހުރެ ދުވިއްޔޯ. އެހެންވެ ކޮމާންޑް އެން ކޮންޑް ކޮންޓުރޯލް ގެއްލުނުކަމާ އެމަނިކުފާނު ހުންނެވި ހާލުން ނާޒިމްސޯ ފެންނައިރަށް މަސަލާމަތްކޮށް ދެއްވާށޯ މަބޭނުމީ އިސްތިޢުފާ ދޭށޯ ކިޔާ މުޅި މީހާ ތެޅިފޮޅެނިއޔޯ. ދެން ޢާންމުނަށް އެފެނުނީ ކެބިނެޓް ބަރިއަކަށް ބައިތިއްބައިފާ މޮޅުކޮށް އިސްތިޢުފާ ދެއްވިތަން. ގިނަކެބިނެޓް މިނިސްޓާރުންވެސް އާދެސްކޮށް އާދޭސް މަތީ ބާފޮތިވެސް އެޅުއްވި އިސްތިޢުފާ ނުދިނުމަށް. އެހެނަސް ނަޝީދަށް އެއީ ބޮޑު ބަޢާވާތެއް’ ބޮޑު ޖޯކެއްނޫންތޯއެވެ.\nއައްޑޫ އަޙުމަދު ފެބްރުއަރީ 7, 2021 At 10:37 ޕމ\nނަޝީދު ކައިރިން އަހާލަން ބޭނުމެވެ. އަންނީ އޮގަސްޓް 12 13 އެއީ ބަޣާވާތެއްތޯއެވެ؟ މައުމޫނު ބުނަނީ އެއީ ބޮޑުވެގެންވާ ބަޣާވާތެކޯލައެވެ؟؟!! ދެން 8 ގައި ބޮޑު ހުޅު….\nމުޙައްމަދު ޒާހިރު ފެބްރުއަރީ 7, 2021 At 10:41 ޕމ\nދިވެހިންނަށްވެސް އެނގެން ޖެހޭ ޙަގީގަތަކީ ހަމަ ކޮންމެ މީހަކަށް ރާއްޖޭގެ ވެރިކަމެއް 21 ވަނަ ގަރުނުގައި ނުކުރެވޭނެކަމެވެ. ގައުމުފުޑޭނީ އޭރުން. މިހާރު މިވަމުންދަނީ އެގޮތްނޫންތޯއެވެ.\nލަތީފުބޭ ފެބްރުއަރީ 8, 2021 At 11:51 އމ\nދެންވެސް އެހެން ތެޅެފިތަ ނަތީޖާ ދައްކާނީ މާޒީގެ ނަތީޖާއެވެ. މާގަދަޔަށް ތެޅިގަތީމާ ހުޅުނބުދާނެވާހަކަ ކާބަފައިން ބުނެ އުޅެތެވެ. ބަލަމާ!


މަދަނީ އިޖުރާއަތު؛ ބާގަނޑުތަކާއެކު ގޮންޖެހުންތައް ގިނަ\n20 ޖޫން 2022 - 09:56 0\nިސިވިލް ކޯޓު ފަދަ ޖުޑިޝަރީގެ މުހިންމު އޮފީސްތައް ހުންނަ ޖަސްޓިސް ބިލްޑިން އިމާރާތް - ފޮޓޯ: އަދަދު ފައިލް\nއަދުލުގެ ނިޒާމަށް އާންމުންގެ އިތުބާރު ދިޔައީ ހަމަ ކުޑަވަމުންނެވެ. ފައިސާ އާއި މުދަލުގެ ވިޔަފާރިއެއްގައި ހިމެނޭ ދެ ފަރާތެއްގެ ދެމެދު އުފެދޭ ދެބަސްވުންތަކުގައި ޝަރީއަތަށް އިންސާފު ހޯދަން އެތައް ބަޔަކު އާދެ އެވެ. ތަރިކަ އާއި ގޯތި ގެދޮރުގެ މައްސަލަތަކާއި ދިރިއުޅެން ކުއްޔަށް ހިފި ތަނެއްގެ މައްސަލަ އާއި، ލިބެން ޖެހޭ ފައިސާއެއް ނުލިބިގެން ވެސް މައްސަލަ ހުށަހަޅަ އެވެ. މަދަނީ މައްސަލަތައް ފުނިޖެހިފަ އެވެ. އިންސާފު ނުލިބި، ކޯޓުން ގޮތެއް ކަނޑަނޭޅި އެތައް އަހަރެއް ހިނގައިދެ އެވެ.\nމީގެ ކުރިން އެ ކަމުގައި ބަލާނެ، އަމަލު ކުރާނެ، ކުރިއަށް ގެންދިއުމުގައި ރިއާޔަތް ކުރާނެ ވަކި ހާއްސަ އުސޫލުތަކެއް ނެތެވެ. އިޖުރާއަތްތަކެއް ނެތެވެ. އިޖުތިމާއީ މައްސަލަތަކުގެ އިތުރަށް ވިޔަފާރިވެރިންނާއި އިންވެސްޓަރުންނަށް ވެސް ނިޒާމާ މެދު އިތުބާރު ގެއްލި، އިގްތިސޯދަށް ވެސް އޭގެ ނުރަނގަޅު އަސަރު ދިޔައީ ކުރަމުންނެވެ. އެއަށް ބޭނުންވާ ހައްލު ކަމަށްވާ މަދަނީ އިޖުރާއަތްތައް ހިމެނޭ ގާނޫނީ އޮނިގަނޑު ރައްޔިތުންގެ މަޖިލީހުން ފާސްކޮށް ތަސްދީގުކުރީ މިދިޔަ އަހަރުގެ ޑިސެމްބަރު މަހުގަ އެވެ. އެ އިޖުރާއަތްތަކަށް އަމަލު ކުރަން ފެށީ މި ހިނގާ ޖޫން މަހުގެ 16 ވަނަ ދުވަހުން ފެށިގެންނެވެ.\n"ދެބަސްވުންތަކަށް ހައްލު ނުހޯދެތީވެ، ދައުލަތުން ފޯރުކޮށްދީފައި އޮންނަ ނިޒާމު ބޭނުން ނުކޮށް، އެހެން ގޮތްގޮތުން ހައްލު ހޯދަން އެބަ މަސައްކަތް ކުރޭ، ގޭންގްތައް ބޭނުންކޮށްގެން ފައިސާ ހޯދުމުގެ ސަގާފަތެއް ވެސް އުފެދިފައި އޮތީ، އެއީ ގޭންގްތަކުން ފޯރުކޮށްދޭ ހިދުމަތެއް، އެ ހިސާބަށް ކަންކަން ދިޔައީ ސިވިލް ކޯޓަށް މައްސަލަތައް އެކަށީގެންވާ ވަރަށް ނުބެލޭތީ، މި އައީ [މަދަނީ އިޖުރާއަތްތައް] ވަރަށް އިންތިޒާރު ކުރަމުން ދިޔަ ކަމެއް،" ރާއްޖޭގައި ފުޅާ ދާއިރާގައި ވިޔަފާރިކުރާ މީހަކު ނަން ނުޖަހާ ގޮތަށް ކިޔައިދެމުން ބުންޏެވެ.\nއެހެންވިޔަސް ގާނޫނުގައި ހިމެނޭ ބައެއް މާއްދާތަކަށް އެފަދަ މައްސަލަތަކުގައި މަސައްކަތް ކުރާ ވަކީލުންގެ ކަންބޮޑުވުން މިހާރު ވެސް ވަނީ އުފެދިފަ އެވެ. ވަރަށް ގިނަ ހައްލުތައް ހިމެނިގެން ގާނޫނު އައި ނަމަވެސް އެ ތަންފީޒު ކުރެވިދާނެ ކަމަށް ނުބެލެވޭ އެތައް މާއްދާއަކާއި ގާނޫނުގައި މަފްހޫމް އޮޅިގެންދާ ގޮތަށް އެތައް ބާގަނޑު ނުވަތަ "ލޫޕްހޯލްސްތައް" ހުރި ކަމަށް ވަރަށް ގިނަ ވަކީލުން ދެކެ އެވެ. އޭގެ ސަބަބުން މައްސަލަ އަވަސް ކުރަން އޮތް ނިޔަތަށް ވާސިލް ނުވެދާނެ ކަމުގެ ކަންބޮޑުވުން ވެސް އެފެދިފައިވެ އެވެ.\nއާންމުން އަހުލުވެރިކުރަން އެއްވެސް ކަމެއް ނެތް\nމަދަނީ މައްސަލަތަކުގައި މަސައްކަތް ކުރަމުންދާ ބައެއް ވަކީލުންގެ ކަންބޮޑުވުން އެންމެ ބޮޑަށް އޮތް ކަމަކީ މުޅި ޕްރޮސެސްއަށް ބޮޑު ބަދަލެއް އައި އިރު، އެ ކަމަށް އާންމުންނާއި ވަކީލުން ވެސް ހޭލުންތެރިކުރަން މާ ބޮޑު މަސައްކަތްތަކެއް ކަމާ ބެހޭ މުއައްސަސާތަކުން ކޮށްފައި ނެތުމެވެ.\nމަދަނީ ގިނަ މައްސަލަތަކެއްގައި މަސައްކަތް ކުރައްވަމުން ގެންދަވާ ގާނޫނީ ވަކީލު މަރިޔަމް ޝުނާނާ ވިދާޅުވީ ވަރަށް ގިނަ މުއްދަތުތަކާއި ލިމިޓޭޝަންތައް ހިމެނޭ ގޮތަށް މުޅި ޕްރޮސެސްއަށް ބޮޑު ބަދަލެއް އަންނައިރު އާންމުން ހޭލުންތެރިކޮށްފައި ނެތުމުން މަދަނީ މައްސަލަތައް ކުރިއަށް ގެންދިއުމުގައި ގިނަ ގޮންޖެހުންތަކެއް ކުރިމަތިވާނެ ކަމަށެވެ.\n"އާންމު ރައްޔިތުން އަހުލުވެރި ކުރުމުގެ މާ ބޮޑު ޕްރޮގްރާމްތަކެއް ހިންގާފައެއް ނެތް. ވަކީލުންނާ އެކު ވެސް އެޓާނީ ޖެނެރަލްގެ އޮފީހުން ބޭއްވީ އެންމެ ބައްދަލުވުމެއް، މުޅި ހޯލް ޕްރޮސެސް ބަދަލުއިރު، ނެތް އެ ކަމަށް އާންމު ރައްޔިތުން އެ ވަރަށް އަހުލުވެރި ކުރެވިފައެއް،" ޝުނާނާ ވިދާޅުވި އެވެ.\nޝުނާނާގެ އެ ވާހަކަތަކަށް ތާއީދު ކުރައްވަމުން ގާނޫނީ ވަކީލު ހަމްޒާ ލަތީފް އިތުރަށް ވިދާޅުވީ އެންމެ ބޮޑު އާބާދީއެއް އޮތް މާލެ ސަރަހައްދުގައި ވެސް އާންމު ރައްޔިތުން ހޭލުންތެރިކުރަން މާ ބޮޑު މަސައްކަތެއް ކުރެވިފައި ނެތް ކަމަށެވެ. ކުޑަމިނުން އާންމުންގެ ހައްގުތަކާ ގުޅިފައި އޮތް ގާނޫނުގެ ބައިތައް ވެސް ސާފުކޮށްދެވިފައި ނުވާ ކަމަށް އޭނާ ވިދާޅުވި އެވެ.\n"ތަރިކަ އާއި ވަސިއްޔަތާއި އާންމުންގެ އަސާސީ އެތައް ހައްގެއް ގުޅިފައި އޮތް ކަމެއް އެއީ، ދަރަނި ހޯދަން ދެން އެބަ ޖެހޭ ވަރަށް އަވަސް ފިޔަވަޅުތަކެއް އަޅަން، ނާޅައިފިނަމަ މުޅި ދައުވާ ބަލައިނުގަންނާނެ ކޯޓުން ދެން، އެ ވަރުގެ ބޮޑެތި ބަދަލުތަކެއް އަންނައިރު ތިމާ ތިމާގެ ހައްގު ހޯދަން ކުރަން ޖެހޭ މަސައްކަތެއް ކުރަން އޮންނަ މުއްދަތު ވެސް ނެތް އާންމުންނަށް އެންގިފައެއް ނެތް،" ހަމްޒާ ވިދާޅުވި އެވެ.\nމަދަނީ އިޖުރާތްތަކުގެ ގާނޫނަށް އާންމުން އަހުލުވެރިކުރަން ޔޫއެންޑީޕީއާ ގުޅިގެން ޕްރޮގްރާމްތަކެއް ހިންގަން ތައްޔާރު ވަމުންދާ ކަމަށް އެޓާނީ ޖެނެރަލްގެ އޮފީހުން މީގެ ކުރިން ބުނެފައިވެސްވެ އެވެ. އެކަމަކު ގާނޫނު ތަސްދީގުކޮށް އަމަލު ކުރުމާ ދެމެދު ހިނގި ހަ މަސް ދުވަހުގެ މުއްދަތުގައި އޭގެ މާ ގިނަ ހަރަކާތްތަކެއް ނުފެނެ އެވެ.\nކޮންމެ ކޯޓަކަށް ވަކި ގަވާއިދެއް، ތައްޔާރުވެވުނުތަ؟\nވަކީލު ހަމްޒާ ލަތީފް ވިދާޅުވި ގޮތުގައި ގާނޫނަށް އަމަލު ކުރަން ފެށުނު އިރު ސިވިލް ކޯޓު ވެސް އެ ކަމަށް އެކަށީގެންވާ ގޮތަކަށް ތައްޔާރުވެފައެއް ނެތެވެ. ސުޕްރީމް ކޯޓުން ކޯޓުތަކުން ބޭނުން ކުރެވިދާނެ ނަމޫނާ ގަވާއިދެއް އުފެއްދި ނަމަވެސް އޭގެ ގޮންޖެހުންތައް ގިނަވާނެ ކަމަށް އޭނާ ވިދާޅުވި އެވެ.\n"މި ވަގުތަށް ސުޕްރީމް ކޯޓުން ހަދާފައި މޮޑެލް ގަވާއިދު އަދި ގިނަ ކޯޓުތަކަކުން އެންޑޯޒް ކުރި ކަމަށް ވިޔަސް، އެންޑޯޒް ކުރުމަކީ އޭގެ ސަބަބުން އަދި އެއް ހަމަވުމެއް ނޫން، ދެން އެއާ އަދި މާ ތަފާތު ގަވާއިދެއް ހަދަން ސިވިލް ކޯޓުން މަސައްކަތް ކުރާ ތަން އަޅުގަނޑުމެންނަށް ފެންނަނީ،" ހަމްޒާ ވިދާޅުވި އެވެ.\nދުއިސައްތައަށް ވުރެ ގިނަ މެޖިސްޓްރޭޓް ކޯޓު އޮތް އިރު، އެއިން ކޯޓެއްގެ ގަވާއިދާ ގުޅޭ ގޮތުން ހައިކޯޓުން ގޮތެއް ކަނޑައެޅިއަސް އެ އަދި އެހެން ކޯޓުތަކަށް ރިއާޔަތް ނުކޮށް އެ ކޯޓުގެ ގަވާއިދު ތަފާތު ކަމަށް ކަނޑައެޅުމުގެ ފުރުސަތެއް އެބަ އޮވެ އެވެ. އެހެންވެ އަމަލުކުރަންވީ ސީދާ ގޮތެއް ސާފުނުވެ މައްސަލަތައް ކުރިމަތި ވާނެ ކަމަށް އޭނާ ވިދާޅުވި އެވެ.\n"އެކި ކޯޓުތަކުގައި އެކި ގަވާއިދު ހަދައި އަމަލު ކުރަން ފަށާނެ ކަމަށް އަޅުގަނޑުމެންނަށް ތަސައްވުރު ކުރެވޭތީ އެއީ ވެސް ހަގީގަތުގައި އުފެދިފައި އޮތް ބޮޑު ބިރުވެރިކަމެއްގެ ގޮތުގައި ސިފަކުރެވެނީ،" ހަމްޒާ ވިދާޅުވި އެވެ.\nވަކީލު ޝުނާނާ ވެސް ވިދާޅުވީ ކޮންމެ މެޖިސްޓްރޭޓް ކޯޓަކުން ވަކި ގަވާއިދެއް އޮންނަ ގޮތަސް އޮތުމަކީ ވެސް އޭގެ ގިނަ މައްސަލަތަކެއް ކުރިމަތިވެދާނެ ކަމެއް ކަމަށެވެ. އެހެންވިޔަސް އެކި ރަށްރަށުގައި ގާއިމްކޮށްފައިވާ ކޮންމެ މެޖިސްޓްރޭޓް ކޯޓަކަށް ހާއްސަ ކަންކަން ހުންނާނެތީ އެ ގޮތަށް ދޫކޮށްލަން ވެސް ޖެހޭ ކަމަށް ޝުނާނާ ގަބޫލު ކުރައްވަ އެވެ.\n"މެޖިސްޓްރޭޓް ކޯޓުތަކުން ބަލާނެ ނަމޫނާ ހާއްސަ ގަވާއިދެއްގެ މޮޑެލްއެއް އޮވެފައި ދެން އެ ކޯޓަކަށް ހާއްސަ ކަންކަން ހިމެނިދާނެ، ކޮންމެ ކޯޓަކަށް ވެސް އެ ކޯޓަކަށް ހާއްސަ ކަންކަން ވެސް އޮންނާނެ، ކޯޓުތަކުން ދެން ކޮންމެ ވެސް ވަރަކަށް މި ކަމަށް ތައްޔާރު ވަމުން އެބަދޭ، އެހެންވެ ކޮންމެ ވެސް ވަރަކަށް ނުކުންނަން އޮތް މައްސަލަތައް ކުޑަވެފަ އޮތް ކަމަށް އެބަ ބެލެވޭ،" ޝުނާނާ ވިދާޅުވި އެވެ.\nބާގަނޑުތައް ގިނަ، ތަންފީޒު ކުރެވިދާނެތަ؟\nދެހާސްސަތާރަވަނަ އަހަރު ޖިނާއީ އިޖުރާއަތުގެ ގާނޫނު ވުޖޫދު ކުރިއިރު ވެސް މައިގަނޑު ބޭނުމަކަށް އޮތީ މައްސަލަތައް މަޑުޖެހި ހުއްޓިފައި އޮތް އޮތުމަށް ހައްލެއް ގެނައުމެވެ. ކޮންމެ މައްސަލައެއް ވެސް ހިންގުމުގައި ބަލާނެ ވަކި ހާއްސަ އުސޫލުތަކާއި އިޖުރާއަތްތަކެއް ކަނޑައެޅި، މުއްދަތުތަކެއް ލާޒިމުކުރުމުން މައްސަލަތައް އަވަހަށް ނިންމޭނެ ކަމުގަ އެވެ. އެކަމަކު ފަސް އަހަރު ވެގެން ދިޔައިރު އެ ގާނޫނުން ކުރިމަތިވި ގޮންޖެހުންތައް މަދަނީ އިޖުރާއަތްތަކުގެ ގާނޫނަށް އަމަލު ކުރުމުގައި ވެސް ކުރިމަތިވާނެ ކަމަށް ބައެއް ގާނޫނީ ވަކީލުން ދެކެވަޑައިގަންނަވަ އެވެ.\n"ވަރަށް ފަހުން، އައިޝަތު އާޒިމާ ޝުކޫރުގެ މައްސަލާގައި، ސުޕްރީމް ކޯޓުން މާނަކޮށްދިނީ ޖިނާއީ އިޖުރާއަތްތަކުގެ ގާނޫނުގައި ބަޔާންކުރާ ޝަރީއަތުގެ އިބްތިދާއީ މަރުހަލާ، އޭގައި ނިންމާ ބައެއް ނިންމުންތައް އިސްތިއުނާފް ނުކުރެވޭނެކަން، އެކަމަކު ގާނޫނަށް އަމަލު ކުރާތާ މިދިޔަ ފަސް ހަ އަހަރު އަމަލު ކުރީކީ މުޅިން އެހެނެއް ނޫން،" ވަކީލު ހަމްޒާ ވިދާޅުވި އެވެ.\nހަމްޒާ ފާހަގަ ކުރެއްވި ގޮތުގައި މި ގާނޫނަކީ އިނގިރޭސިވިލާތުގައި އަމަލުކުރަމުންދާ މަދަނީ އިޖުރާއަތްތަކުގެ ގާނޫނުގެ ތަރުޖަމާއެކެވެ. އެހެން އެ ގޮތަށް އޮތުމުން މަފްހޫމް އޮޅިގެންދާ އެތައް މާއްދާއެއް އޭގައި ހިމެނެ އެވެ. އެހެންވެ ގާނޫނު ތަންފީޒު ކުރުމުގައި ވަރަށް ގިނަ ގޮންޖެހުންތަކެއް ކުރިމަތިވާނެ ކަމަށް އޭނާ ގަބޫލު ކުރައްވަ އެވެ.\n"މަދަނީ މައްސަލަތައް ނުބެލި ދިގުލައިގެންދާ ހާލަތެއްގައި އޮތް އިރު، އެ ކަންކަން އިސްލާހު ކުރަން ގެނައި ގާނޫނުން އެ ކަންކަން އިސްލާހު ނުވެ، ހައްތަހާ އިތުރު ސުވާލުތަކެއް އުފެދި، އިތުރު މައްސަލަތަކެއް ފެންމަތިވެގެން، ގާނޫނު މާނަ ނުކުރެވި އެތައް އެތައް އަހަރެއްް ދިއުމުން، ދައުލަތުން ފޯރުކޮށްދީފައި އޮންނަ އަދުލުގެ ނިޒާމާ މެދު އިތުބާރު ގެއްލިގެން ދާނެ،" ހަމްޒާ ވިދާޅުވި އެވެ.\nގާނޫނަށް އަމަލު ކުރުމުގެ ކުރިން މަދަނީ މައްސަލަތަކުގައި ރިއާޔަތް ކުރަމުން ދިޔަ ގަވާއިދު އުވިގެން ދާނެ ކަމަށް ގާނޫނުގައި ބަޔާންކޮށްފައިވެ އެވެ. އެކަމަކު ގާނޫނަށް އަމަލު ކުރަން ޖެހޭނީ ގާނޫނަށް އަމަލު ކުރަން ފެށި ފަހުން ހުށަހެޅޭ މައްސަލަތަކުގައި ކަމަށް ވެސް ގާނޫނުގައިވެ އެވެ. އެހެންވެ މައްސަލަތަކުގައި ދެން އަމަލުކުރަންވީ ސީދާ ކޮން އުސޫލަކާ މެދު ސުވާލު އުފެދޭ ކަމަށް ހަމްޒާ ވިދާޅުވި އެވެ.\nގާނޫނުގައި ހިމެނޭ މިފަދަ ގިނަ ބާގަނޑުތައް ވަކީލު ޝުނާނާ ވެސް ފާހަގަ ކުރެއްވި އެވެ. ގާނޫނުގައި ހިމެނޭ ބައެއް ކަންކަން ވަކީލުންނަށް ފަހުމު ވަނީ ވެސް އެކި ފަހަރު މަތިން ކިޔައިލުމުން ކަމަށް ވިދާޅުވި އެވެ. އަދި މަފްހޫމް އޮޅޭ ގޮތަށާއި އެކި މާއްދާ އަނެއް މާއްދާއާ ފުށު އަރާ ބައެއް ކަންކަން ވެސް ހުރި ކަމަށް ވިދާޅުވި އެވެ.\n"ބައެއް މާއްދާތަކުގައި އެބަ އޮތް ފަނޑިޔާރުންނާއި ގާޒީންނަަށް މާ ބޮޑަށް ބާރުތަކާއި އިހްތިޔާރުތައް ދޫކޮށްލާފައި ވެސް، އެކި ގޮތްގޮތަށް އެ އިހްތިޔާރުތައް މާނަ ކުރެވޭ ގޮތަށް ވެސް ބައެއް މާއްދާތައް އެބަ ހުރި، އެހެންކަމުން އޭގެ ބޭނުން ނުރަނގަޅު ގޮތުގައި ބޭނުން ކުރެވިދާނެ، އެބިއުޒް ކުރެވިދާނެ އެތައް މާއްދާއެއް އެބަ އުޅޭ، މީގެ ކަންބޮޑުވުން ހަމަ އެބަ ހުރި،" ޝުނާނާ ވިދާޅުވި އެވެ.\nގާނޫނީ ވަކީލު މުހައްމަދު ނިޝާން އިބްރާހީމް ދެކެވަޑައިގަންނަވާ ގޮތުގައި ގާނޫނުތައް މާނަކުރުމުގައި ބަލަން އޮންނާނީ ގާނޫނުތައް މާނަކުރުމުގެ ހަމަތައް ބަޔާންކުރާ ގާނޫނަށެވެ. އެހެންކަމުން މާނަ ކުުރުމުގައި މައްސަލައެއް ކުރިމަތިވެދާނެ ކަމަކަށް އޭނާ ގަބޫލެއް ނުކުރައްވަ އެވެ. ނަމަވެސް ތަންފީޒު ކުރަން ދަތި އެތައް ކަމެއް އޭގައި ހިމެނޭ ކަމަށް އޭނާ ވިދާޅުވި އެވެ.\n"ކުރިއަށް އޮތް މަދު މަސްތަކެއްގައި ގިނަ މައްސަލަތައް ހަމަ ފެންމަތިވާނެ، މަޖިލީހުން ގާނޫނަށް އިސްލާހުތައް ވެސް ގެންނަން ޖެހޭނެ ކަމަށް ގަބޫލު ކުރެވޭ، ރާއްޖޭގައި މައްސަލައަކީ ގާނޫނީ ގޮތުން އެކަޑަމިކް ދިރާސާއެއް ކުރުމެއް ނެތި ގާނޫނުތައް ފަރުމާ ކުރާތީ، މި ގާނޫނު ވެސް މި ފެންނަނީ މާ ބޮޑު ދިރާސާއެއް، ތަންފީޒުވާނެ މިންވަރު ބެލުމެއް ނެތި ފަރުމާ އޮތް ކަން،" ގާނޫނުގެ ބޮޑު ބަޔަކީ އިނގިރޭސިވިލާތުގެ ގާނޫނުގެ ތަރުޖަމާއެއް ކަން ފާހަގަ ކުރައްވަމުން ނިޝާން ވިދާޅުވި އެވެ.\nގިނަ މައްސަލަތައް ފެންމަތިވާނީ ގާނޫނަށް އަމަލު ކުރަން ފަށާތާ މަސްތަކެއް ފަހުން ކަމުގައި ގިނަ ގާނޫނީ ވަކީލުން ގަބޫލު ކުރައްވަ އެވެ. ޖުޑިޝަލް ސާވިސް ކޮމިޝަން (ޖޭއެސްސީ) އާއި އެޓާނީ ޖެނެރަލްގެ އޮފީހުގެ އިތުރަށް ވަކީލުން ތަމްސީލް ކުރައްވާ ބާ ކައުންސިލް ގުޅިގެން އެ ކަންކަން ހައްލު ކުރެވިދާނެ ކަމަށް ވެސް ވަކީލުން ދެކެވަޑައިގަންނަވަ އެވެ. އަދި ފެންނަން އޮތީ މަދަނީ މައްސަލަތައް ގެންދިއުމުގައި އަދިވެސް ގިނަ ހުރަސްތަކާއި ގޮންޖެހުންތައް ގިނަ ކަމެވެ. ގާނޫނުގައި އެހާ ބާގަނޑު ގިނަ އެވެ.\nހައި ކޯޓު ފަނޑިޔާރު ކަމަށް ހުޒައިފާ އައްޔަންކޮށްފި


Shipping line ge furathama boat Raajje aisfi - AO News\nޝިޕިން ލައިންގެ ފުރަތަމަ ބޯޓު ރާއްޖެ އައިސްފި\nއެސްޓީއޯގެ ދަށުން ހިންގާ މޯލްޑިވްސް ސްޓޭޓް ޝިޕިން (އެމްއެމްއެސް)ގެ ފުރަތަމަ ޝިޕިން ބޯޓު މުދަލާއެކު ރާއްޖެ ގެނެސް ރާއްޖޭގެ އާ ޝިޕިން ލައިން މިއަދު އިފްތިތާހު ކޮށްފި އެވެ.\nޝިޕިން ލައިނަށް ގެނައި ފުރަތަމަ ބޯޓަކީ 20 ފޫޓުގެ 700 ކޮންޓެއިނަރު އުފުލޭ ވަރުގެ ބޯޓެކެވެ. “އައިބީރިއަން އެކްސްޕްރެސް” ނަމަކަށް ކިޔާ އެ ބޯޓު ރާއްޖެ އައިސްފައި ވަނީ މިއަދުގެ ވަގުތެއްގައެވެ.މި ބޯޓުގެ ފުރަތަމަ ދަތުރުތައް އޮންނާނީ ސްރީ ލަންކާ އާއި ރާއްޖެއާ ދެމެދުގަ އެވެ. ބޭހާއި ކާޑުގެ ބާވަތްތަކާއެކު މި ބޯޓު އައިސްފައި ވަނީވެސް ސްރީލަންކާއިންނެވެ.\nއެމްއެސްއެސް އަކީ ސަރުކާރުގެ މައި ވިޔަފާރި ކުންފުނި، އެސްޓީއޯގެ ސަބްސިޑަރީ އެކެވެ. އެކުންފުނީގައި ހިމެނެނީ އެސްޓީއޯގެ 99.99 ޕަސެންޓް ހިއްސާ އާއި އެސްޓީއޯގެ ސަބްސިޑަރީ، ފިއުލް ސަޕްލައި މޯލްޑިވްސް (އެފްއެސްއެމް) ގެ 0.01 ޕަސެންޓް ހިއްސާ އެވެ.\nމޯލްޑިވްސް ސްޓޭޓް ޝިޕިން (އެމްއެމްއެސް)ގެ ފުރަތަމަ ޝިޕިން ބޯޓު މުދަލާއެކު ރާއްޖެ އައުމާ ގުޅިގެން އެކަން ފާހަގަ ކުރަން މާލެ ވިޔަފާރި ބަނދަރު ސަރަހައްދުގައި ބޭއްވި ރަސްމިއްޔާތުގައި ސްޓޭޓް ޓްރޭޑިން އޯގަނައިޒޭޝަން (އެސްޓީއޯ) ގެ މެނޭޖިން ޑިރެކްޓަރު ހުސެއިން އަމްރު ވިދާޅުވީ ޝިޕިން ލައިނެއްގެ ހިދުމަތް އަލުން ރާއްޖޭގައި ފެށިގެން ދިއުމަކީ ވިޔަފާރިވެރިންނަށް ހެޔޮ އަގުގައި މުދާ ގެނެވޭނެ މަގެއް ކަމަށެވެ.\n(ސްޓޭޓް ޓްރޭޑިންގް އޯގަނައިޒޭޝަން (އެސްޓީއޯމޯލްޑިވްސް ސްޓޭޓް ޝިޕިންގ ކޮމްޕެނީ ޕްރައިވެޓް ލިމިޓެޑް\n“އެމް.ވީ. ބޮންތި 2″ މިއަދު ދާނީ ތިނަދޫ އަށް!\nތިނަދޫ އަށް ކާގޯ ފެރީ އަންނާނެ ދުވަހެއް އަދި ބުނާކަށް ނޭނގެ – އެމް.އެސް.އެސް.


23 ސެޕްޓެމްބަރު ގައި މުޅި ރާއްޖެވެސް ރައީސް ޔާމީނަށް ބޮޑުތަނުން ނޫނެކޭ ބުނާނެ. އިބޫ – Adhaalath Party\n23 ސެޕްޓެމްބަރު ގައި މުޅި ރާއްޖެވެސް ރައީސް ޔާމީނަށް ބޮޑުތަނުން ނޫނެކޭ ބުނާނެ. އިބޫ\nމިއަހަރުގެ ރިޔާސީ އިންތިހާބަކީ ގުޅިފައިވާ ސިޔާސީ ޕާޓީތަކުން ކާމިޔާބު ކުރައްވާނެ އިންތިހާބެއް ކަމަށް ގުޅިފައިވާ ސިޔާސީ ޕާޓީތަކުގެ ރިޔާސީ ކެނޑިޑޭޓް އިބްރާހީމް މުހައްމަދު ސޯލިހް (އިބޫ) ރޭގެ ދުވާފަރު ޖަލްސާގައި ވިދާޅުވެއްޖެއެވެ. ރައީސް ޔާމީނުގެ ވެރިކަމުގައި ގާނޫނާ ހިލާފަށް ކުރައްވަމުންދާ ކަންތައްތައް މިހާރުން މިހާރަށް ހުއްޓާލުމަށް އެމަނިކުފާނު ގޮވާލެއްވިއެވެ. މީގެ ތެރޭގައި ރައްޔިތުން އިންސާފުން މަހުރޫމުކޮށް، ރައްޔިތުންގެ މަޖިލީހުގެ ގާނޫނުތައް އެއްކޮށް ބަދަލުކުރައްވާ، އަދި ބާރުގެ ބޭނުން ހިއްޕަވާ ހިޔާލު ފާޅު ކުރުމުގެ މިނިވަންކަމުގެ ގާނޫނު އުވާލާ، އަބުރުގެ ގާނޫނު ގެނެސް ރައްޔިތުންގެ އަޑު ބަންދުކޮށްފައިވާ ކަމަކީ ގާނޫނު އަސާސީ ދަންނަކަމެއް ނޫން ކަމަށް އިބޫ ވިދާޅުވިއެވެ.\nމިއަށްފަހު ރައީސް ޔާމީނާއި ހިޔާލު ތަފާތުވާ ހުރިހާ ބޭފުޅުން ބަންދުކުރައްވަން ފެއްޓެވިކަމަށް އިބޫ ވިދާޅުވިއެވެ. މީގެ ތެރެއިން ގާނޫނާއި ހިލާފަށް ހައްޔަރު ކުރެވިފައިވާ ކުރީގެ ރައީސް މައުމޫން އަބްދުލް ގައްޔޫމު ބަލިހާލު ހުރި ގޮތުން ގޭގައި ބަހައްޓަން ޑަކްޓަރުން ލަފާދެއްވަވާފައި ވާއިރު އެއްޖަލުން އަނެއް ޖަލަށް ޔާމީންގެ އިރުޝާދަށް ގެންދަވާތަން ފެންނަކަންވެސް ފާހަގަކުރެއްވިއެވެ.\nއިބޫ ރަނިންމޭޓާއި އެކު 125 ރަށަށް އެރުއްވި އިރުވެސް ރައީސް ޔާމީނަށް މި ރަށްރަށަށް ގެނެވުނު ތަރައްގީއެއް ނުފެންނަކަމަށް އެމަނިކުފާނު ވިދާޅުވިއެވެ. މިއީ ރައްޔިތުން ދައުލަތަށް މި ވޭތުވެދިޔަ5އަހަރުތެރޭ ހަވާލުކުރި ބިލިއަނެއްހާ ރުފިޔާއިން ކުރެއްވި އެއްވެސް ކަމެއް ނުފެންނަ ވާހަކައެވެ. ގުޅިފައިވާ ޕާޓީތަކުގެ ވެރިކަމެއްގައި ދުވާފަރަށް ބޭނުންވާ ހުރިހާ ކަމަކަށް ސަމާލުކަންދީ ތަރައްގީ ގެންނަވާނެކަމަށް އިބޫ ވައުދުވެވަޑައިގެންނެވިއެވެ.\nމީގެ އިތުރުން 100 އެއްހާ އާއިލާ ގޯތި ބޭނުންވެފައިވާއިރު ބަޖެޓުން އެބައި އުނިކޮށްފައިވާކަމާއި، އިބޫގެ ވެރިކަމުގައި ބޯހިޔާވަހިކަން ހޯދާދިނުމަށްޓަކާއި ބިން ހިއްކާނެ ވާހަކަ ވިދާޅުވިއެވެ. އަދި ދުވާފަރަށް ބަދަލުކޮއްފައިވާ ކަނދޮޅުދޫގެ ރައްޔިތުންނަށް ދެއްވި ގެތަކުގެ ދާއިމީ ރަޖިސްޓަރީ އަދިވެސް ނުލިބޭކަމާއި މިކަމުން ދިމާވާ އުނދަގޫތައް ހުއްޓުވުމުގެ މަސައްކަތްވެސް ކުރައްވާނެކަމަށް ވިދާޅުވިއެވެ.\nޒުވާނުންގެ އާބާދީ ބޮޑުރަށަކަށް ދުވާފަރު ވާއިރު ފުރިހަމަ ޒުވާނުންގެ މަރުކަޒެއް އަޅުއްވާނެކަމާއި، ސިއްހީ އަދި ތައުލީމީ ހިދުމަތް އެންމެ ރަނގަޅުގޮތުގައި ލިބިގެންދާނެކަމުގެ ޔަގީންކަން އިބޫ ދެއްވިއެވެ. އަދި މީގެ އިތުރުން މަސްވެރިކަމަށް ކަނޑައެޅިފައިއޮތް ސިޔާސަތުގެ ދަށުން މަސްވެރިންނަށް ހައްގުވާ ފައިސާ އަދި މަހަށް ލިބެންވާ އަގު ލިބިގެން ދާނެކަމުގެ ޔަގީންކަންވެސް އިބޫ ދެއްވިއެވެ.


Jaanun fidhaavegen Afganisthan gai America sifainge6meehaku maraalaifi\nޖާނުން ފިދާވެގެން އަފްގާންގައި އެމެރިކާ ސިފައިންގެ ހަ މީހަކު މަރާލައިފި\nމިދިޔަ އޮކްޓޫބަރޔ މަހު ކާބުލްގައި ކާރެއްގައި ބޮމެއް ހަރުކޮށްގެން ދިން ހަމަލާއެއްގައި ނޭޓޯ ސިފައިންގެ ވެހިކަލެއް ހަލާކުވެފައި. އަފްގާނިސްތާނުގެ ސަލާމަތީ ބާރުތަކުން އެސަރަހައްދުގައި ފޯރި މަރަނީ.\nއަފްގާނިސްތާނުގައި ހިނގަމުންދާ ދާޚިލީ ހަނގުރާމައިގައި ތާލިބާނުގެ ހަނގުރާމަވެރިއަކު ޖާނުން ފިދާވެގެން ދިން ހަމަލާއެއްގައި އެމެރިކާ ސިފައިންގެ ހަ މީހުން އިއްޔެ މަރާލައިފި އެވެ.\nއަފްގާނުންތާނުގައި ހުންނަ އެމެރިކަގެ އެންމނެ ބޮޑު މިލިޓަރީ އެއާބޭސް ކަމަށްވާ ބާގްރަމް ކައިރީގައި ސައިކަލެއްގައި ބޮމެއް ހަރުކޮށްގެން ދިން މި ހަމަލާގައި އެމެރިކާ ސިފައިންގެ ދެ މީހުންގެ އިތުރުން އަފްގާނިސްތާނު ރައްޔިތަކުވެސް ވަނީ ޒަހަމްވެފައެވެ.\nމި ހަމަލާދިންފަހުން އަފްގާޏިސްތާނުގެ ވެރިރަށް ކާބުލްގައިވެސް ރޮކެޓް ހަމަލާތަކެއް ދީފަ އެވެ.\nމިހަމަލާތަކާއި ގުޅިގެން ނޭޓޯ ފޯސްގެ ހެޑް އޮފް ޕަބްލިކް އެފެއާސް ބްރިގޭޑިއަ ޖެނެރަލް ވިލްސަން ޝޮފްނަރ ވިދާޅުވީ މިހަމަލާތަކުގައި ހަ މީހުން މަރުވެ ތިން މީހުން ޒަހަމް ވުމުން ވަރަށް ބޮޑަށް ހިތާމަ ކުރާ ކަމަށެވެ.\nއިއްޔެ ދިން ޖާނުން ފިދާވުމުގެ ހަމަލާގެ ޒިންމާ ނަގަމުން ތާލިބާނުގެ ތަރުޖަމާނު ޒަބިހުﷲ މުހާހިދު ޓްވިޓަރގައި ބުނީ އެހަމަލާގައި 19 ހަނގުރާމަވެރިއަކު މަރާލާފައިވާނެ ކަމަށެވެ.\nކާބުލް އަށް ދިން ރޮކެޓް ހަމަލާ ތަކާއި ގުޅިގެން ފުލުހުން ބުނީ ހޯމަ ދުވަހުގެ ރޭގެ ވަގުތެއްގައި ތިން ހަމަލާ ދީފައިވާ ކަމަށާއި އޭގެ ތެރެއިން ދެ ހަމަލާ ދީފައިވަނީ ކާބުލްގެ ޑިޕްލޮމެޓިކް ސަރަހައްދު ތަކަށް ކަމަށެވެ.\nއަދި ތިން ވަނަ ހަމަލާ ދިނީ ކާބުލްގެ އެއާޕޯޓް އާއި ކައިރި ހިސާބަކަށް ކަމަށެވެ. މިހަމަލާތަކާއި ގުޅިގެން މިހާތަނަށް އެއްވެސް މީހަކު ޒަހަމްވި ކަމުގެ މައުލޫމާތު ލިބިފައެއް ނުވެ އެވެ.


Neydhemey Vakivumeh Haadhahaa Loabivey -3| Vaahaka\nމަރިޔަމް ހުސައިން September 29, 2017\t1 Comment\nViews: 11466\t197\nޓެރެހަށް ވަންނަން ހުންނަ ދޮރުކަހާލައި ޖޫލީއަށް ކުރިއަށް އެޅުނީ އެންމެ ފިޔަވަޅެކެވެ. ދެލޯ ބޮޑުވެ އެސްފިޔަޖަހަންވެސް ހަނދާންނެތް ކަހަލައެވެ. އަނގަމަތީގައި އެޅި ދެއަތްވެސް ތިރިކޮށްލަން ނޭނގިފައި ޖޫލީއަށް ހުރެވުނީއެވެ.\nއެންމެން އެއްއަޑުން ގޮވާލިއެވެ. ޕާޓީއަށް އައިސްތިބީ ނަވީނާއި ޖޫލީގެ ދެފަރާތު އާޢިލާގެ މީހުންނާއި ގާތްރައްޓެހިންނެވެ. ކޮންމެ މީހެއްގެ މޫނުމަތިންވެސް ފެންނަނީ ހިނިތުންވުމެވެ.\nމުޅިޓެރަސް ޒީނަތްތެރިކޮށްފައިވަނީ ހިތުގެ ބައްޓަމަށް ހުރި ރަތް ފުއްޕާހަންތަކުންނެވެ. ފުއްޕާހަންތައް ގުނާ އަދަދު ނުކުރެވޭހާ ގިނައެވެ. ހުދަ ފޮތިގަނޑެއްގައި ރަތްކުލައިން "ހެޕީ ސެވަން"ޖަހާފައިވެއެވެ. އެފޮތިގަނޑާއި ދިމާ އެންމެ ކައިރީގައިވާ މޭޒުމަތީވަނީ ތަފާތު ވައްތަރުގެ ފޮނިއެއްޗެއްސެވެ. މާޝިމެލޯ،ކަޕްކޭކު އަދި ކުކީސްއެވެ. ބިއްލޫރި ފުޅިތަކަށް އަޅާފައި ތަފާތު ވައްތަރުގެ މެޓަޔާއި ޗޮކްލެޓް ހުރިއިރު މޭވާގެ ތަފާތު ވައްތަރުގެ ބުއިންތައް ހުއްޓެވެ. ޓެރެހުގެ މެދަށްވާގޮތަށް އަތުރާފައިވާ ވަށްމޭޒުތަކުގައިވަނީ ހުދުފޮތިއަޅާފައެވެ. ހަމަ އެހެންމެ މޭޒުތަކުގެ ވަށައިގެން އިށިއިނދެވޭނޭ ހެން ގޮނޑިޖަހާފައިވާއިރު އެހެން މޭޒެއްގައި ހެދިކާގެ ބައިވަތްތައް ނަންހުސްކޮއްހުއްޓެވެ.\n"ކޮބާ ސަޕްރައިޒް ކިހިނެތް؟"\nފަހަތުން އައި ނަވީން ޖޫލީގެ ކޮނޑުގައިހިފާ ތަޅުވާލިއެވެ.\nހަގީގަތުގައިވެސް ޖޫލީ ހުރީ ބަސްހުއްޓިފައެވެ. މީގެ ކުރިން ނަވީންގެ ފަރާތުން ސަޕްރައިޒް ލިބިފައިވިޔަސް މިފަހަރު މިލިބުނީ ތަފާތު ގޮތަކަށެވެ. ޖޫލީގެ ޖަޒްބާތުތައް ދުލުން ބަޔާން ނުކުރެވޭހާ އުފާވެރިއެވެ. ދެލޮލުގައި ވިދަވިދާހުރި ކަރުނަތައް ފޮރުވުމަށްޓަކާ ނަވީންގެ މޭގައި މޫނު ފޮރުވާލިއެވެ.\n"އޭއޭ....މީ އަހަރެމެން ވަރަށް އަގު ބޮޑުކޮށްގަނެފައިވާ ވަގުތުކޮޅެއް ...މީ ތިދެމީހުން މާފޮޅުވަންވީ ވަގުތެއްނޫން"\nއައްފާންގެ އަޑުވަނީ ޖޯޝުންފުރިފައެވެ. ނަވީނާއި ޖޫލީ އެކަކު އަނެއްކަކަށް ބަލާލައި ހިނިތުންވެލިއެވެ.\nފަހަރަކު މީހަކު އައިސް ނަވީންމެން ދެމަފިރިންނާއި ސަލާން ކުރަމުން ދިޔައެވެ. ކޮންމެ މީހެއްވެސް ޖޫލީގެ ރީތިކަމަށް ތައުރީފްކުރަމުން ދިޔައިރު މުނާސަބާއާ ގުޅޭ ތަހުނިޔާ ކިޔަމުންދިޔައެވެ. އައްފާން ކައިރީ ހުއްޓިލައިގެން ހުރި މާހިލް ފެނިފައި ޖޫލީގެ ލޯހޯދާލީ ދެލޯފަދަ ލޯބިވާ ކޮއްކޮ ސަޖާއެވެ.\nއެހެން މީހުންނާއި ތަންކޮޅެއް ދުރުގައި ހުއްޓިލައިގެން ސަޖާ އާއި ސަރުމީލާ ތިއްބެވެ. ހީވާގޮތުން ޕާޓީގައި ބައިވެރިވި އެހެން މީހުންނަށް ޖޫލީއާ ވާހަކަ ދައްކަން ފުރުސަތު ދިނުމުގެ ގޮތުން އެމީހުން މަޑުކޮއްލައިގެން ތިބީއެވެ. އެކުވެރިން ކައިރީ ރަނގަޅަށް ކާންބުނެފައި ޖޫލީ ހިނގައިގަތީ މަންމަމެން ކައިރިއަށެވެ. ސަޖާ ދުވެފައި ކަހަލަ ގޮތަކަށް އައިސް ޖޫލީގެ ގައިގާ ބައްދާލިއެވެ.\n"އަޅޭ...ވަރަށް ވަރަށް މިސްވި"\nސަރުމީލާވެސް ހިނިއައިސްފައި ދެކުދިން އުޅޭގޮތް ބަލަން ހުއްޓެވެ. އެންމެ ތުއްތު އިރުން ފެށިގެންވެސް ޖޫލީއާއި ސަޖާ އުޅެނީ ވަރަށް ގުޅިގެންނެވެ. އެއްކުއްޖަކު އަނެއްކުއްޖެއްދެކެ އެހާ ލޯބިންނެވެ.\n"ހާދަ ގޯހޭ....ކޮންއިރަކު މާލެ އައީ އަންގާވެސްނުލާ..."\nޖޫލީ ޝަކުވާތައް ބަންޑުންކޮއްލިއެވެ.\n"އަޅޭ ސިސް....އެންގީމަ މަޖަލެއް ނުވާންނުން...މިހާރު ކިހާ ބެސްޓް ކިހާ ސަޕްރައިޒް ވެއްޖެ"\nޖޫލީ ދެކޮނޑުގައި ހިފާ ސަޖާ އެހެންބުނެލީ ހިނިތުންވެހުރެއެވެ.\n"އާނ އާނ ވަރަށް ސަޕްރައިޒްވެއްޖެ....ހަނީމޫން ޓުރިޕް ކިހިނެތްތަ؟ކޮބާ ފޮޓޯތައް؟ސިސްއަށް ގިފްޓް ގެނައިންތަ؟"\nހުރިހާ ސުވާލެއް ޖޫލީ އެއްފައްޗަކަށް އަމުނާލިއެވެ. ސަޖާ ފެނުމުން އޭނާގެ އުފާވެރިކަން އެތަށްގުނައަކަށްވަނީ އިތުރުވެފައެވެ.\n"ޔާރައްބީ....ސުވާލު މުބާރާތަކަށްތަ މިއާދެވުނީ.....ވާހަކަ ދައްކާނީ ފަހުން މިހިރަ ކާއެއްޗެހިތައް ފެނުނީމަ ގުޅު ދިޔާވޭ އެބަ...."\nސަޖާ ހިނގައިގަތީ ހެދިކާ ހުރި މޭޒާ ދިމާލަށެވެ.\nމަޤްރިބް ނަމާދަށް ބަންގިގޮވުމުން ހުރިހާ ފިރިހެނުންތައް އަވަސްއަވަސް ކޮއްލައިގެން ދިޔައީ މިސްކިތަށެވެ. ޕާޓީއަށް އައި އެންމެންހެން ގޮސް މިހާރު ތިބީ ސަރުމީލާ އާއި ސަޖާ އެކަންޏެވެ. ޒީނިޔާވެސް އަވަދިނެތި އުޅެނީ ތަށިތައް ނަގާށެވެ. ޖޫލީ އިނީ ސަޖާ ފޯނުން ޑުބާއީގައި ނަގާފައިވާ ފޮޓޯތައް ބަލާށެވެ. ސަރުމީލާ އެދެކުދިންނާއި ދާދި ގާތުގައި އިންނަމަވެސް މީހާ އިނީ ނެގިމަޑުވެފައެވެ. މިއަދު މެންދުރު ޖަލީލް ދެއްކި ވާހަކައިން އަދިވެސް އޭނާ އިނީ ނުތަނަވަސްވެފައެވެ. ޖޫލީއާއި އެވާޙަކަ ހިއްސާ ނުކުރެވޭހާ ހިނދަކު އޭނާއަށް ހަމަނޭވާލާންވެސް އުނދަގޫވާނެއެވެ. އޭނާ އިނީ އެވާހަކަ ދައްކާނެ ރަނގަޅު ފުރުސަތެއް ނުލިބިފައެވެ. ދޭތެރެ ދޭތެރެއިން ސަޖާ އާއި ޖޫލީގެ ހުނުމުގެ އަޑުއިވުނަސް އެއިން ކަމަކާ އަޅާލެވޭ ވަރަށް ވުރެން އޭނާގެ ސިކުނޑީގެ ހައިޖާނު ބޮޑެވެ.\n"މަންމަ އެބައޮތް ޖޫލީއާ ވާހަކައެއް ދައްކަންވެފައި...."\nއެތަށް އިރަކު ހިމޭނުން އިނދެފައި ސަރުމީލާ އެބުނި އެއްޗަކުން ޖޫލީގެ ހިތަށް ބިރުވެރިކަން ވަނެވެ. މިއަދު ޗެރީހައުސްއަށް އައިސްވެސް ސަރުމީލާ ހުރީ ނިކަން މަޑުންނެވެ. އެކަން ޖޫލީއަށް ވަރަށް ބޮޑަށް ފާހަގަ ކުރެވުނެވެ.\n"ކޮން ވާހަކައެއް މަންމާ"\nޖޫލީގެ އަޑުގައިވީ މަޑުމައިތިރިކަމެވެ. ސަޖާގެ ފޯނުން އަތްދޫކޮއްލާފައި ސަރުމީލާ އާއި ދިމާއަށް އެނބުރުނީ އޭނާ ދައްކަން އުޅޭ ވާހަކަ އަޑުއެހުމަށެވެ. އެހެން ނަމަވެސް ސަރުމީލާ ވާހަކަ ކުރިއަށް ނުގެންގޮސް އެއްފަހަރު ސަޖާއަށް އަނެއް ފަހަރު ޖޫލީއަށް ބަލާލިއެވެ.\n"މަންމާ...ސިސް އަހަރެން އެބަ އަންނަން ޓޮއިލެޓަށް ގޮސް "\nތަށިތައް ހިފައިގެން ތިރިއަށްދިޔަ ޒީނިޔާގެ ފަހަތުން ހިނގައިގަންނަމުން ސަޖާ ބުންޏެވެ. ހަގީގަތުގައި ސަޖާ އެތަނުން ދިޔައީ ފާހާނައަށް ދާން ބޭނުންވެގެންނެއް ނޫނެވެ. މަންމަ އާއި ޖޫލީއަށް ވާހަކަ ދައްކަން ފުރުސަތު ދިނުމުގެ ގޮތުންނެވެ.\nސަޖާ ގޮސް ލޮލުކޮޅަށް ގެއްލެންދެން ސަރުމީލާ އިހްތިޔާރުކުރީ ހިމޭންކަމެވެ. ހީވާގޮތުން އޭނާ ދައްކަން އެއުޅޭ ވާހަކަ އެއްވެސް މީހަކަށް އިވޭކަށް އޭނާ ބޭނުމެއް ނޫނެވެ.\n"ކޮން ވާހަކައެއްތަ މަންމާ..."\nޖޫލީއަށް މަންމަ ދައްކަން އުޅޭ ވާހަކައެއް ނޭނގިގެން އުނަގޫވިއެވެ. އެއީ އާދައިގެ ވާހަކައެއް ނޫންކަން ސަރުމީލާގެ ކޮންމެ ހަރަކާތަކުންވެސް ހެކިދެއެވެ.\n"ދަރިފުޅާ ޖޫލީ...ދަރިފުޅަށް މިހާރު ސައްބީސް އަހަރު....ކައިވެންޏަށްވެސް މިއަދު ހަތްއަހަރު ފުރުނީ....ކޮންއިރަކުންތަ ދަރިފުޅުމެން ކުއްޖަކު ހޯދަނީ"\nސަރުމީލާ ވާހަކަ ދެއްކީ އެއްއަތުން ޖޫލީގެ ބުރަކަށީގައި ފިރުމަމުންނެވެ. އަނެއްއަތުން ޖޫލީގެ އަތުގައި ފިރުމަމުންނެވެ. މަޔަކާއި އަންހެންދަރިއެއްގެ ދެމެދު އޮންނާންޖެހޭ ގާތްކަން ސަރުމީލާގެ ކޮންމެ ހަރަކާތަކުންވެސް ފެނިގެންދެއެވެ.\nޖޫލީ ސަރުމީލާއަށް ގޮވާލި ގޮތުން އޭނާއަށް މާނަ ނެގުނީ ނުބައިކޮށެވެ. ސަރުމީލާއަށް ހީކުރެވުނީ ޖޫލީމެން ކުއްޖަކު ބޭނުން ނުވަނީ ކަމުގައެވެ.\n"ދަރިއަކު ހޯދާކަށް އަވަހެއް ނޫނޭ މިހާރަކު...ދަރިފުޅަށް އިނގޭތަ ނަވީންގެ ބައްޕަވެސް ކާފަދަރިފުޅަކު ބޭނުންވެގެން އެކަމަށް ހާދަ އިންތިޒާރު ކުރެއޭ އެބަ..."\nސަރުމީލާގެ ކޮންމެ ޖުމްލައެއް ދުނިދަނޑީގައި ލައިފާ ފޮނުވާލާ ތީރެއް ފަދައިން އައިސް ޖޫލީގެ ހިތަށް ހެރެމުންދިޔައެވެ .އަދި އެއިން ކޮންމެ ވާހަކައެއް ޖޫލީގެ ސިކުނޑީގައި ދިޔައީ ރައްކާކުރަމުންނެވެ.\n"ދަރިފުޅާ...ދަރިންނަކީ ކައިވެނީގެ މޭވާ ....ދަރިންނާއިނުލާ ދިރިއުޅުން ފުރިހަމައެއް ނުވާނެ...މަންމައަށް އެނގޭ މިހެން ބުނާއިރުވެސް މިހާރުގެ ކުދިން ދަރިން ހޯދަނީ ވަރަށް ރޭވުންތެރިކަމާއެކުކަން...ދަރިފުޅުމެން މިހާރު ކުއްޖަކު ހޯދަން ލަސްވެއްޖެ...މަންމަވެސް ބޭނުން މާމާއޭ ކިޔާފަ ގޮވާލާނެ މާމަ ދަރިއެއް...."\nޖޫލީގެ ލޮލަށް ޖަމާވެފައިވާ ކަރުނަތައް އެއްވެސް ހިފެހެއްޓުމެއްނެތި ކޯތާފަތްމައްޗަށް ފައިބާގަތެވެ. ސަރުމީލާގެ އަތުގައި ކަރުނަ ތިއްކެއް ޖެހުމުން ސިހިފައިބަލާލެވުނީ ޖޫލީއާއި ދިމާލަށެވެ. އެއާއެކު ސަރުމީލާއަށް ތެޅިގަނެވުނީ ކަންބޮޑުވީ ވަރުންނެވެ.ސަރުމީލާ ދެއްކި ވާހަކައިން ޖޫލީއަށް މާބޮޑަށް ހިތުގައި ޖެހުމުން އޭނާ ދެރަވިއެވެ.\nޖޫލީގެ އަޑު ބެދުނެވެ. ހިތަށްކުރި އަސަރެއްގެ ބޮޑުކަމުން ދޫ ހަރަކާތްކުރަން އުނދަގޫވިއެވެ. ކައިރީގައި ހުރި ފެންޖަގުން ފެންތައްޓެއް އެޅުމަށްފަހު ސަރުމީލާ ޖޫލީގެ އަތަށް ދިނެވެ. އެއްފަހަރު ތުންޖަހާފައި ފެންތަށި ބެހެއްޓީއެވެ. ޖޫލީ ދެލޯ ފުހެލާފައި ވާހަކަ ދެއްކޭތޯ ބެލިއެވެ.\n"މަންމާ...އަހަރެމެންވެސް ބޭބީއެއް ބޭނުމޭ ....އެކަމް ނުލިބެންޏާ ކީއްކުރާނީ ...މިހާރު ބޭބީއެއް ބޭނުންވެގެން އުޅޭތާ ތިން އަހަރުވަނީ..."\nޖޫލީގެ ގިސްލުމުގެ އަޑު ސަރުމީލާގެ ހިތަށް އުނދަގޫކުރަމުން ދިޔައެވެ. ޖޫލީ މީގެކުރިން އެކަހަލަ ވާހަކައެއް ސަމާސާއަކަށްވެސް އޭނާއާ ދައްކާފައެއް ނެތެވެ.\n"ނަވީންވެސް ވަރަށް ވަރަށް ބޭބީއެއް ބޭނުން....އަބަދު އެކަމާ ވިސްނާ...."\nއަނެއްކާވެސް ސަރުމީލާއަށް އިހްތިޔާރު ކުރެވުނީ ހިމޭންކަމެވެ. ހީވަނީ ވިސްނުމުގެ ފުން ކަނޑަކަށް މީހާ ޣަރަގުވެދާނެހެންނެވެ.\n"ދަރިފުޅާ ކީއްވެ މަންމަ އެހާ ދުރުކޮއްލީ....ދަރިފުޅު ބޭނުން ކޮންމެ ވާހަކައެއް މަންމަޔާ ދެއްކޭނެ...ޙިޔާލެއް ދޭންވެސް އެނގޭނީ ދަރިފުޅުވެސް މަންމަޔާ ކަންތައްތައް ޙިއްސާކުރާނަމައޭނުން.....ދަރިފުޅުމެންގެ އަމިއްލަ ދިރިއުޅުން ތެރެއަށް ނުވަންނަން މިޔޮއްހާ ދުވަހު ހިމޭނުން މަންމަ މިހުރީ.....އެކަމަކު ނަވީންގެ ބައްޕަވެސް ވަރަށް ދެކެން ބޭނުންވާ ކަމެއްވީމަ މިވާހަކަ ދައްކަން މިޖެހުނީ"\nސަރުމީލާ ޖޫލީގެ ބޮލުގައި ފިރުމަމުން ދިޔައިރު ޖޫލީގެ ލޮލުން ހިފެހެއްޓުމެއްނެތި ކަރުނަފައިބަމުން ދިޔައެވެ.\n"މަންމައަށް ފެންނަނީ ދެކުދިން ޑޮކްޓަރަކަށް ދައްކާލަން ....އޭރުން މައްސަލައެއް އުޅޭންޏާވެސް އެނގޭނީ....ފަހަރެއްގަ ކޮންމެވެސް އެއްކުއްޖެއްގެ މައްސަލައެއް ހުރީމަ ކަމަށްވެދާނެ ކުދިން ނުލިބެނީ...ބޭސްކޮއްލަނިކޮން ރަނގަޅުވާ ކަހަލަ މައްސަލައެއްވެސް ހުރެދާނެ....ދެން ނުރޮއެ...އިރާދަކުރެއްވިއްޔާ ހުރިހާ ކަމެއްވެސް ރަނގަޅުވާނެ...."\nސަރުމީލާގެ ހިތްވަރުދިނުމުގެ ބަސްތަކުން ޖޫލީގެ ހިތަށް ކޮންމެވެސް ވަރެއްގެ ހަމަޖެހުމެއް ލިބުނެވެ.\nފެރީގައި އިންއިރުވެސް ސަޖާއިނީ ހާސްވާގޮތްވެފައެވެ. ކައިވެންޏަށްފަހު އަދި މުޅިން އަލަށް މާހިލްގެ އާއިލާ ގާތަށް ދިރިއުޅެންދާތީއެވެ. ކައިވެނި ހަފްލާގައި މާހިލްގެ އާއިލާ މީހުންފެނި ބައްދަލުވެފައިވީ ނަމަވެސް އެމީހުންގެ ގޮތްނޭގޭތީ ސަޖާގެ ހިތްވަނީ ނުތަނަވަސްކަމުން ފުރިފައެވެ. ކައިވެނި ހަފްލާއަށް ފަހު އެރޭ ދެމަފިރިން މަޑުކުރީ ގެސްޓްހައުސްއެއްގައެވެ. އޭގެ އަނެއްދުވަހު ފުރައިގެން ދިޔައީ ހަނީމޫން ހޭދަކޮއްލަން ޑުބާއީއަށެވެ .އެނބުރި އައިސް މާހިލްގެ އާއިލާ ގާތަށް ދިރިއުޅެން ވިލިމާލެއަށް އެދަނީ ވަރަށް ފޮނި އުއްމީދުތަކަކާއި އެކުއެވެ.\nމާހިލްގެ މަންމަ މަމްދޫހާ އާއި އަންހެންކޮއްކޮ މުނާ ތިބީ ސަޖާ އެމީހުންކައިރިއަށް ދިރިއުޅެން އައުމުން އުފަލުންނެވެ. މާހިލަކީ މަމްދޫހާގެ ހުރި ހަމައެކަނި ފިރިހެންދަރިފުޅެވެ. މާހިލްގެ ދޮއްޓަށް ތިބީ ދެއަންހެންކުދިންނެވެ. އެދެކުދިންވަނީ އަމިއްލަ ދިރިއުޅުމެއް ފަށައިގެން ފިރިމީހާގެ ގެއަށް ބަދަލުވެފައެވެ. ސަޖާ އެގެއަށް އައިސްދާނެ ކަމަށް ކުޑަކޮންވެސް މަމްދޫހާއަށް ހީކުރެވިފައެއްނެތެވެ. ސަޖާއަކީ މުއްސަނދި ދެމަފިރިއަކަށް ލިބިފައިވާ ކުއްޖަކަށްވެފައި މަމްދޫހާމެންނަކީ މާފޯރާބަޔަކަށް ނުވާތީއާވެސް އެއްކޮންނެވެ. މަމްދޫހާ ހީކޮށްގެންހުރީ ކައިވެންޏަށްފަހު މާހިލްވެސް ދިރިއުޅޭނީ މާލޭގައި ސަޖާ ބައްޕަގެ ގޭގައިކަމުގައެވެ. އެކަންއެހެން ނުވީތީ އޭނާ ހުރީ އުފަލުން ފުރިފައެވެ. މާހިލް ނޫން ފިރިހެންދަރިއަކު ނެތުމުން ޅީދަރިއެއްގެ ފަސޭހަވެސް ފެންނަން އޮތީ ހަމައެކަނި މާހިލްގެ އަންހެނުންގެ ފަރާތުންކަމަށްވީތީއެވެ. މަމްދޫހާ އާއި މުނާގެ ފަރާތުން ސަޖާއަށް ކީ ވަރަށް ހޫނު މަރުހަބާއެކެވެ.\nއަންނައުނު އަޅާފައި ހުރި ފޮށިހިފައިގެން މާހިލް އޭނާގެ ކޮޓަރިއަށްވަނެވެ. މާޙިލްގެ ފަހަތުން ސަޖާވެސް މަޑުމަޑުން އައިސް ކޮޓަރިއަށް ވަނެވެ. ކޮޓަރިއަށް ވަދެވުމާއެކު ވަށައިގެން ނަޒަރު ހިންގާލިއެވެ. އާދައިގެ ކުޑަ ކޮޓަރިއެކެވެ.ކުއީން ސައިޒްގެ އެނދަކާއި ދެދޮރުފަތްލީ އަލަމާރިއެއްގެ އިތުރުން ރީތިވާ މޭޒެއް ފިޔަވާ އިތުރު ފަރުނީޗަރެއްނެތެވެ. ކޮޓަރިތެރެއަށް ވަދެވޭ ގޮތަށް ފާޙާނާއެއް ހުއްޓެވެ. އެއާ ޖެހިގެން ލޭސްފަރުދާ ދަމާފައިވާ ދަމާދޮރެއް ހުއްޓެވެ. އެދޮރުން ނިކުމެވެނީ ކުޑަކުޑަ ބެލްކަންޏަކަށެވެ.ދެތިން ގަސްމުށިގަނޑާއި ގޮނޑިއެއް ފިޔަވާ އިތުރު އެއްޗެއް އެބެލްކަނީގައި ނެތެވެ. ކޮޓަރި ކިތަންމެ ކުޑަ ނަމަވެސް ސަޖާ އެތަނާއިމެދު ހިތްހަމަޖެހުނެވެ.\nމާހިލް ތުވާލި ހިފައިގެން ފާހާނާއަށް ވަނުމުން ސަޖާ އަވަސްވީ ފޮށީގައި ހުރި ސާމާނުތައް އެއެއްޗެއް ހުންނަންވީތާ ބެހެއްޓުމަށެވެ. ވެފައިވާ ވަރުބަލިކަންވެސް އިހްސާސް ކުރެވޭހެނެއް ހިޔެއް ނުވެއެވެ. އެއަށް ވުރެންބޮޑަށް ސަޖާ އިނީ އުފަލުންނެވެ. އެންމެ ބޭނުންވާ މީހާއާ ކައިވެނި ކުރެވުމަކީ ކޮންމެ ކުއްޖަކުވެސް ދެކޭނޭ ހުވަފެނެކެވެ.\nއިސްވެ ރައްޓެހިވާން އެހީ ސަޖާއެވެ. ސަޖާ ދެކޭ ގޮތުގައި އަންހެން ކުއްޖަކު ރައްޓެހިވާން އެހުމަކީ މައްސަލައެއް ނޫނެވެ. ތިމާ ބޭނުންކަމެއް ހާސިލްކުރެވޭނީ ކެރިގެން ކުރިމަތިލައިގެންކަން އަބަދުވެސް އޭނާ ޤަބޫލުކުރެއެވެ. ވަރަށް އުއްމީދާ އެކު މާހިލް ކިބައިން ރައްޓެހިވާން އެދުނު ނަމަވެސް ފުރަތަމަ މާހިލް ދިނީ ފުރަގަހެވެ. ކުރީ އިންކާރެވެ. ތަކުރާރުކޮށް ބުނަމުން ދިޔައީ ނޫނެކެވެ. ރައްޓެހިވާން ބޭނުން ނޫން ކަމުގައެވެ. ގުޅުމެއް ކުރިއަށް ގެންދާނެ ޝައުގުވެރިކަންނެތް ވާހަކައެވެ. މާހިލް ފާޅުގައި ދެކޮޅު ހެދުމުން ސަޖާ ހޭދަކުރީ ހިތްދަތި ދުވަސްތަކެކެވެ. އެގޮތުގައި ނުވަމަހެއްހާ ދުވަސް ފާއިތުވެގެން ދިޔައެވެ. ނާއުއްމީދު ވެފައިވާ ސަޖާގެ ހަޔާތް އުއްމީދުން ފުރިގެން ދިޔައީ ސަޖާގެ ބާވީސްވަނަ އުފަންދުވަހުއެވެ.\nމާހިލް އެދުނީ ސީދާ ސަޖާގެ ކައިވެންޏަށެވެ. މިހާރުގެ އެހެން ޒުވާނުންނާއި ހިލާފަށް މާޙިލް ބޭނުންވީ އަވަހަށް ކައިވެނިކުރާށެވެ.ރައްޓެހިވެގެން ގިނަދުވަހު އުޅުމަކީ މާހިލް މާ ގަޔާވާ ކަމަކަށްނުވިއެވެ. ވީއިރު މިއަދު ސަޖާއަށް އުފާވުން ހައްޤެވެ. ދުނިޔޭގެ ހުރިހާ އުފަލެއް އޭނާއަށް މިލްކުވެފައިވާ ކަހަލައެވެ.\nހެނދުނުގެ ހިތްފަސޭހަ ވަގުތެވެ. ޖޫލީ ހުރީ ނަވީންގެ ފޮށި ތައްޔާރުކޮއްދޭށެވެ. ދެތިން ދުވަހަށް ނަވީން ވިޔަފާރި ދަތުރެއްގައި ބެންކޮކަށްދަނީއެވެ. ދަތުރަށް ތައްޔާރު ކުރަން ފޮއްޓަށް އަޅަންވީ އެއްޗެހި ހުރީ އެނދުމަތީ ބަހައްޓާފައެވެ. ޖޫލީގެ ހަރަކާތްތަކުގައިވަނީ ކަންނެތްކަމެވެ. މޫނުމަތިންވެސް ފާޅުވަނީ ހިތްހަމަނުޖެހިފައިވާ ކަމުގެ ނިޝާންތަކެވެ. އެހެންޏާ އެހުންނަ ފޯރިއެއް ނެތެވެ. ރޭ ސަރުމީލާ ދެއްކި ވާހަކަތައް އޭނާގެ ސިކުނޑިތެރޭ ވަނީ ހައިޖާނު އުފައްދާފައެވެ. އަނެއްކޮޅުން މަންމަ ދެއްކި ވާހަކަ ޖުލީ ނަވީން ކައިރީ ދެއްކުމުން ނަވީން ހުރީ ޑޮކްޓަރަށް ދައްކާ ގޮތަކަށް ނޫނެވެ. އެހިޔާލުތަކާ ދުރުވާން އުޅުނަސް އެކަމާ ވިސްނެނީއެވެ. ފިކުރުކުރެވެނީއެވެ.\nމެދުހަށީގައި ހުދު ތުވާއްޔެއް އޮޅައިގެން ނަވީން ނިކުތީ ފާހާނައިންނެވެ. ފެންވަރައިން ނިކުތުމުން ކޮޓަރި ތެރޭ ހިފާލީ ޑޯވް ސަވަރ ޖެލްގެ ހިތްގައިމު ވަހެވެ. ބޮލުން ފައިބަމުން ދިޔަ ފެންތިކިތައް ނަވީންގެ ފިރިހެންވަންތަ ހަށިގަނޑުގައި ބޮސްދީފައި އައިސް ތުވާލީގެ ތެރައަށް ވަދެގެން ދެއެވެ. ފަހަތުން އައިސް ޖޫލީގެ ގައިގާ ނަވީން ބައްދާލިއެވެ. ނަވީންގެ ތުނިކޮންފަޅާފައިވާ ތުނބުޅި ޖޫލީގެ ކޯތާފަތުގައި ބީހިލިއެވެ. ނުތަނަވަސްވެފައި ހުރެވެސް ޖޫލީ ގަދަކަމުން ހިނިތުންވެލިއިރު ލޮލުގައިވަނީ ކަރުނައިގެ އަސަރެވެ.\n"އަދިވެސް ދެރަވެފައިތަ؟ އަހަރެން ޖޫލީ ދެއްކި ވާހަކަ އާ މެދު ވިސްނާނަން... އޯކޭ މިހާރު ހެޕީ "\nނޯޓް: މިވާހަކަ ގެނެސްދޭނީ ކޮންމެ ހަފްތާއެއްގެ ހުކުރު އަދި އަންގާރަ ދުވަހުއެވެ.


Mega Maldives aa gulhigen Chain gai Raajje ishthihaaru kohfi\nމެގަ މޯލްޑިވްސްއާ ގުޅިގެން ޗައިނާގައި ރާއްޖެ އިޝްތިހާރު ކޮށްފި\nޗައިނާގެ ދެ ސިޓީއެއްގައި މި ހަރަަކާތް ހިންގި\nރާއްޖޭގެ ސަގާފީ ހަރަކާތްތަކެއް ހުށަހަޅައިދިން\nޗައިނާއަކީ ރާއްޖެއަށް އެންމެ ގިނައިން ޓޫރިސްޓުން އަންނަ ގައުމު\nޗައިނާގައި ބޭއްވި ރޯޑް ޝޯވްގެ ތެރެއިން.-ފޮޓޯ:އެމްއެމްޕީއާރުސީ\nރާއްޖޭގެ އަމިއްލަ އެއާލައިނެއް ކަމަށްވާ މެގަ މޯލްޑިވްސްއާ ގުޅިގެން ޗައިނާގައި ރާއްޖެ އިޝްތިހާރު ކުރަން މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) އިން ހަރަކާތްތަކެއް ހިންގައިފި އެވެ.\nރާއްޖޭގެ ޓޫރިޒަމް އިޝްތިހާރު ކުރުމުގެ މަސައްކަތްކުރާ ސަރުކާރުގެ ޓޫރިޒަމް ކުންފުނި، އެމްއެމްޕީއާރުސީއާއި މެގަ މޯލްޑިވްސް ގުޅިގެން ޗައިނާގައި ބޭއްވި ރޯޑްޝޯތްކުގައި ޓޫރިޒަމް ދާއިރާގެ 16 ކުންފުންޏަކުން 26 ފަރާތެއް ބައިވެރިވެފައިވެ އެވެ.\nމި މަހުގެ 14 އިން މިއަދުގެ ނިޔަލަށް ކުރިއަށް ގެންދިޔަ ރޯޑްޝޯވްތައް ބާއްވާފައިވަނީ ޝެންހާއި ޝެންގްޝޫ އަދި ބެއިޖިންގަ އެވެ. މި ހަރަކާތްތަކުގައި އެމްއެމްޕީއާރުސީގެ އެކްޓިން މެނޭޖިން ޑިރެކްޓަރު ހާރިސް މުހައްމަދުގެ އިތުރުން ޗައިނާގައި ހުންނަވާ ރާއްޖޭގެ އެމްބެސެޑަރު ޑރ. މުހައްމަދު ފައިސަލް ވެސް ބައިވެރިވެ ވަޑައިގަތެވެ.\nއެމްއެމްޕީއާރުސީން ބުނި ގޮތުގައި މި ރޯޑްޝޯގައި ރާއްޖެއާ ބެހޭ ގިނަ މައުލޫމާތުތަކެއް ޗައިނާގައި ދެވިފައިވާ ކަމަށެވެ. އަދި ރާއްޖޭގެ ސަގާފީ ގިނަ ހަރަކާތްތަކެއް ވެސް މި ރޯޑްޝޯވްތަކުގައި ބާއްވާފައިވެ އެވެ.\nޗައިނާއަކީ ރާއްޖެއަށް އެންމެ ގިނައިން ޓޫރިސްޓުން ޒިޔާރަތްކުރާ އެއް ގައުމެކެވެ. އެ ގައުމުން މި އަހަރުގެ އޮކްޓޫބަރު މަހުގެ ނިޔަލަށް ތިން ލައްކައަށް ވުރެ ގިނަ ޓޫރިސްޓުން ޒިޔާރަތްކޮށްފައިވެ އެވެ.


AIDS balin dhe vana meehaku mulhin faseyha vejje\nއެއިޑްސް ބަލިން ދެވަނަ މީހަކު ގަދަވެއްޖެ\nފަރުވާއަކާ ނުލާ ދެ ވަނަ މީހަކު ވަނީ އެއިޑްސް އިން މުޅިން ފަސޭހަވެފައި\nއެޗްއައިވީ އިންފެކްޝަން ހުރި އާޖެންޓީނާ އަންހެނަކު ފަރުވާ ކުރުމަކާ ނުލައި، ގުދުރަތީ ގޮތުން އެ ބަލިން މުޅިން ފަސޭހަވެއްޖެ ކަމަށް ސައިންސްވެރިން ބުނެފި އެވެ. މިއީ ދުނިޔޭގައި މިވަގުތު އެޗްއައިވީ ޖެހިފައި ތިބި 38 މިލިއަން މީހުންގެ ތެރެއިން މިގޮތަށް ފަސޭހަވި ކަމަށް ފާހަގަ ކުރެވިފައިވާ ދެވަނަ މީހާ އެވެ.\nމި މީހާ ރަނގަޅުވިކަން ޔަގީން ވުމުން އެޗްއައިވީ ބަލި ފަސޭހަ ކުރެވިދާނެ ރަނގަޅު ގޮތެއް ވަރަށް އަވަހަށް ފެނިދާނެ ކަމުގެ އުންމީދު އާ ވެއްޖެ ކަމަށް ސައިންސްވެރިން ބުނެފައި ވެއެވެ.\nއިނގިރޭސި ވިލާތުގެ ނޫހަކުން ރިޕޯޓް ކޮށްފައިވާ ގޮތުގައި ހާވާޑް ޔުނިވަސިޓީގެ ސައިންސްވެރިންގެ މި ފަހަރު އަލަށް ހޯދި ހޯދުންތައް އިއުލާން ކޮށްފައި ވަނީ ދާދި ފަހުން ބޭއްވި އެޗްއައިވީ ތަޖުރިބާކާރުންގެ ވަރަށް ބޮޑު ބައްދަލުވުމެއްގަ އެވެ.\nމިފަހަރު އެޗްއައިވީން މުޅިން ރަނގަޅުވި އަންހެންމީހާއަށް ސައިންސްވެރިން ކިޔަނީ "އެސްޕަރެންޒާ ޕޭޝަންޓް" އެވެ.\nއެޗްއައިވީ ޖައްސާ ވައިރަސް ހަށިގަނޑަށް ވަނުމަށްފަހު ހަށިގަނޑުން މުޅިން ފިލައިގެން ދިޔަ ކަމަށް ރެކޯޑް ކުރެވިފައިވާ ދެވަނަ މީހާ އަކީ މިމީހާ އެވެ. ފުރަތަމަ މީހަކީ ލޮރީން ވިލެންބާގް، 67، އެވެ. އެއީ އެމެރިކާގެ ސެން ފްރެންސިސްކޯގެ ރައްޔިތެކެވެ. އޭނާގެ ހަށިގަނޑުން ވައިރަސް މުޅިން ނެތިގެން ގޮސްފައިވާކަން ޔަގީން ކުރެވުނީ މިދިޔަ އަހަރުގެ އޮގަސްޓް މަހު އެވެ.\nލޮރީން އަކީ އެލީޓް ކޮންޓްރޯލާޒް ގްރޫޕްގެ ބައިވެރިއެކެވެ. މި ގްރޫޕްގައި ހިމެނޭ މީހުންގެ ހަށިގަނޑުގައި އެޗްއައިވީ ހުންނަނީ ތަޅުލެވިފަ އެވެ. މާނައަކީ އިތުރަށް އާ ވައިރަސް މި މީހުންގެ ހަށިގަނޑަކަށް ނުއުފެދެ އެވެ. މިއީ އެއްވެސް ފަރުވާއަކުން މި މީހުންގެ ހަށިގަނޑަށް ދިމާވާ ކަމެއް ނޫނެވެ. ގުދުރަތީ ގޮތުން ވާ ކަމެކެވެ.\n"މިގޮތަށް ގުދުރަތީ ގޮތުން ވައިރަސް އިތުރަށް އުފެދުމުގެ ގާބިލްކަން ކެނޑިގެން އެންމެ މީހަކު ފަސޭހަވިކަން ހޯދުނުކަން އެއީ ރަނގަޅު ކަމެއް. ނަމަވެސް ދެ ވަނަ މީހަކުވެސް މިގޮތަށް ރަނގަޅުވެއްޖެކަން އެނގުމަކީ ހީކުރާ ވަރަށް ވުރެ މާ އުންމީދީ ކަމެއް،" އާޖެންޓީނާގެ ވެރިރަށް ބުއެނޯސް އައިރިސްގެ އެޗްއައިވީ ރިސާޗާ އަދި މިފަހަރު މުޅިން ބަލިން ފަސޭހަވި "އެސްޕަރަންޒާ ޕޭޝަންޓް" އަށް ފަރުވާ ދިން ޑޮކްޓަރު ނަޓާލިއާ ލައުފަރު 'ދަ ޓައިމްސް' އަށް ވިދާޅުވި އެވެ.\nއޭނާ ވިދާޅުވި ގޮތުގައި ބޭސް ފަރުވާ އާ ނުލާ މި މީހާގެ ހަށިގަނޑުން އެޗްއައިވީ ވައިރަސް ނެތިގެން ދިޔަ ގޮތަށް މި ބަލިން ފަސޭހަ ވެފައިވާ އިތުރު ބަޔަކު ތިބުމަކީ އެކަށީގެންވާ ކަމެކެވެ. އަދި މިއީ އެޗްއައިވީ މުޅިން ފަސޭހަކުރުމަށް ދުނިޔޭގައި ކުރަމުންދާ ރިސާޗްތަކަށް ލިބުނު ވަރަށް ބޮޑު ކުރިއެރުމެކެވެ. މިފަހަރުބަލި ރަނގަޅުވީ މީހާގެ އެންމެ ފަހުގެ ޓެސްޓުތަކުގެ ނަތީޖާއަކީ އޭނާ ފަދަ އެޗްއައިވީ ރިސާޗްގައި މަސައްކަތްކުރާ ސައިންސްވެރިންނަށް ލިބުނު ބޮޑު ހައިރާންކަމެއް ކަމަށް ޑރ. ނަޓާލިއާ ވިދާޅުވި އެވެ.\nމި ރިޕޯޓުގައި ބުނެފައިވާ ގޮތުގައި "އެސްޕަރެންޒާ ޕޭޝަންޓް" އާއި ލޮރީން ވިލެންބާގް އަކީ އެލީޓް ކޮންޓްރޯލާޒްގެ ގޮތުގައި ސައިންސްވެރިން ބަލާ ގްރޫޕެއްގައި ހިމެނޭ މަދު މީހުންގެ ތެރެއިން ބައެކެވެ. މި ގްރޫޕްގައި ހިމެނޭ މީހުން އެޗްއައިވީއަށް ފަރުވާ ކުރުމަށް އާއްމުކޮށް ދޭ އެންޓިރެޓްރޯވައިރަލް ތެރަޕީއެއް ނުނަގަ އެވެ. އަދި މި މީހުންގެ ލެއިން ވެސް އެޗްއައިވީ ވައިރަސްގެ އެއްވެސް ނިޝާނެއް ނުދައްކާނެ އެވެ.\nއެޗްއައިވީ ވައިރަސް ހަށީގަނޑުގައި ހުރި މީހުންނަށް އެންޓިރެޓްރޯވައިރަލް ތެރަޕީ ދިނުމުން ވައިރަސް އިތުރުވުން ވަކި ވަރަކަށް ހުއްޓުވެ އެވެ. ނަމަވެސް ހިއުމަން ސެލްސްގައިވާ ކްރޮމޮޒޯމްސް އަށް މި ވައިރަސްތަކުން ފޮނުވާލާ ޖެނެޓިކް މެޓީރިއަލްތަކެއް ވައްދާލުމުގެ ސަބަބުން އެ ވައިރަސްތައް ހަށިގަނޑުން މުޅިން ނައްތާލަން އުނދަގޫވަނީ އެވެ. އެހެންވެ މި ތެރަޕީ ހުއްޓާލައިފިނަމަ އަނެއްކާވެސް އާ ވައިރަސްތައް އުފެދި އިތުރުވާ ގޮތް މެދުވެރިވެ އެވެ.\nސައިންސްވެރިން ބުނަނީ މިފަހަރު އެޗްއައިވީން މުޅީން ފަސޭހަވި އާޖެންޓީނާ މީހާގެ ބަލި ފަސޭހަވީ ގޮތް ދިރާސާކޮށްގެން އެ ނޫން މީހުންގެ ހަށިގަނޑުން ވައިރަސް މުޅިން ނައްތާލަން ރަނގަޅު ފަރުވާއެއް ހޯދިދާނެކަމުގެ އުންމީދު އާވެއްޖެ ކަމަށެވެ.\nމިފަހަރުގެ ކޮންފަރެންސަށް ސައިންސްވެރިން ހުށަހެޅި މައުލޫމާތުތަކުން އެޗްއައިވީ އަށް ރަނގަޅު ފަރުވާއެއް ކައިރި މުސްތަގްބަލެއްގައި ހޯދިދާނެ ކަމުގެ ކޮޅުމަތީ ވަނީ ފެނިފަ އެވެ.\nއެޗްއައިވީ އޭޑްސް އާޖެންޓީނާ\nމަރު ނުވާކަން އެނގުނީ އަންދާލަން ސިކުންތުކޮޅެއް ހުއްޓާ\nއެޗްއައިވީ ވެކްސިން ފެއިލްވެ މާޔޫސްކަން!


ހިޔާ މަޝްރޫއުގެ އެޗް7 ކެޓަގަރީގެ ވަގުތީ ލިސްޓް އާންމުކޮށްފި | Sandhaanu\nހިޔާ މަޝްރޫއުގެ އެޗް7 ކެޓަގަރީގެ ވަގުތީ ލިސްޓް އާންމުކޮށްފި\nހިޔާ މަޝްރޫއުގެ ތެރެއިން 18 އަހަރާއި 40 އަހަރާ ދެމެދު ކައިވެނިކޮށްގެން އުޅޭ މީހުންނަށް ޚާއްސަ ކެޓަގަރީ އެޗް7 ކެޓަގަރީއަށް ޝަރުތުހަމަވާ މީހުންގެ ވަގުތީ ލިސްޓް މިރޭ އާންމު ކޮށްފި އެވެ.\nމި ލިސްޓަކީ ފްލެޓްތަކުގެ މައްސަލަ ބަލާ ކޮމިޓީން ދިރާސާ ކުރުމަށްފަހު އެޗް7 އަށް ކުރިމަތިލާފައިވާ ފަރާޓްތަކުގެ ތެރެއިން ދިރިއުޅުމުގެ ހާލަތާއި އަދި ހުށަހަޅާފައިވާ ލިޔެކިއުން ތަަކަށް ބަލާފަ ނެރެފައިވާ ލިސްޓެއްކަމަށް ފްލެޓްތަކުގެ މައްސަލަ ބަލާ ކޮމިޓީން ހާމަކުރެއެވެ.\nއެ ކޮމިޓީން މިރޭނެރުނު ލިސްޓްގައި އެޗް7 ކެޓަގަރީއަށް ޝަރުތުހަމަވާ މީހުންނާއި އަދި ޝަރުތު ހަމަނުވާ މީހުން ހިމަނައިފައި ވެއެވެ.\nމި ވަގުތީ ލިސްޓްގައި ޝަރުތު ހަމަވާ ކަމަށްް 7808 ފަރާތެއް ހިމަނާފައިވާއިރު 1248 ފަރާތަކީ މި ކެޓަގަރީއަށް ޝަރުތު ހަމަނުވާ މީހުންކަމަށް މައްސަލަބަލާ ކޮމިޓީން ވަނީ ނިންމާފައެވެ.\nމި ކެޓަގަރީގައި ހިމެނޭ ފަރާތްތަކުގެ ތެރެއިން ފްލެޓް ހައްގުވާ ފަރާތްތަކަށް ފްލެޓް ހައްގުނުވާ ސަބަބު ވެސް ލިސްޓްގައި ހިމަނާފައި ވެއެވެ. އަދި މީގެ އިތުރުން ދިރިއުޅުމުގެ ހާލަތު ބެލިފައި ނުވާ މީހުންވެސް އެގޭނެ ހެން މިލިސްޓްގައި ހިމަނާފައި ވެއެވެ.\nއެޗް7 ގެޓަގަރީއަށް ޝަރުތު ހަމަވަނީ ފޯމު ހުށަހަޅާ ތާރީޚާ ހަމައަށް މީލާދީގޮތުން 18 އަހަރު ފުރި އޭޕްރީލް 2018ގެ ނިޔަލަށް 41 އަހަރު ފުރިހަމަނުވާ މީހުންނަށެވެ.\nކައިވެނި ކޮށްގެން އުޅުމާއި އާމްދަނީގެ ގޮތުގައި ހަތް ހާސް ރުފިޔާ ލިބުން ވެސް މިކެޓަގަރީގެ ޝަރުތު ތަކުގައި ހިމެނެއެވެ. އަދި މީގެ އިތުރުން މާލެސިޓީގައި ދިރިއުޅޭ މީހެއްކަމުގައި ވުން ނުވަތަ ި ފްލެޓަށް އެދޭ މީހާގެ އަނބި ނުވަތަ ފިރިމީހާ މާލެސިޓީގައި ވަޒީފާ އަދާކުރުން ނުވަތަ ފުލެޓަށް އެދޭ މީހާގެ ދަރިން މާލެސިޓީގައި ދިރިއުޅުން އަދި ފްލެޓަށް އެދޭމީހާ ކ. އަތޮޅު އެއްވެސް ރަށެއްގައި ވަޒީފާ އަދާކުރުން މި ކެޓަގަރީގައި ޝަރުތުކޮށްފައި ވެއެވެ.\nމާލެން 600 އަކަފޫޓް ނުވަތަ އެއަށްވުރެ ބޮޑު ގޯއްޗެއް ނުވަތަ ފުލެޓެއް ނުވަތަ ރޯހައުސް އެއް ލިބިފައިވާ ފަރާތަކަށް ވެގެން ނުވާނެކަމަށް ވެސް މި ކެޓަގަރީގެ ޝަރުތުކޮށްފައި ވެއެވެ.\nފްލެޓްތަކުގެ މައްސަލަ ބަލާ ކޮމިޓީން ބުނީ ލިސްާޓާއި ބެހޭގޮތުން ޝަކުވާ ހުށަހެޅުމުގެ ފުރުސަތު ހުޅުވާފައިވަނީ މިއަދުން ފެށިގެން މިމަހު 13 ވަނަ ދުވަހުގެ ނިޔަލަށެވެ.\nލިސްޓައް ޝަކުވާ ހުށަހަޅާނީ https://hcp.presidency.gov.mv/ މި ލިންކް މެދުވެރިކޮށެވެ.\nދާއިމީ ލިސްޓް އިއުލާން ކުރާނީ މި ކެޓަގަރީއަށް ހުށަހަޅާ ޝަކުވާތަށް ބެލުމަށް ފަހުކަމަށް ވެސް ފްލެޓްތަކުގެ މައްސަބަލާ ކޮމިޓީން ބުނެއެވެ.


Bob Marely ge hayaathah eynaa ge dharifulhu film eh thahyaarukuranee\nބޮބް މާލީގެ ހަޔާތައް އޭނާގެ ދަރިފުޅު ފިލްމެއް ތައްޔާރުކުރަނީ\nބޮބް މާލީ: ރެގޭ މިއުޒިކުގެ މުޅި ދުނިޔެއަށް އޭނާ މަޝްހޫރުކޮށްދިން\nދުނިޔޭގެ މިއުޒިކީ ލެޖެންޑުންގެ ލިސްޓުގެ ކުރީގައި ބޮބް މާލީވެސް ހިމެނެ އެވެ. ޖެމެއިކާގެ މަޝްހޫރު "ރެގޭ" މިއުޒިކު މުޅި ދުނިޔެއަށް ތައާރަފުކޮށްދީ ގިނަ ބައެއްގެ ހިތްތަކުން އޭނާ ޖާގަ ހޯދި އެވެ. ފަސްދޮޅަހުގެ އަހަރުތަކުން ފެށިގެން އައްޑިހާގެ އަހަރުތަކާއި ހަމައަށް އޭނާގެ މިއުޒިކުގެ ދީވާނާގައި ގިނަ ބަޔަކު ޖެއްސި އެވެ.\nހޮލީވުޑްގެ ހަބަރުތައް ފަތުރާ އޮންލައިން މެގަޒިނެއް ކަމަށްވާ "ޑެޑްލައިން" އިން ރިޕޯޓުކުރި ގޮތުގައި ބޮބް މާލީގެ ދަރިފުޅު ޒިގީ މާލީއާއި ޕްރެމައުންޓް ޕިކްޗާސް ގުޅިގެން އޭނާގެ ބޮބް މާލީގެ ހަޔާތައް ފިލްމެއް ތައްޔާރުކުރުމަށް މިހާރު ވަނީ ނިންމާފަ އެވެ. އެ ފިލްމުގައި ބޮބް މާލީގެ ހަޔާތުގައި ހިނގާފައިވާ މުހިންމު ގިނަ ކަންތައްތަކެއް ގެނެސްދޭނެކަމަށް ބުނެފައިވެ އެވެ.\nއެ ފިލްމުގެ ސްކްރިޕްޓު ތައްޔާރުކުރާނެ މީހަކާއި އަދި ޑައިރެކްޓަރަކު ހޯދުމުގެ މަސައްކަތް މިހާރު ވަނީ ފަށާފައި ކަމަށް ޑެޑްލައިންގައި ބުނެފައިވެ އެވެ.\nޒިގީ އަކީ ބޮބް މާލީގެ ދޮށީ ދަރިފުޅާއި ޖެހިގެން ހުންނަ ކުއްޖާ އެވެ. އެކި މީހުނާއި ކައިވެނިކޮށްގެން ބޮބް މާލީއަށް 12 ކުދިން ލިބުނެވެ. އޭގެ ތެރެއިން ދެ ކުދިންނަކީ އެޑޮޕްޓުކޮށްފައިވާ ކުދިންނެވެ. ޒިގީ ވަރަށް ކުޑައިރުއްސުރެ ފެށިގެންވެސް ބައްޕަ ކުރާ މަސައްކަތްތައް ކައިރިން ބަލަމުން އައިސްފައިވެ އެވެ.\nޒިގީގެ އުމުރުން އެންމެ ދިހަ އަހަރުގައި އޭނާ ބައްޕަ ކިޔާ ލަވަަތަކުގެ ރެކޯޑިން ޝެޝަތަކަށްވެސް ގޮސްފައިވެ އެވެ. ބައްޕަ ކައިިރިން މިސާލު ނަގައިގެން އޭނާ އަންނަނީ މިއަދު މިއުޒިކީ ދާއިރާގައި ފައިތިލަ ސާބިތުކުރަމުންނެވެ. ޒިގީ ވަނީ މިހާތަނަށް 15 އަލްބަމެއް ރެކޯޑުކޮށްފަ އެވެ. އޭނަ ކީ ލަވައަކަށް ގްރޭމީ އެވޯޑާއި އެމީ އެވޯޑުވެސް ލިބިފައިވެ އެވެ.\nބޮބް މާލީގެ އެންމެ ފާހަގަކޮށްލެވޭ ލަވަތައް.\nބޮބް މާލީއާއި ގުޅޭ ދެ ޑޮކިއުމެންޓްރީއެއް މީގެ ކުރިން ޒިގީ ވަނީ އެގްޒެކެޓީވް ޕްރޮޑިއުސްކޮށްފަ އެވެ. އެއީ 2012 ވަނަ އަހަރު ނިކުތް ޑޮކިއުމެންޓްރީ "ދަ މޭކިން އޮފް ލެގެންޑް ރީމިކްސްޑް" އާއި 2014 ވަނަ އަހަރު ޑިސްކަވަރީ ޗެނަލުން ދެއްކި ޑޮކިއުމެންޓްރީ ސީރީޒް "މާލީ އެފްރިކާ ރޯޑް ޓްރިޕް" އެވެ.\nއުމުރުން 36 އަހަރުގައި ބޮބް މާލީގެ މަރުވީ 1981 ގައި ހަމުގެ ކެންސަރާއި ހަނގުރާމަކުރަމުން ދަނިކޮށެވެ. ބޮބް މާލީއަކީ މިއަދު ދުނިޔޭގައި ގިނަ މިއުޒީޝަނުންނެއް ރޯލް މޮޑެލްއެއްގެ ގޮތުގައި ދެކޭ މީހެކެވެ. ބޮބް މާލީ ވަނީ އޭނާގެ ކެރިއަރުގައި 15 އަލްބަމެއް ނެރެފަ އެވެ.


Raajjeygai SAFF Championship beyvvumuge visnun eba huri- Bassaam - vNews.mv\nރާއްޖޭގައި ސާފް ޗެމްޕިއަންޝިޕް ބޭއްވުމުގެ ވިސްނުން އެބަހުރި- ބައްސާމް\nއައްފާން މުހައްމަދު 20 July 2021, 02:45\nމިއަހަރުގެ ސެޕްޓެމްބަރު މަހު ބޭއްވުމަށް މަސައްކަތް ކުރަމުންދާ ސައުތު އޭޝިއާ ސަރަހައްދުގެ އެންމެ ބޮޑު ފުޓުބޯޅަ މުބާރާތް ކަމަށްވާ ސާފް ޗެމްޕިއަންޝިޕް ރާއްޖޭގައި ބޭއްވުމަށް މަސައްކަތް ކުރުމުގެ ވިސްނުމެއް އެބަހުރި ކަމަށް ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް) ގެ ރައީސް ބައްސާމް އަދީލް ޖަލީލް ވިދާޅުވެއްޖެއެވެ.\nރާއްޖެ ޓީވީގެ "ކުޅިވަރު ފައިލް" ޕްރޮގްރާމުގައި ވާހަކަދައްކަވަމުން ބައްސާމް ވިދާޅުވީ މުބާރާތް ހޯސްޓު ކުރުމަށް އަލުން ބިޑަށް ހުށަހަޅައިފިނަމަ ރާއްޖޭގައި މުބާރާތް ބޭއްވުމަށް ބިޑު ކުރުމުގެ ވިސްނުމެއް ގެންގުޅުއްވާ ކަމަށެވެ. އެހެންނަމަވެސް މި މަސައްކަތް ފެށޭނީ ސަރުކާރާއެކު މަޝްވަރާކުރުމަށްފަހު ކަމަށެވެ.\nއަދި މުބާރާތް ހޯސްޓު ކުރުމަށް އޮޕްޝަންތަކެއް އެބައޮތް ކަމަށާއި، ހަމައެކަނި ރާއްޖޭގައިވެސް ނުވަތަ 2008 ވަނަ އަހަރެކޭ އެއްގޮތަށް ލަންކާ އާއި ގުޅިގެން ދެގައުމުން މުބާރާތް ހޯސްޓު ކުރާގޮތަށްވެސް މިކަން ކުރުމުގެ ފުރުސަތު އެބައޮތްކަމަށް ބައްސާމް ވިދާޅުވިއެވެ. އަދި މި އޮޕްޝަންތަކުން ރަނގަޅީ ކޮން ގޮތެއްތޯ ބަލާ، އެކަމާއިމެދު މަޝްވަރާ ކުރައްވާނެކަމަށްވެސް ބައްސާމް ވިދާޅުވިއެވެ.\nއެހެންނަމަވެސް މިވަގުތު ރާއްޖޭގެ ގައުމީ ފުޓުބޯޅަ ޓީމުން ފޯކަސް ކުރާނީ އޭޝިއަން ކަޕަށް ކޮލިފައިވުމަށް ކަމަށާއި، ސާފް ޗެމްޕިއަންޝިޕްގެ ބޭނުން ހިފާނީވެސް އަދި ކުރިއަށް އޮތް މަސްތަކުގައި ފީފާގެ މެޗް ޑޭސް ތަކުގެވެސް ބޭނުން ހިފާނީވެސް އަސްލު ޓާގެޓަށް ރިއާޔަތްކުރުމަށް ފަހުގައި ކަމަށް ބައްސާމް ވިދާޅުވިއެވެ.\nއޭއެފްސީ އޭޝިއަން ކަޕުގެ ކޮލިފައިންގެ ފައިނަލް ބުރުގެ މެޗުތައް ކުޅޭނީ 2022 ވަނަ އަހަރުގެ ކުރީކޮޅުގައެވެ. ރާއްޖެއަށް 2023 ވަނަ އަހަރުގެ އޭޝިއަން ކަޕް ކޮލިފައިންގެ ފައިނަލް ބުރުން ފުރުސަތު ލިބުނީ ރޭންކުތަކަށް ބެލުމަށްފަހުއެވެ.\nރާއްޖޭގައި ސާފް ޗެމްޕިއަންޝިޕް ބޭއްވުމުގެ ވިސްނުން އެފްއޭގެ ރައީސް ގެންގުޅުއްވާއިރު ކުރިމަތިވެފައިވާ ގޮންޖެހުން ތަކުގެ ސަބަބުން ބަންގްލަދޭޝް އަށް މުބާރާތް ހޯސްޓު ކުރެވިދާނެ ކަމާއިމެދު ވަނީ ސުވާލު އެފެދިފައެވެ.\nސެޕްޓެމްބަރު މަހު ބަންގްލަދޭޝްގައި މުބާރާތް ބޭއްވުމަށް ތާވަލުކޮށްފައިވާއިރު އެ ގައުމަށް ދިމާވެފައިވާ އެންމެ ބޮޑު ގޮންޖެހުން ތަކަކީ މުބާރާތަށް ސްޕޮންސަރުން ހަމަ ނުޖެހުމާއި ކޮވިޑް-19ގެ ކޭސްތައް އިންތިހާ އަށް އިތުރުވަމުންދާތީ ހުރި ގޮންޖެހުން ތަކެކެވެ.\nބަންގްލަދޭޝްގައި މުބާރާތް ބޭއްވިދާނެ ކަމާއިމެދު ސުވާލު އުފެދިފައިވާއިރު ނޭޕާލުން ވަނީ މިހާރުވެސް މި މުބާރާތް ބޭއްވުމަށް ޝައުގުވެރިކަން ފާޅުކޮށްފައެވެ. ނޭޕާލުގެ ބޮޑުވަޒީރު ކޭޕީ ޝަރްމާ އޯލީ ވަނީ އެ ގައުމުގައި ސާފް ބޭއްވުމަށް ސަރުކާރުގެ ސަޕޯޓް ފުރިހަމަ އަށް ދޭނެ ކަމަށް ވިދާޅުވެފަ އެވެ. އޯލީ ވަނީ ނޭޕާލުގެ ސްޕޯޓްސް ކައުންސިލާއި ފުޓްބޯޅަ ފެޑެރޭޝަން (އަންފާ) ކިބައިން ސާފް ބޭއްވޭތޯ ކުރަން ޖެހޭ މަސައްކަތްތައް އެ ވުޒާރާތަކުން ކުރަން އަންގާފައެވެ.\nއަކުރަމް އަކީ ދެވަނަ ފަހަރަށް ރާއްޖެއިން ސާފް ޗެމްޕިއަންޝިޕް ކާމިޔާބުކުރި ޓީމުގެ ކެޕްޓަން\nރާއްޖެއިން މުބާރާތް ހޯސްޓު ކުރުމަށް ބިޑު ކުރުމަށް ބައްސާމް ޝައުގުވެރިވާކަން ހާމަކުރައްވާފައި ވާއިރު، 2008 ވަނަ އަހަރު ލަންކާ އާއި ރާއްޖެ ގުޅިގެން ހޯސްޓުކުރި ސާފް ޗެމްޕިއަންޝިޕް ކާމިޔާބުކުރީ ރާއްޖެއިންނެވެ. ރާއްޖެއިން މިހާތަނަށް ދެފަހަރަށް މި މުބާރާތް ކާމިޔާބު ކޮށްފައިވާއިރު ދެފަހަރުވެސް ރާއްޖެއިން މުބާރާތް ކާމިޔާބު ކުރީ ފައިނަލުގައި އިންޑިއާ ބަލިކުރުމަށް ފަހުއެވެ. އެންމެފަހުން 2018 ވަނަ އަހަރު ބަންގްލަދޭޝްގެ ޑާކާގައި ބޭއްވުނު ސާފް ޗެމްޕިއަންޝިޕުގެ ރަންވަނަ ހޯދީ ރާއްޖެއިންނެވެ.


ފުލުހުންގެ މުއައްސަސާ ހަރާބުކުރުން ހުއްޓާލުމަށް ގޮވާލުން – Maldivian Democratic Party\nފުލުހުންގެ މުއައްސަސާ ހަރާބުކުރުން ހުއްޓާލުމަށް ގޮވާލުން\nމޯލްޑިވްސް ޕޮލިސް ސާވިސްއަށް މިއަދު 85 އަހަރު ފުރޭއިރު، މި މުހިއްމު މުވައްސާއަށް މިއަދު ކުރިމަތިވެފައިވާ ގޮންޖެހުންތަކާމެދު ފުންކޮށް ވިސްނަވައި، ޤާނޫނު އަސާސީގައިވާގޮތުގެމަތީން ސަލާމަތީ ޚިދުމަތްތަކުގެ މަސައްކަތްތައް ބައްޓަން ކުރުމަށް ދިވެހި ކޮންމެ ފުލުހަކަށް ގުޅިފައިވާ ސިޔާސީ ޕާޓީތަކުން އިލްތިމާސްކުރަމެވެ.\nފުލުހުންގެ ޚިދުމަތްތައް ދިވެހިރައްޔިތުންނަށް ފޯރުކޮށްދިނުމުގައި އިންތިހާއަށް ކަންބޮޑުވާ ކަންކަން މިއަދު މިއަންނަނީ ފެންނަމުންނެވެ. ފުލުހުންގެ މުއައްސަސާ މިއަދު ސިފަކުރެވެނީ އިންސާފުން އެއްކިބާވެ، ޤާނޫނީ އިމުން ބޭރުން ކަންކަން ކުރާ ސިޔާސީ ކުލަވަރު ޖެހިފައިވާ މުއައްސަސާއެއްގެ ގޮތުގައެވެ.\nމުއައްސަސާގެ ކަންކަން ބައްޓަންކޮށް ކުރީސަފުތަކުގައި ތިއްބަވާ ސީނިޔާ އޮފިސަރުންގެ ޢަމަލުތަކުގެ ސަބަބުން މުޅި މުއައްސަސާ މިއަދު މިވަނީ ޚަރާބުވެފައެވެ. މީގެ ތެރޭގައި ޤާނޫނާ ޚިލާފަށް އާންމު ފުލުހުން މެދުވެރިކޮށް ކަންކަން ކުރުވުމާއި، ޙާލަތާ ނުބައްދަލު ބާރުގެ ބޭނުން ކުރުމާއި، ހުތުރު ބަހުރުވައިން މުޢާމަލާތް ކުރުމާއި، އަނިޔާ ކުރުން ފަދަ ކަންކަމުގެ ސަބަބުން މުއައްސަސާއަށް ރައްޔިތުން ކުރާ އިތުބާރު މިވަނީ ގެއްލިފައެވެ. މީގެ އިތުރުން ހުވާކޮށްގެންތިބެ ދޮގު ހެކި ދިނުން ފަދަ ކަންކަމަކީ ކަނޑައެޅިގެން އިސްލާމްދީނުގައި ޙަރާމްކުރައްވާފައިވާ ބޮޑެތި ފާފަކަން އެފަދަ ޢަމަލުތަކުގައި ބައިވެރިވާ ފުލުހުންނަށް ހަނދާންކޮށްދެމެވެ. އަދި އެފަދަ ކަންކަން ކުރާ ވަކިވަކި ފުލުހުން ފާހަގަކޮށް އެ ފުލުހުންނާމެދު ޤާނޫނީ ފިޔަވަޅު އެޅޭނެ ކަމުގައި ދަންނަވަމެވެ.\nފުލުހުންގެ މުއައްސަސާއަކީ ޤައުމުގެ ސަލާމަތާއި ރައްކާތެރިކަމަށް ނުހަނު ބޭނުންތެރި އަދި މުހިއްމު މުއައްސަސާއެކެވެ. އެހެންކަމުން އެ މުއައްސަސާގެ ނަޒާހަތްތެރިކަން ނެގެހެއްޓުމަކީ ދިވެހި ކޮންމެ ފުލުހެއްގެ މައްޗަށް އޮތް ޤައުމީ ވާޖިބެކެވެ. ދިވެހިރާއްޖެއަށް މިއަދު ކުރިމަތިވެފައިވާ ސިޔާސީ ހަލަބޮލިކަން ޙައްލުކުރުމަށް ހުރަސްނޭޅުމަށާއި، ޤާނޫނުގައިވާގޮތުގެމަތީން ފުލުުހުންގެ ޤައުމީ ވާޖިބު އަދާކުރުމަށް ގޮވާލަމެވެ.


India gai raajje isthihaaru kuran caampaign thakeh\nވާޗުއަލް އިވެންޓުގެ ތެރެއިން --\nއިންޑިޔާއިން ގިނަ އަދަދެއްގެ ފަތުރުވެރިން ރާއްޖެ ގެނައުމަށް އެ ގައުމުގައި ރާއްޖޭ އިސްތިހާރު ކުރަން، އެ ގައުމުގެ ކުންފުނިތަކާ ގުޅިގެން ކެމްޕޭނުތަކެއް ފަށައިފި އެވެ.\nރާއްޖެ އިސްތިހާރު ކުރާ އެމްއެމްޕީއާރްސީ އިން މިއަދު ބުނީ އެތަނުން އިންޑިއާގައި ދެ ކެމްޕޭނަކާއި ވާޗުއަލް އެގްޒިބިޝައެއްގައި ބައިވެރިވިި ކަމަށެވެ. ފުރަތަމަ ކެމްޕޭނަކީ އިންޑިޔާގެ ވެޑިން ޕްލެޓްފޯމް 'ވެޑިންސުތުރާ' އާ ގުޅިގެން ހިންގާ ކެމްޕޭނެކެވެ. ހަ މަހަށް ކުރިއަށްގެންދާ ކެމްޕޭނުގައި، އަލަށް ކައިވެނި ކުރާ މީހުންނާއި އަދި ހަނީމޫނަށް ދާން ބޭނުންވާ މީހުންނަށް ރާއްޖޭގެ މައުލޫމާތު ވެޑިންސުތުރާ މެދުވެރިކޮށް ދެ އެވެ. އެމްއެމްޕީއާރްސީން ބުނީ، ވެޑިންސުތުރާ މެދުވެރިކޮށް މިލިޔަނަށްވުރެ ގިނަ މީހުންނަށް ރާއްޖެ އިސްތިހާރު ކުރެވޭނެ ކަމަށެވެ.\nދެވަނަ ކެމްޕޭނުގައި ރާއްޖެ އިސްތިހާރު ކުރަނީ، ރޭޑިޔޯ ޗެނަލް ތަކާ އެކު އެވެ. ރޭޑިއޯ ޗެނަލްތައް މެދުވެރިކޮށް އޮކްޓޯބަރު ފަހަކުން 16 އަށް އިންޑިއާގެ ބޮޑެތި ސިޓީތަކުގައި ރާއްޖެ އިސްތިހާރު ކުރާނެ ކަމަށް އެމްއެމްޕީއާރްސީން ބުނެ އެވެ. މި ކެމްޕެއިން މެދުވެރިކޮށް 29 މިލިއަނެއްހާ އަޑުއެހުންތެރިންނާ ހަމަަައަށް މެސެޖު ދާނެ ކަމަށްވެސް ބުންޏެވެ.\nމީގެ އިތުރުން، އެ ކޯޕަރޭޝަނުން މިއަދު ކުރިއަށް ދިޔަ ސައުތު އޭޝިޔާގެ ގެ ފުރަތަމަ ވާޗުއަލް އެގްޒިބިޝަން ކަމުގައިވާ ސައުތު އޭޝިއާ ޓްރެވެލް އެންޑް ޓުއަރިޒަމް އެކްސްޗޭންޖް ގައި ބައިވެރިވި އެވެ. މި އެގްޒިބިޝަންއަކީ އިންޑިއާގެ ޓްރެވަލް ޓްރޭޑުގައި އުޅޭ ފަރާތްތައް ބައިވެރިވި އިވެންޓެކެވެ. އެމްއެމްޕީއާރުސީ އާއެކު ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ 11 ކުންފުންޏަކުން މި އިވެންޓުގައި ބައިވެރިވިި އެވެ.\nއިންޑިޔާގެ ގިނަ އަދަދެއްގެ ފަތުރުވެރިން މިދިޔަ އަހަރު ރާއްޖެ އަށް ޒިޔާރަތް ކުރި އެވެ. އެހެންނަމަވެސް، ޖުލައި 15ގައި ބޯޑަރު ހުޅުވާލުމަށްފަހު އައި ފަތުރުވެރިންގެ ނިސްބަތުން އިންޑިއާ ރައްޔިތުން މަދެވެ.\nއިންޑިއާ އެމްއެމްޕީއާރްސީ ޓޫރިޒަމް


vnews - Riyaz ge phone ge pin code fuluhunnah dheefi\nރިޔާޒުގެ ފޯނުގެ ޕިން ކޯޑު ފުލުހުންނަށް ދީފި\nޖުމްހޫރީ ޕާޓީގެ ނައިބް ލީޑަރު އަބްދުﷲ ރިޔާޒު -- ވީފައިލް ފޮޓޯ\nޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒްގެ މޯބައިލް ފޯނުގެ ޕިން ކޯޑު ފުލުހުންނަށް ދީފި އެވެ.\nކުރީގެ ކޮމިޝަނާ އޮފް ޕޮލިސް ރިޔާޒުގެ ފޯނުގެ ޕިން ކޯޑު ފުލުހުންނަށް ދިނީ އޭނާގެ މައްޗަށް ދައުލަތުން އުފުލާފައިވާ ދައުވާއާއި ގުޅިގެން މިރޭ ބޭއްވި ޝަރީއަތުގެ ދެވަނަ އަޑުއެހުމުގަ އެވެ.\nރިޔާޒުގެ މައްޗަށް ދައުލަތުން އުފުލާފައިވަނީ ގާނޫނު ތަންފީޒު ކުރާ މުވައްޒަފެއްގެ މަސައްކަތަށް ގަސްތުގައި ހުރަސް އެޅި ކަމުގެ ދައުވާ އެވެ. މިދައުވާ އުފުލާފައިވަނީ އޭނާގެ ފޯނުގެ ޕާސްވޯޑް ފުލުހުންނާ ހިއްސާކޮށްފައި ނުވާތީ ކަމަށް ބުނެ ގާނޫނުލްއުގޫބާތުގެ 532 ވަނަ މާއްދާގެ ދަށުންނެވެ.\nރިޔާޒުގެ ފޯންގެ ޕިން ކޯޑް ފުލުހުންނަށް ދިނުމާ ގުޅިގެން ޝަރީއަތުގެވ މަޖިލީހުގައި މައްސަލަ ބައްލަވާ ގާޒީ ވިދާޅުވީ މިމައްސަލާގައި ދެން ބާއްވާ ޝަރީއަތުގެ އަޑުއެހުމެއްގައި ގޮތެއް ދައުވާއާ މެދު ގޮތެއް ނިންމަވާނެ ކަމަށެވެ.\nޝަރީއަތުގެ މިރޭ އަޑުއެހުން ކުރިއަށް ދިޔައީ ސިއްރުކޮށްގެންނެވެ. އެހެންކަމުން ޝަރީއަތުގައި މިރޭގެ އަޑުއެހުން ކުރިއަށްދިޔަ ގޮތުގެ މާބޮޑު މައުލޫމާތެއް އަދި ލިބިފައެއް ނުވެ އެވެ.\nމިމައްސަލައިގެ ފުރަތަމަ އަޑުއެހުން ކްރިމިނަލް ކޯޓުގައި ބާއްވާފައިވަނީ މިމަހުގެ 13 ވަނަ ދުވަހު އެވެ. އެދުވަހުގެ އަޑުއެހުން ނިންމާލީ މިމަހުގެ 23 ވަނަ ދުވަހު އިތުރު އަޑުއެހުމެއް ބާއްވަން ނިންމުމަށްފަހު އެވެ. ނަމަވެސް ދެވަނަ އަޑުއެހުން މިރޭ 8:00 ޖަހާއިރު ބާއްވަން ނިންމާ ކްރިމިނަލް ކޯޓުން ރިޔާޒުއަށް އެކަން އެންގީ ވެސް މިއަދު އެވެ.\nކިނބިދޫ ދާއިރާގެ މެންބަރު ކަންވެސް ކުރައްވަމުން ގެންދަވާ ރިޔާޒުގެ މައްޗަށް ކުރާ ދައުވާއަށް އޭނާ ވަނީ އިންކާރުކުރައްވާފަ އެވެ.\nރިޔާޒުގެ މައްޗަށް ކުރާ ދައުވާއާއި ގުޅިގެން ކޯޓުން ވަކި ގޮތެއް ކަނޑައަޅަންދެން އޭނާ ބަންދުގައި ބަހައްޓައިދޭން ދައުލަތުން މީގެ ކުރިން ކޯޓުގައި އެދިފައިވެ އެވެ. ނަމަވެސް މައްސަލަ ބައްލަވަމުން ގެންދަވާ ފަނޑިޔާރު ވިދާޅުވީ އަބްދުﷲ ރިޔާޒު ބަންދުގައި ބަހައްޓަންޖެހޭ ވަރުގެ ކަންތައްތަކެއް ދައުލަތުން ފާހަގަކޮށްފައި ނުވާ ކަމަށެވެ.


Ireland gai Euro match thah nubeyvvidhaane kamuge biru\nއަޔަލޭންޑްގައި ޔޫރޯ ނުބޭއްވިދާނެ ކަމުގެ ބިރު\nއަޔަލޭންޑްގެ ފުޓްބޯޅަ އެސޯސިއޭޝަންގެ އޮފީސް\nޔޫރޯ ފުޓްބޯޅަ މުބާރާތުގެ ހަތަރު މެޗު ކުޅެން ހަމަޖެހިފައިވާ އަޔަލޭންޑްގެ ޑްބްލިންއަށް އެ ފުރުސަތު ގެއްލިދާނެ ކަމުގެ ބިރު ކުރިމަތި ވެއްޖެ އެވެ.\nޔޫރަޕްގެ ފުޓްބޯޅައިގެ މައި އިދާރާ، ޔޫއެފާ އިން ވަނީ ސްޓޭޑިއަމް ތަކަށް 25 ޕަސަންޓް ސަޕޯޓަރުން ވެއްދޭނެ ކަމުގެ ޔަގީންކަން ދިނުމަށް މުބާރާތް ބާއްވާ 12 ގައުމަށް އަންގާފަ އެވެ. މިދިޔަ އަހަރު ބާއްވަން އޮތް ޔޫރޯ 2020، ކޮވިޑް 19 އާ ގުޅިގެން މިއަހަރު ޖޫން ޖުލައިއަށް ޔޫއެފާއިން ވަނީ ފަސް ކޮށްފަ އެވެ.\nޔޫރޯ ފުޓްބޯޅަ މުބާރާތަށް 60 އަހަރު ފުރުން ފާހަގަ ކުރުމަށް، ޔޫއެފާއިން ނިންމާފައި ވަނީ 12 ގައުމެއްގެ 12 ސިޓީގައި މެޗުތައް ކުޅުމަށެވެ.\nއިއްޔަ އާ ހަމައަށް ޔޫއެފާއިން ދިން މުައްދަތު ފަހަނައަޅައި ދިޔައިރުވެސް އެ ފުރުސަތު ޑްބްލިންއަށް ނުދެވުނެވެ. އަޔަލޭންޑްގެ ފުޓްބޯޅަ އެސޯސިއޭޝަނުން ބުނީ، ކޮވިޑް-19 އާ ހެދި އެ ކަމގެ ޔަގީންކަން ދޭން އުނދަގޫ ކަމަށެވެ.\nޑްބްލިންގެ ވީވާ ސްޓޭޑިއަމް އަކީ 51700 މީހުންގެ ޖާގައިގެ ސްޓޭޑިއަމެކެވެ. ޔޫއެފާ ބޭނުންވާ ވަރަށް ސަޕޯޓަރުން ވައްދަން ޖެހޭނަމަ ގާތްގަނޑަކަށް 13000 ސަޕޯޓަރުންނަށް އެ ސްޓޭޑިއަމް އަށް ވަނުމުގެ ފުރުސަތު ދޭން ޖެހޭނެ އެވެ.\nއަޔަލޭންޑްގައި މެޗުތައް ކުޅޭނެތޯ ނުވަތަ ނޫންތޯ ނިންމާނީ، ޔޫއެފާއިންނެވެ. މެޗުތައް ނުކުޅެން ނިންމައިފިނަމަ މިހާރުވެސް މެޗުތައް ކުޅެން ހަމަޖެހިފައިވާ އެހެން ގައުމަކަށް އެ ފުރުސަތު ދޭނެ ކަމަށް ބެލެވެ އެވެ.


ފެސާއިން މުދައްރިސުންގެ ދުވަސް ފެށީ ހެނދުނުގެ ދުވުމަކުން! - MNUSU\nފެސާއިން މުދައްރިސުންގެ ދުވަސް ފެށީ ހެނދުނުގެ ދުވުމަކުން!\nބައިނަލްއަގުވާމީ މުދައްރިސުންގެ ދުވަހާ ދިމާކޮށް ބާއްވާ ހަރަކާތްތައް ފެށުމުގެ ގޮތުން ފެކަލްޓީ އޮފް އެޑިއުކޭޝަން ސްޓޫޑެންޓްސް އެސޯސިއޭޝަން (ފެސާ) އިން ”ފެސާ ރަން“ގެ ނަމުގައި ހެނދުނުގެ ދުވުމެއް ބާއްވައިފިއެވެ.\nމިއަދު ހެނދުނު 5:30ގައި އެކުވެނި ޓްރެކުން ރަސްފަންނަށް ބޭއްވި މި ދުވުމުގައި ފެކަލްޓީ އޮފް އެޑިއުކޭޝަންގެ ޑީން، މަރިޔަމް ފިޒާނާ ރަޝީދާއި އެފްއީގެ ބައެއް ލެކްޗަރާއިންނާއި އެފްއީގެ ބައެއް ދަރިވަރުން ވެސް ބައިވެރިވިއެވެ. މި ދުވުން ޝަރަފުވެރިކޮށްދެއްވީ އެތުލެޓިކްސް އެސޯސިއޭޝަންގެ ޖެނެރަލް މެނޭޖަރއެވެ.\n”ފެސާ ރަން“ގެ ނަމުގައި ބޭއްވި ދުވުމުގެ ތެރެއިން .. ފޮޓޯ؛ ފެސާ\nއެތުލެޓިކްސް އެސޯސިއޭޝަންގެ ޖެނެރަލް މެނޭޖަރ ފާހަގަ ކުރެއްވި ގޮތުގައި މިފަދަ ދުވުންތައް ގިނައިން ބާއްވަންވާނެއެވެ. އަދި ވަކި މުނާސަބަތަކާއި ނުލައި ދުވުމަށް ވެސް އޭނާ ބާރުއެޅުއްވިއެވެ.\nމުދައްރިސުންގެ ދުވަސް ފާހަގަ ކުރުމަށް ފެސާއިން ރާވާފައިވާ ކަންތައްތައް މިއަދު ފެށިފައިވާއިރު، ކުރިއަށް އޮތް ދެ ހަފްތާގެ ތެރޭގައި އެކި ހަރަކާތްތައް ބާއްވާނެއެވެ. އެގޮތުން މުދައްރިސުންގެ ދުވަހުގެ ހާއްސަ އެސެމްބްލީއާއި ހަވާސް ޝޯ މިފަހަރުވެސް އޮންނާނެއެވެ.\nމީޑިއާ ކޯރޑިނޭޓަރ، ފެސާ، އެމްއެންޔޫއެސްޔޫ


Emme bodu mathindhaa boat Raajje ah jassaanee Dhivesseh\nއެންމެ ބޮޑު މަތިންދާބޯޓު ރާއްޖެއަށް ޖައްސާނީ ދިވެއްސެއް\n8 މަސް, 1 ހަފްތާ,4ދުވަސް, 15 ގަޑި, 49 މިނެޓް,9ސިކުންތު ކުރިން 3240އަހުމަދު ތޯޢިލް\nއެތިހާދުގެ އޭ-380 މަރުކާރުގެ މަތިންދާބޯޓެއް --\nރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމްގެ ޒައާމަތުގައި ވެލާނާ އިންޓަނޭޝަނަލް އެއާޕޯޓްގައި ބިނާކޮށްދެއްވި ބޮޑު އާ ރަންވޭގައި ދުނިޔޭގެ އެންމެ ބޮޑު ފްލައިޓް ޖައްސަން ތައްޔާރީތައް ފަށައިފި އެވެ.\nއިތިހާދު އެއާވޭސްގެ އޭ-380-800 މަރުކާގެ މަތިންދާބޯޓު މި މަސް ތެރޭ ރާއްޖޭގެ އާ ރަންވޭގައި ޖައްސަން ތައްޔާރުވަމުން ދާއިރު، އެ މަތިން ދާ ބޯޓު ރާއްޖޭގައި ޖެއްސުމާ އެކު ވެގެން ދާނީ މިކުޑަކުޑަ ގައުމުގެ ތާރީހުގައި ރާއްޖެ އަށް ޖައްސާ އެންމެ ބޮޑު މަތިންދާ ބޯޓަށެވެ. 18 ސެޕްޓެމްބަރުގައި ބާއްވާ ހަފްލާއެއްގެ ތެރެއިން އެ މަތިންދާބޯޓު ރާއްޖޭގައި ޖެއްސުމަށް ތާވަލުކުރެވިފައިވާ އިރު، އެ މަތިންދާބޯޓު ދުއްވާނީ "ޝޭޑީ ކެބިން ފެމިލީ" ގެ މެންބަރެއް ކަމަށް ބައެއް ނޫސްތަކުން ވަނީ ރިޕޯޓުކޮށްފަ އެވެ. ކޯޕަރޭޓް މޯލްޑިވްސްގައި ބުނާ ގޮތުން ނަމަ، އެ ފަރާތަކީ، އެއާބަސް އޭ-380 މަރުކާގެ ފްލައިޓު ދުއްވުމުގެ ހުއްދަ އޮންނަ ހަމައެކަނި ދިވެހި މީހާ އެވެ.\nއެއާބަސް އޭ-380 އަކީ ދެ ބުރިއަށް ފަރުމާކޮށްފައިވާ މަތިންދާބޯޓެއް ކަމަށްވާ އިރު، އެ މަތިންދާ ބޯޓަށް އެއް ފަހަރާ 868 ފަސަންޖަރުންނަށް ދަތުރުކުރެވޭނެ އެވެ.\nވެލާނާ އިންޓަނޭޝަނަލް އެއާޕޯޓްގެ އާ ރަންވޭ ތަރައްގީކުރީ ޗައިނާ ކުންފުންޏެއް ކަމަށްވާ ބެއިޖީންގ އާރބަން ކޮންސްޓްރަކްޝަން ގްރޫޕް (ބީއޫސީޖީ) އެވެ. އާ ރަންވޭގައި 3،400 މީޓަރުގެ ދިގު މިނެއް ހުންނަ އިރު، 60 މީޓަރުގެ ފުޅާ މިނެއް ހުރެ އެވެ. ދިވެހި ސަރުކާރުން އެ ކުންފުންޏަށް އެ މަޝްރޫއު ހަވާލުކުރީ 400 މިލިއަން އެމެރިކާ ޑޮލަރުގެ އަގަކަށެވެ.\nދިވެހިރާއްޖެ ރައީސްޔާމީން ވެލާނާ އިންޓަނޭޝަނަލް އެއާޕޯޓް


Club Maldives cup semi final ga vaadha kuraane team thah kashavaru vejje Club Maldives cup semi final ga vaadha kuraane team thah kashavaru vejje\nކްލަބް މޯލްޑިވްސްކަޕްގެ ސެމީފައިނަލްގައި ވާދަކުރާ ޓީމްތައް ކަށަވަރުވެއްޖެ\nމުބާރާތުގެ ކްއާޓަރ ފައިނަލް މެޗެއްގައި ދެޓީމް ވާދަކުރަނީ: ފޮޓޯ-ކްލަބް މޯލްޑިވްސްކަޕް\nކްލަބް މޯލްޑިވްސް ކަޕް ފުޓްސަލް މުބާރާތުގެ ސެމީ ފައިނަލުގެ ފަހު ދެ ޖާގަ ކްލަބް އެޗްޑީސީއާއި ތިލަފުށި ކޯޕަރޭޝަން ލިމިޓެޑް ކަށަވަރުކޮށްފިއެވެ.\nސެމީގެ ފަހު ދެ ޖާގަ އެ ދެޓީމުން ކަށަވަރުކުރީ ރޭ ކުޅުނު ކުއާޓަރ ފައިނަލުގެ މެޗުތަށް ކާމިޔާބުކޮށްގެންނެވެ. އެގޮތުން ރޭ ކުޅުނު ކުއާޓަރ ފައިނަލުގެ ތިންވަނަ މެޗު ތިލަފުށި ކޯޕަރޭޝަން ލިމިޓެޑް ކާމިޔާބުކުރީ ދިރާގާއި ވާދަކޮށް 4-1 ލަނޑުންނެވެ. މި މެޗުގައި ތިލަފުށި ކޯޕަރޭޝަން ލިމިޓެޑުން ކާމިޔާބުކުރި ހަތަރު ލަނޑުގެ ތެރެއިން ތިން ލަނޑު ކާމިޔާބުކޮށްދިނީ މުހައްމަދު ލިޔާހުއެވެ. އަނެއް ލަނޑު ކާމިޔާބުކޮށްދިނީ ހުސައިން ޝަރީފްއެވެ. މެޗުގައި ދިރާގުން ކާމިޔާބުކުރި ހަމައެކަނި ލަނޑު އެޓީމަށް ކާމިޔާބުކޮށްދިނީ މުހައްމަދު ރިފާއުއެވެ.\nމި މުބާރާތުގެ ކުއާޓަރ ފައިނަލުގެ ފަހު މެޗުގައި ރޭ ބައްދަލުކުރީ އެލައިޑް އާއި ކްލަބް އެޗް.ޑީ.ސީ. މި މެޗު އެޗް.ޑީ.ސީ ކާމިޔާބުކުރީ 5-3 ލަނޑުންނެވެ. މި މެޗުގައި އެޗްޑީސީގެ އަބްދުﷲ ޝާފިއު ތިން ލަނޑު ޖަހާ، ހެޓްރިކް ހެދިއެވެ. އަދި އެޓީމުގެ އަނެއް ދެ ލަނޑު ކާމިޔާބުކޮށްދިނީ އަކްރަމް އަބްދުއް ރަޝީދު އާއި އިބްރާހިމް މުބީން އަހުމަދު ރަޝީދުއެވެ. އެލައިޑުން ކާމިޔާބުކުރި ތިން ލަނޑުގެ ތެރެއިން ދެ ލަނޑު ކާމިޔާބުކޮށްދިނީ އަލީ ލިރުއާމްއެވެ. އަނެއް ލަނޑު ކާމިޔާބުކޮށްދިނީ އަހުމަދު ޝުޖާއުއެވެ.\nމި ނަތީޖާއާއެކު މި އަހަރުގެ ކްލަބް މޯލްޑިވްސް ކަޕް ފުޓްސަލް މުބާރާތުގެ ސެމީ ފައިނަލުގައި ވާދަކުރާނެ ޓީމުތައް މިހާރު ވަނީ ކަށަވަރުވެފައެވެ. ހޮނިހިރު ދުވަހުގެރޭ ކުޅޭ ސެމީ ފައިނަލް ފުރަތަމަ މެޗުގައި ތިލަފުށި ކޯޕަރޭޝަން ލިމިޓެޑް ނިކުންނާނީ ކްލަބް އެޗް.ޑީ.ސީ އާއި ދެކޮޅަށެވެ. ސެމީގެ ދެވަނަ މެޗުގައި މޯލްޑިވިއަން އާއި ދެކޮޅަށް ނިކުންނާނީ އެމް.ޕީ.އެލްއެވެ.\nމީގެ އިތުރުން އެއިޓީން ތާޓީ ވިމެންސް ފުޓްސަލް ފިއެސްޓާގެ ސެމީ ފައިނަލުގެ މެޗުތަށް މިރޭ ކުޅޭނެއެވެ. ސެމީގެ ފުރަތަމަ މެޗުގައި ޕޮލިސް ކްލަބް ނިކުންނާނީ ޓީމް ފެނަކައާއި ދެކޮޅަށެވެ. ސެމީ ފައިނަލުގެ ދެވަނަ މެޗުގައި އެމް.ޕީ.އެލް ބައްދަލުކުރާނީ ކަސްޓަމްސް ރެކްރިއޭޝަން ކްލަބާއެވެ.


SunOnline: Madihaa Sun Bahige: Shakshuka\nމަޑިހާ ސަން ބަދިގެ: ޝަކްޝުކާ\nޝަކްޝުކާއަކީ އުތުރު އެފްރިކާ އަދި މެދުއިރުމަަަތީގެ ގައުމުތަކުގައި ހެނދުނުގެ ނާސްތާއަށާއި އެހެނިހެން ބައެއް ގަޑިތަކުގައި ކެއުމަށް ހާއްސަކޮށް ތައްޔާރުކުރާ މީރު ޑިޝްއެކެވެ. ޓޮމާޓޯ އަދި ބިސް އަޅާއިގެން ހަދާ މި ޑިޝް ރޯދަ ވީއްލާ ވަގުތަށް ތައްޔާރުކޮށްލަބަލާށެވެ.\nމިއަދު ސަން ބަދިގޭގައިވެސް ތައްޔާރުކޮށްލަން މި އުޅެނީ ޝަކްޝުކާއެކެވެ.\n1 ރަތް ބެލްޕެޕާ (ޑައިސްކޮށްފައި)\n1 މޭޒުމަތީސަމުސާ ޓޮމާޓޯ ޕޭސްޓް\n250 މިލިލީޓަރު ޕީލްޑް ޓޮމާޓޯ\n1 ސަައިސަމުސާ ދިރި (މުގުރާފައި)\n2 ޓޮމާޓޯ (ޑައިސްކޮށްފައި)\n1 ސައިސަމުސާ ޗިލީ ފްލޭކްސް\n1 ސައިސަމުސާ ޗިލީ ޕައުޑާ (މުގުރި މިރުސް)\nރަހަލާ ވަރަށް ލޮނާއި އަސޭމިރުސް\nއެންމެ ފުރަތަމަ ބަޓަރުކޮޅެއް ލާފައި ޕޭން ހޫނުކޮށްލާށެވެ. ދެން ފިޔާ، ބެލްޕެޕާ، ޓޮމާޓޯ، ޗިލީ ޕްލޭކްސް، ދިރި، ޗިލީ ޕައުންޑާ އަޅައި މީރުކޮށްލުމަށްފަހު ޓޮމާޓޯ ޕޭސްޓްވެސް އަޅާއި އެއްކޮށްލާށޭވެ. އެއަށްފަހު ޕީލްޑް ޓޮމާޓޯ އަޅާއި5މިނިޓު ވަންދެން ރަނގަޅަށް ކައްކާލާށެވެ.\nއަދި ކޮރިއެންޑާ ފަތްކޮޅުވެސް އަޅާފައި އެއްކޮށްލާށެވެ. ދެން ގިނި މަޑުކޮށްލުމަށްފަހު ޓޮމާޓޯ މިކްސްޗާގެ ތެރެއަށް ފަހަރަކު ބިހެއް ތަޅަލާށެވެ. ހުރިހާ ބިހެއް ތަޅާލުމަށްފަހު މަޑުގިނީގައި ފަސް މިނިޓު ވަންދެން ބަހައްޓާލާށޭވެ.